
RECONCILIERE ÎNTRE MOSCOVA ŞI ANKARA. TURCIA, CENTRUL UNUI MARCANT INTERES INTERNAŢIONAL

Întâlnirea dintre preşedintele Rusiei, Vladimir Putin şi preşedintele Turciei, Recep Tayyip Erdogan, desfăşurată în 9 august la Sankt Petersburg - oraşul natal al liderului de la Kremlin - a închis paranteza relaţiilor îngheţate între cele două ţări, situaţie apărută după doborârea unui avion de luptă rusesc, de către militarii turci, în 24 noiembrie 2015. Rusia a reacţionat prin impunerea unui embargou privind importul de alimente turceşti şi prin anularea zborurilor de tip charter în staţiunile din Turcia frecventate de milioane de turişti ruşi. 

Reluarea relaţiilor a fost cu atât mai surprinzătoare cu cât reacţiile anterioare nu sugerau o schimbare radicală de poziţie. După doborârea avionului militar rusesc, Recep Tayyip Erdogan a precizat că ţara sa nu tolerează încălcarea graniţelor. În săptămânile anterioare, Ankara protestase împotriva bombardierelor ruseşti care violau spaţiul aerian turcesc. Occidentul era tot mai îngrijorat de posibilitatea apariţiei unui conflict militar între Rusia şi Turcia - stat membru al Alianţei Nord-Atlantice. 

Vladimir Putin calificase doborârea avionului drept "înjunghiere pe la spate". "Allah a decis să pedepsească clica aflată la guvernare în Turcia şi i-a luat minţile"
 afirma Vladimir Putin la începutul lunii decembrie 2015. În plus, Moscova acuza conducerea de la Ankara de colaborare cu Statul Islamic şi de implicare în afaceri cu petrol.  
Viteza cu care s-au reluat relaţiile a fost surprinzătoare. Relaţiile îngheţate dintre Rusia şi Turcia au durat aproape şapte luni - dezgheţul, mai puţin de şase săptămâni. Apropierea a început la sfârşitul lunii iunie. Recep Tayyip Erdogan i-a adresat o scrisoare lui Vladimir Putin, în care îşi exprima regretul pentru doborârea avionului de luptă rusesc la graniţa turco-siriană şi cerea iertare familiilor victimelor. La câteva zile după ce a trimis scrisoarea, Recep Tayyip Erdogan i-a telefonat lui Vladimir Putin. Cei doi au decis să se întâlnească - lucru care avea să se concretizeze pe 9 august. Vladimir Putin a ordonat reluarea zborurilor charter către Turcia. De la sfârşitul lunii iulie, turiştii ruşi au revenit în staţiunile de pe litoralul turcesc. După tentativa de lovitură de stat eşuată din Turcia, Moscova a preluat iniţiativa, declarându-şi sprijinul pentru Ankara.
„Turcia vrea să ridice relaţiile cu Federaţia Rusă la un nou nivel” a declarat  viceprim-ministrul turc, Mehmet Şimşek. Comentând aceste declaraţii, Suleyman Sensoy, directorul Centrului Asiatic Turc pentru Studii Strategice, a precizat că au avut loc schimbări profunde în politica externă a Turciei faţă de Rusia, în cadrul unei noi paradigme. "Traiectoria de dezvoltare a relaţiilor bilaterale dintre anumite ţări stabileşte nivelul de interdependenţă între ele" a menţionat Suleyman Sensoy. Analistul politic a apreciat că “relaţiile cu Rusia definesc poziţia şi importanţa Turciei pe arena internaţională”, motiv pentru care “relaţiile ruso-turce nu au doar o importanţă regională, dar şi mondială”.  Suleyman Sensoy a punctat faptul că viceprim-ministrul turc, Mehmet Simsek, “este responsabil pentru dezvoltarea financiară și economică a Turciei” - pe cale de consecinţă, “cuvintele sale ar putea însemna că noul nivel al relaţiilor ruso-turce va însemna, în primul rând, îmbunătăţirea relaţiilor comerciale, economice şi energetice între cele două state”. Pe de altă parte, a apreciat că acest lucru “va îmbunătăţi legăturile în sfera de securitate dintre Moscova şi Ankara”. De asemenea, a sugerat că ar putea exista “o dezvoltare a relaţiilor Turciei cu Organizaţia de Cooperare de la Shanghai”
.  
Potrivit The Financial Times, liderii occidentali se tem de o posibilă reorientare a Turciei spre Rusia, situaţie care „ar putea avea consecinţe grave pentru NATO, ţinând cont de faptul că Alianţa ar putea pierde unul dintre pilonii strategici”. Experţii occidentali au apreciat că „întâlnirea lui Erdogan cu Putin, nu cu partenerii din NATO (...) este un semnal foarte serios al apropierii dintre cele două ţări”. O asemenea mişcare, au afirmat experţii, ar putea fi urmată de „reorientarea spre Rusia a politicii externe a Turciei, fapt ce conferă o conotaţie geopolitică puternică întâlnirii Putin-Erdogan de la Sankt Petersburg”. De asemenea, experţii cred că „zilele Turciei în NATO sunt numărate, fapt ce va produce în estul Europei, şi nu numai, schimbări esenţiale”
. 

Discuţiile între Vladimir Putin şi Recep Tayyip Erdogan sunt de o importanţă deosebită pentru Orientul Mijlociu, întrucât „cooperarea bilaterală poate duce la o rezoluţie a crizei siriene şi poate preveni amestecul Statelor Unite ale Americii în regiune” potrivit generalului în rezervă din Forţele Aeriene Turce, Erdogan Karakus. Generalul susţine că „Ankara ar trebui să capitalizeze evoluţiile recente, aducând cooperarea cu Moscova la nivel maxim” cât mai curând posibil. "Guvernul turc a înţeles că Occidentul a fost în spatele tentativei eşuate de lovitură de stat din 15 iulie. Preşedintele Erdogan a făcut referiri directe în acest sens. Aceasta este o dovadă a importanţei  cooperării Turciei cu Rusia". 
Generalul Erdogan Karakus a mai precizat că „unele ţări nu sunt fericite de reapropierea Ankarei de Moscova, care a avut loc după ce Erdogan şi-a cerut scuze pentru doborârea, în luna noiembrie, a unui avion militar rus” în apropierea graniţei turco-siriene. "Occidentul, în special Statele Unite” manifestă îngrijorare faţă de „îmbunătăţirea relaţiilor dintre Moscova şi Ankara". "Cooperarea Turcia-Rusia şi activităţile comune ar trebui să ajute la rezolvarea problemelor din Siria"
 a adăugat. 
Cu o zi înainte de întâlnirea de la Sankt Petersburg s-a desfăşurat, la Baku, reuniunea la vârf Rusia-Iran-Azerbaidjan, cu participarea preşedinţilor Vladimir Putin, Hassan Rohani şi Heydar Alyiev. Temele de pe agenda discuţiilor au vizat cooperarea economică, proiectele energetice şi conductele de transport, problemele legate de securitate regională şi lupta împotriva terorismului. O temă importantă a fost construcţia unei linii de transport, dar şi explorarea posibilităţilor de realizare rapidă a unui „coridor energetic nord-sud care să sincronizeze reţelele electrice din cele trei ţări”
. Linia de transport presupune construcţia liniei ferate Quazvin-Rasht-Astana care va lega Rusia de Azerbadjian şi Iran, proiecţia iniţială fiind o capabilitate de transport de 6 milioane tone de marfă, pentru ca, ulterior, să fie completată la 15/20 milioane de tone anual. 
Apropierea dintre Moscova şi Ankara readuce în centrul atenţiei generale   proiectul Turkish Stream. Importanţa acestuia nu este doar economică, dar şi politică, ţinând cont de faptul că a înlocuit South Stream - proiect abandonat în urma presiunilor Comisiei Europene. Bulgaria a fost chiar atenţionată ferm că va fi supusă procedurii de infringement în cazul acceptării ofertei Moscovei - după cum a precizat premierul bulgar, Boiko Borisov, la sfârşitul lunii iunie, subliniind refuzul Bruxellesului atât în privinţa South Stream cât şi a centralei nucleare de la Belene. Soluţia Turkish Stream poate interesa Bulgaria într-o viitoare formulă de cooperare. 

În cazul realizării proiectului Turkish Stream, Turcia şi Rusia - considerate împreună - s-ar poziţiona ca actor important pe piaţa producţiei şi distribuţiei de gaze, oferind preţuri lipsite de constrângeri comerciale, cum sunt cele impuse de reglementările europene. Dimensiunea strategică regională a fost sugerată prin anunţul Gazprom privind o posibilă colaborare în cadrul unificării reţelelor de transport energetic cu Iranul şi Azerbaidjanul, având ca urmare transportul securizat către marile porturi cu instalaţii de compresie a gazului din porturile iraniene. Potrivit The Moscow Times, structura iniţială rusească pentru Turkish Stream este realizată. O linie din coridorul sudic şi staţia de compresare din regiunea Krasnodar sunt construite. În fapt, este linia care ar răspunde direct nevoilor energetice ale Turciei. 
Ministrul rus al Energiei, Alexander Novak, a anuţat că Rusia şi Turcia poartă  discuţii despre construcţia a două linii în cadrul proiectului gazoductului Turkish Stream. "Turcia este interesată în livrarea directă de gaze naturale, ocolind alte ţări de tranzit. În acest sens, cel puţin una dintre liniile Turkish Stream este dedicată consumatorilor din Turcia. În general, în prezent vorbim despre construcţia a două linii. Cea de a doua linie, dedicată consumatorilor din Europa de sud-vest, poate fi şi ea amplasată pe fundul Mării Negre, în apele teritoriale ale Turciei"
 a declarat Alexander Novak. 
Nu este clară decizia  privitoare la a doua linie, destinată alimentării ţărilor din sud-estul Europei. Linia de conexiune a conductei Poseidon între Grecia şi Italia a rămas în stadiu de proiect, iar disensiunile politice fac greu previzibilă perspectiva unui acord al Bruxellesului în acest sens. Pare a se contura o cooperare economică în jurul Turkish Stream. 

Proiectul Turkish Stream dobândeşte valenţe suplimentare privit într-o altă perspectivă. Ar putea fi creat un spaţiu de influenţă şi control pentru o zonă în care se conexează interesele Rusiei, Turciei, Kazahstanului şi Iranului - state care au în comun relaţia cu Organizaţia de Cooperare de la Shanghai. Pentru moment, Turcia are statut de „stat partener de discuţie”, acordat în anul 2012 de Organizaţia de Cooperare de la Shanghai. Ankara a sugerat, în repetate rânduri, că doreşte schimbarea acestui statut.  
Nu este exclus ca, în actualul context, Organizaţia de Cooperare de la Shanghai să-i acorde Turciei statutul de membru cu drepturi depline. Organizaţia de Cooperare de la Shanghai are prevederi de cooperare militară şi o Forţă proprie de reacţie rapidă destinată, printre altele, acţiunii în momentul în care forţe de factură teroristă încearcă să producă lovituri de stat în unul dintre statele membre. Din această perspectivă, situaţia legată de proiectul Turkish Stream s-ar putea defini prin mişcări de natură a anunţa formarea unei alianţe de putere. Urmarea ar putea fi punerea în discuţie a echilibrului în sud-estul Europei, cu redesenarea hărţilor de influenţă. 
Putin: „vrem restabilirea relaţiilor între Rusia şi Turcia”

Vladimir Putin şi Recep Tayyip Erdogan s-au întâlnit la Sankt Petersburg, în 9 august, după reluarea relaţiilor bilaterale dintre Moscova şi Ankara. Preşedintele Rusiei, Vladimir Putin, şi-a exprimat speranţa că Administraţia Erdogan va restabili în totalitate controlul în Turcia după tentativa de lovitură de stat militară. "Rusia are o poziţie de principiu: ne opunem permanent oricăror acţiuni anticonstituţionale" a declarat Vladimir Putin. "Din acest punct de vedere, vreau să exprim speranţa că, sub conducerea Administraţiei Erdogan, poporul turc va trece peste această problemă şi va fi restabilită legea şi ordinea"
. Întâlnirea a avut loc în contextul creşterii tensiunilor dintre Turcia şi Occident.
Recep Tayyip Erdogan a subliniat importanţa reluării relaţiilor dintre Rusia şi Turcia „pornind de la zero”. "Acestă vizită mi se pare o nouă piatră de hotar în relaţiile noastre bilaterale, pornind din nou de la zero". De asemenea, a subliniat că „poporul turc este fericit" pentru susţinerea acordată, în timpul tentativei de lovitură de stat, de Vladimir Putin - pe care l-a numit, în mod repetat, "dragul" sau "respectatul Vladimir” şi „prieten”. Şi-a exprimat speranţa că, urmare a unor măsuri comune, „axa prieteniei” între Moscova şi Ankara „va fi restaurată”. "O nouă pagină va fi deschisă în privinţa legăturilor ruso-turce. Această nouă pagină va include cooperarea militară, economică şi culturală"
 a subliniat preşedintele turc. 
În cadrul întâlnirii de la Palatul Constantin, preşedintele rus, Vladimir Putin, a subliniat dorinţa Rusiei şi a Turciei de a "restabili dialogul şi relaţiile" bilaterale. "Această vizită, care are loc în pofida situaţiei politice interne foarte complicate din Turcia, arată că noi toţi dorim restabilirea dialogului şi a relaţiilor, în interesul poporului rus şi al celui turc". Rusia şi Turcia s-au definit drept "parteneri strategici". "Occidentul trebuie să fie solidar cu Turcia, deoarece aceasta a adoptat valori democratice. Din păcate, liderii ţărilor occidentale au preferat să abandoneze poporul turc"
 a afirmat preşedintele turc, Recep Tayyip Erdogan. 

O atenţie aparte a fost acordată proiectelor Turkish Stream şi Centrala Nuclear-Electrica Akkuyu. La conferinţa de presă susţinută după întâlnire, Recep Tayyip Erdogan a anunţat că “Turcia este pregătită să pună în aplicare proiectul conductei de gaz şi cel al CNE Akkuyu”, adăugând că va “accelera proiectele”
. Pentru CNE Akkuyu, Erdogan a acceptat să acorde statutul de investiţie strategică. 
Erdogan: „Occidentul susţine terorismul”

Occidentul utilizează "standarde duble" şi are "prejudecăţi" faţă de Turcia, a acuzat preşedintele Recep Tayyip Erdogan. "Din anumite motive, Occidentul foloseşte standarde duble şi sugerează că în Turcia ar exista tentative de modificare a ordinii laice. Aceste lucruri nu sunt adevărate" a declarat Recep Erdogan. "Nimeni nu ar trebui să trateze Turcia cu prejudecăţi. Procese de genul celor din Turcia există şi în societăţile din Europa"
.
Anterior, Recep Tayyip Erdogan a acuzat Occidentul că susţine terorismul. "Din păcate, Occidentul susţine terorismul şi se poziţionează de partea autorilor loviturilor de stat" a declarat preşedintele turc în replică la criticile Statelor Unite şi ţărilor europene privind măsurile luate în urma loviturii de stat eşuate. "Cei pe care ni-i imaginăm că sunt prietenii noştri ţin partea autorilor loviturilor de stat şi a teroriştilor" a repetat, adăugând că scenariul loviturii de stat fusese "scris în străinătate"
.

Preşedintele turc a criticat decizia autorităţilor germane de a-i interzice să se adreseze printr-o conexiune video adepţilor săi adunaţi la Köln pentru a susţine democraţia. Acesta a reproşat Berlinului că i-a permis grupării kurde Partidul Muncitorilor din Kurdistan să se exprime prin videoconferinţă. PKK este considerat organizaţie teroristă de către Statele Untie şi Uniunea Europeană. Administraţia Erdogan este acuzată de a avea tendinţe islamiste care sunt în contradicţie cu principiile seculare ale Constituţiei Turciei. Regimul Erdogan s-a expus unor noi critici din cauza acţiunilor de reprimare apărute după tentativa de lovitură de stat militară din 15 iulie.  

Rubla şi lira turcească ar putea înlocui dolarul în tranzacţiile dintre Rusia şi Turcia

Ministrul turc de Externe, Mevlut Cavusoglu, a declarat că ţara sa ar putea căuta alte opţiuni, în afara NATO, pentru cooperare în industria apărării - deşi prima opţiune rămâne cooperarea cu aliaţii din Alianţa Nord-Atlantică. Mevlut Cavusoglu a menţionat că „dacă Rusia şi China pun la dispoziţia Turciei o ofertă defensivă mai bună, Ankara ar putea să o accepte”. Afirmaţiile au fost făcute în aceeaşi zi în care Turcia a declarat că va relua loviturile aeriene asupra poziţiilor Statului Islamic în Siria şi a cerut Rusiei să desfăşoare operaţiuni comune împotriva “inamicului lor comun”
. 
Declaraţia ministrului turc de Externe sugerează că Turcia s-ar putea alinia liniei oficiale a Moscovei. Este notabilă mişcarea făcută de Ankara cu privire la angajamentele sale militare, îndreptându-şi atenţia înspre Rusia - nu spre alianţa condusă de SUA, formată împreună cu Iordania şi ţările arabe din Golf. “Vom discuta toate aceste detalii. Întotdeauna am cerut Rusiei să desfăşurăm împreună operaţiuni anti-Statul Islamic” a declarat, adăugând că propunerea a rămas valabilă. “Multe ţări sunt implicate activ în Siria. Nu trebuie să existe greşeli. Pentru a preveni acest lucru, trebuie să punem în practică mecanismul de solidaritate şi cooperare între noi, inclusiv împărtăşirea de informaţii în timp real” a subliniat Mevlut Cavusoglu. 
Declaraţiile au fost făcute la două zile după ce preşedintele turc, Recep Tayyip Erdogan, s-a întâlnit la Sankt Petersburg cu preşedintele rus, Vladimir Putin. Ziarul turcesc Gunes a afirmat că, în cursul discuţiilor, liderul turc a sugerat abandonarea dolarului american în comerţul bilateral dintre Turcia şi Rusia propunând ca tranzacţiile să fie realizate în lire turceşti sau în ruble. „Această mişcare va aduce beneficii Rusiei şi Turciei”
 a afirmat Recep Tayyip Erdogan în timpul întâlnirii de la Sankt Petersburg, adăugând că lira turcească „va scăpa de presiunea tot mai mare a dolarului american”.   
Reconcilierea ruso-turcă, negociată în secret

Rusia şi Turcia au negociat în secret reconcilierea lor la Taşkent, capitala Uzbekistanului, în urma unei medieri realizată de un om de afaceri turc şi de preşedintele kazah, Nursultan Nazarbaev. Vizita preşedintelui turc, Recep Tayyip Erdogan, în Rusia a avut loc la aproape o lună după reconcilierea de la sfârşitul lunii iunie - în urma regretelor exprimate de liderul de la Ankara pentru doborârea, în noiembrie 2015, de către aviaţia militară turcă, a unui avion de luptă rus la frontiera turco-siriană. Potrivit Hurriyet, Turcia a început să tatoneze "terenul rus", pentru a pune capăt crizei, prin intermediul lui Cavit Caglar - om de afaceri şi fost ministru. Cavit Caglar se află în bune relaţii cu liderul republicii autonome Daghestan din Caucazul rus, Ramazan Abdulatipov. La rândul său, acesta are acces la Iuri Uşakov, consilierul pentru politică externă al preşedintelui rus, Vladimir Putin. Ankara a început să lucreze la o scrisoare adresată Moscovei, în care îşi exprima regretele pentru incidentul aerian din noiembrie 2015. 

După o întrevedere cu liderul de la Kremlin, preşedintele  Kazahstanului, Nursultan Nazarbaev - aflat în bune relaţii atât cu Vladimir Putin cât şi cu Recep Tayyip Erdogan - a anunţat Ankara, în 22 iunie, că e momentul propice pentru a adresa scrisoarea Moscovei. În noaptea de 24 iunie, Ibrahim Kalin, purtătorul de cuvânt al preşedintelui turc, s-a deplasat la Taşkent, unde Vladimir Putin asista la o reuniune a Organizaţiei pentru Cooperare de la Shanghai. „Scrisoarea Ankarei i-a fost înmânată consilierului pe politică externă al preşedintelui rus. Vladimir Putin şi-a dat acordul pentru reconciliere”
. Scrisoarea a fost publicată de cele două părţi în 27 iunie, deschizând calea spre încheierea crizei.   
Reapropierea dintre Moscova şi Ankara s-a petrecut pe fondul schimbului de replici tot mai acide dintre Turcia şi statele occidentale. După tentativa de lovitură de stat, Recep Tayyip Erdogan a declanşat un proces de epurare şi a evocat posibilitatea reintroducerii pedepsei cu moartea - ceea ce a atras criticile  comunităţii internaţionale. În plus, Uniunea Europeană a anunţat că Ankara este departe de a îndeplini condiţiile necesare pentru eliminarea vizelor pentru cetăţenii turci. Pe de altă parte, UE se teme de posibiltatea ca Ankara să nu mai respecte acordul privitor la imigraţia ilegală peste Marea Mediterană. 
Turcia acuză Statele Unite de faptul că îl găzduiesc pe clericul Fethullah Gülen - pe care administraţia Erdogan îl consideră a fi autorul moral al tentativei eşuate de lovitură de stat. Ankara a avertizat Washingtonul, prin intermediul lui Bekir Bozdag, ministrul turc al Justiţiei, să nu sacrifice relaţiile bilaterale din cauza lui Fethullah Gülen. ”Dacă Güllen nu este extrădat, Statele Unite vor sacrifica relaţiile bilaterale din cauza acestui terorist”
 a declarat Bekir Bozdag, cu sublinierea că sentimentul antiamerican în rândurile populaţiei turce a atins un punct culminant din cauza acestui diferend. "Revine părţii americane atribuţia de a împiedica acest sentiment să se transforme în ură" a adăugat.
Vizită-surpriză a şefului diplomaţiei turce la Teheran 

Şeful diplomaţiei de la Ankara, Mevlüt Cavusoglu, a efectuat în 18 august o vizită în Iran petnru a discuta probleme regionale, a anunţat Ministerul iranian de Externe. "Mevlüt Cavusoglu a efectuat o scurtă vizită la Teheran (...) în vederea unor consultări legate de problemele regionale şi de relaţiile bilaterale" a declarat purtătorul de cuvânt al Ministerului iranian de Externe, Bahram Ghassemi. Potrivit purtătorului de cuvânt, Turcia şi Iranul au decis să organizeze, în viiorul apropiat, "numeroase întâlniri la diverse niveluri între înalţi reprezentanţi ai celor două ţări"
. Vizita preşedintelui turc în Rusia şi vizita ministrului Mevlüt Cavusoglu la Teheran au prilejuit speculaţii legate de o apropiere între Rusia, Turcia şi Iran în problema conflictului sirian.
Anterior vizitei ministrului turc de Externe la Teheran, preşedintele Recep Tayyip Erdogan a discutat telefonic cu omologul său iranian, Hassan Rouhani. "Astăzi suntem mai decişi ca niciodată să contribuim la rezolvarea problemelor regionale mână în mână cu Iranul şi cu Rusia, să cooperăm" a precizat Recep Tayyip Erdogan. La rândul său, Hassan Rouhani a subliniat curajul şi maturitatea politică a poporului turc, care a apărat autorităţile legitime. "Stabilitatea şi liniştea în Turcia au un impact pozitiv asupra atmosferei din întreaga regiune. Nu ne îndoim de faptul că liniştea în ţările islamice ale lumii nu convine teroriştilor şi unor superputeri"
 a afirmat preşedintele iranian.
Consolidare militară. Cooperare Rusia-Turcia şi Rusia-Iran

Premierul turc, Binali Yıldırım, a declarat că autorităţile de la Ankara nu se opun utilizării de catre aviaţia rusă a bazei aeriene militare Incirlik pentru lupta împotriva Statului Islamic. Premierul turc a precizat, pe de altă parte, că Moscova nu a solicitat, încă, utilizarea bazei aeriene de la Incirlik. „Cu toate acestea, dacă au nevoie de baza Incirlik, pot s-o folosească”. 

Şeful Executivului turc a menţionat că baza aeriană „este folosită pentru a rezolva problemele din Siria” nu doar de Statele Unite, dar şi de alte ţări. „Turcia a deschis baza de la Incirlik pentru a lupta împotriva teroriştilor Statului Islamic. Este folosită, acum, de SUA şi de Qatar. Alte ţări pot, dacă doresc, să folosească baza aeriană, unde acum activează şi germani”
 a afirmat Binali Yıldırım.

Generalul Hossein Dehghan, ministrul iranian al Apărării, a declarat că Iranul a acordat aeronavelor ruse libertatea de a efectua exerciţii militare în regiunea Hamadan. A adăugat că prezenţa Rusiei în zonă este temporară. „Această acţiune face parte din eforturile comune ale grupului de rezistenţă în faţa reţelelor teroriste. Avioanele ruse au efectuat zboruri” plecând de la baza aeriana iraniană. În cadrul raidurilor aeriene au participat avioane de bombardament de mare anvergură, Tupolev-22M3 şi Sukhoi-34.

“Aeronavele militare ruse au oferit asistenţă aeriană şi au jucat un rol important în asigurarea succesului acestor operaţiuni" a afirmat generalul Hossein Dehghan, adăugând că Iranul continuă să fie „un participant activ al operaţiunii împotriva terorismului din Siria". Oficialul iranian a subliniat că „Rusia nu are o bază militară permanentă în Iran şi utilizează în mod obişnuit bazele aeriene de pe teritoriul sirian". „Prezenţa avioanelor ruse în Iran este temporară"
 a afirmat Hossein Dehghan.

La sfârşitul lunii august, Iranul a desfăşurat un sistem rusesc de apărare antirachetă S-300 la situl nuclear Fordo, reiterându-se faptul că industria nucleară este un obiectiv strategic naţional care necesită măsuri adecvate de protecţie. Un oficial al armatei americane a declarat că patru nave ale Corpului Gardienilor Revoluţiei Islamice au „hărţuit" o navă de război a SUA. în apropiere de strâmtoarea Ormuz. Teheranul a afirmat că navele sale “şi-au făcut doar datoria monitorizând navele străine aflate în apropierea apelor iraniene”
. Dronele aeriene americane care pătrund în spaţiul aerian al Iranului sunt imediat interceptate şi nevoite să se retragă. 

Vladimir Putin a ordonat, începând din 25 august 2016, o verificare inopinată de amploare a capacităţilor de ripostă militară ale Rusiei pe direcţiile strategice sud şi vest, cu ţintă clară culoarele de avans ale NATO, tot mai departe către est, prin flancarea sudică a Federaţiei Ruse. Prim-vicepreşedintele Comitetului pentru apărare din Duma de Stat, Andrei Krasov, a declarat că „acum, Rusia stă ferm pe poziţii şi, prima oară după un sfert de veac, se testează complet ciclul de pregătire pentru a fi în stare să se apere mai ales în actualele condiţii”, subliniind că „oricât s-a spus că NATO nu va ajunge la graniţele noastre, acum Alianţa este deja lângă graniţele noastre şi forţele armate trebuie să poată şi să fie pregătite să-şi apere cetăţenii". 

Preşedintele Comitetului pentru apărare din Duma de Stat, Vladimir Komodev, a precizat că alerta militară „nu trebuie legată de un anumit factor, sabotorii ucraineni din Crimeea, ameninţarea informatică pe fondul operaţiunii din Siria, desfăşurarea batalioanelor NATO în statele baltice sau concentrarea de război a Ucrainei la graniţa cu Crimeea"
. Toate structurile federale ale puterii executive şi întreprinderile complexului industrial de apărare vor trece la regim de lucru “în condiţii de război”, s-a menţionat la sfârşitul lunii august pe site-ul Ministerului rus al Apărării. Astfel, la măsurile de mobilizare din cadrul verificării inopinate a Forţelor Armate ale Rusiei participă şi structuri din Ministerul Comunicaţiilor, Ministerul de Finanţe, Ministerul Industriei şi Comerţului, Agenţia Federală a Rezervelor Statului şi Banca Centrală a Rusiei. În comunicat s-a precizat că structurile puterii executive din regiuni vor coordona activitatea tuturor participanţilor la aplicaţii. În cadrul verificării vor fi testate mobilizarea rezerviştilor, livrarea de tehnică şi formarea de unităţi militare de apărare teritorială în districtele militare de Sud şi Centru şi în cadrul Flotei de Nord. 
Potrivit RIA Novosti, „Aviaţia maritimă a Flotei Mării Negre efectuează operaţiuni de supraveghere aeriană în apele Mării Negre şi ale Mării Caspice în cadrul verificării inopinate a nivelului de pregătire de luptă al trupelor ruse” s-a menţionat într-un comunicat al Serviciului de presă şi informaţii al Ministerului rus al Apărării. „Echipajele aviaţiei maritime îndeplinesc, în Marea Neagră, misiuni pentru identificarea, urmărirea şi forţarea unor submarine ale unui inamic imaginar să iasă la suprafaţă. La operaţiuni participă avioane Il-38 şi Tu-142 ale aviaţiei maritime a Flotei de Nord. În spiritul bunăvoinţei şi al transparenţei activităţii militare a Forţelor Armate ale Federaţiei Ruse, au fost invitaţi ataşaţii militari acreditaţi la Moscova să participe, în 9 septembrie 2016, la faza activă a aplicaţiilor strategice de comandă şi stat major „Caucaz-2016”"
, se precizează în comunicat.

În perioada septembrie-octombrie 2016 se desfăşoară aplicaţiile militare comune ale Rusiei cu Serbia. În aceeaşi perioadă, este programată o vizită a premierului rus, Dmitri Medvedev, în Serbia. Acest exerciţiu anual se află la a treia ediţie. În ansamblul operaţiunii este prevăzută aplicaţia cu forţe de aviaţie „Brotherhood of Aviators of Rusia and Serbia", pentru testarea avioanelor de luptă MiG-29 şi a elicopterelor MI-17 intrate în dotarea armatei Serbiei. În luna septembrie sunt planificate şi aplicaţiile militare navale comune ale Rusiei şi Chinei - „Cooperarea maritimă 2016" - în Marea Chinei de Est. Atât Turcia cât şi Iranul au exprimat opţiuni clare în privinţa deschiderii către o cooperare specială, inclusiv în domeniul militar, şi cu China.

Acord de reconciliere Turcia - Israel

Parlamentul de la Ankara a ratificat un acord de reconciliere între Turcia şi Israel prin care „se pune capăt unei perioade tensionate între cele două ţări şi se deschide calea pentru restabilirea completă a relaţiilor diplomatice”
. Relaţiile dintre cele două state s-au deteriorat masiv în anul 2010, după un raid al forţelor militare israeliene asupra unui nave turceşti care transporta ajutoare umanitare spre Fâşia Gaza, încercând să încalce blocada impusă de Israel în această zonă. În urma raidului, 10 militanţi turci au fost ucişi şi alte zeci au fost răniţi la bordul vasului Mavi Marmara.
După raidul israelian au urmat îndelungate negocieri de culise, în special cu medierea Statelor Unite. Principiul şi detaliile reluării relaţiilor diplomatice au fost acceptate în decembrie 2015, în cadrul unei reuniuni secrete în Elveţia, la Zürich - pe teren neutru. Premierul israelian, Benjamin Netanyahu, a prezentat scuze oficiale pentru asaltul din 2010. Alegerile din Israel şi din Turcia au întârziat reconcilierea. Potrivit Ha’aretz, documentul de la Zürich prevede revenirea ambasadorilor în Ankara şi Tel Aviv, anularea urmăririi judiciare începute în Turcia împotriva înalţilor responsabili militari israelieni, crearea unui fond special, de 20 milioane dolari destinat despăgubirii familiilor victimelor. În schimb, Ankara s-a angajat să-l expulzeze de pe teritoriul turc pe Saleh Al-Arouri, militant Hamas, care a orchestrat răpirea şi asasinarea a trei adolescenţi israelieni în Cisiordania, în iunie 2014. 
În conformitate cu termenii acordului de reconciliere, Israelul va plăti o "sumă forfetară" de 20 de milioane de dolari drept compensaţii pentru victime. La rândul său. Ankara renunţă la urmărirea în justiţie a foştilor şefi ai armatei israeliene pentru implicarea în asaltul din 2010. În anul 2014, un tribunal penal din Istanbul dispusese arestarea a patru foşti responsabili militari israelieni, printre care fostul şef al Statului Major, generalul Gabi Ashkenazi - toţi, judecaţi în contumacie în Turcia din anul 2012.  Ministrul turc de Externe, Mevlüt Cavusoglu, a anunţat că ratificarea acordului de normalizare a relaţiilor între Ankara şi Tel Aviv va fi urmată de un schimb de ambasadori. 

La sfârşitul lunii august, preşedintele Recep Tayyip Erdogan a semnat acordul de normalizare a relaţiilor diplomatice între Turcia şi Israel. Reconcilierea între cele două state, care au fost aliaţi regionali până în anul 2010, are importante implicaţii economice şi strategice.   
Joe Biden, în Turcia

Vicepreşedintele american, Joe Biden, a sosit, în 24 august, în Turcia “încercând să repare prejudiciile în relaţia americano-turcă provocate de lovitura de stat eşuată şi să discute despre Siria, unde Ankara vrea să se implice mai mult”. Joe Biden este cel mai înalt responsabil occidental care a vizitat Turcia după puciul eşuat din 15 iulie, “de plănuirea căruia a fost acuzat predicatorul Fethullah Gülen, autoexilat din 1999 în SUA”. Ankara solicită Washingtonului extrădarea lui Fethullah Gülen - dar administraţia americană a cerut "probe" nu "alegaţii". O misiune tehnică americană a sosit la Ankara pentru a evalua aspectele juridice ale dosarului. 

Anterior vizitei lui Joe Biden, în luna august, ministrul turc al Justiţiei, Bekir Bozdag, avertizase Washingtonul că “antiamericanismul” în Turcia "atinge un vârf” şi riscă să se transforme în "ură", dacă "teroristul"
 Gülen nu este extrădat. Joe Biden este singurul responsabil al administraţiei americane care întreţine o relaţie personală cu preşedintele Recep Tayyip Erdogan. 

Situaţia din Siria a constituit un punct important pe agenda discuţiilor într-un moment în care Ankara şi-a modificat politica şi se implică mai activ în conflictul de la frontiera sa. Vizita lui Joe Biden în Turcia a intervenit în contextul anunţului făcut de Ankara cu privire la lansarea unei operaţiuni pentru preluarea controlului asupra oraşului sirian Jarablos - situat în apropierea frontierei turce - ocupat de Statul Islamic. Pentru Turcia, operaţiunea este motivată de dorinţa de a împiedica preluarea controlului asupra acestei localităţi de miliţiile kurde şi de a "deschide un coridor pentru rebelii moderaţi" a precizat un oficial turc, sub protecţia anonimatului. Statele Unite susţin miliţiile kurde care au contribuit la respingerea Statului Islamic pe teren, dar Turcia le asociază "teroriştilor" din PKK şi se alarmează cu privire la orice tentativă a kurzilor din Siria de a crea o unitate teritorială autonomă de-a lungul frontierei sale.

Vicepreşedintele american, Joe Biden, şi-a cerut scuze în faţa preşedintelui Recep Tayyip Erdogan pentru a nu fi ajuns mai devreme în Turcia după tentativa de lovitură de stat din luna iulie. “Îmi cer scuze. Mi-aş fi dorit să pot veni mai devreme”, i-a spus Biden lui Erdogan în cadrul unei conferinţe de presă comună după întrevederea avută la Ankara.  În urma puciului eşuat, preşedintele turc le-a reproşat aliaţilor săi occidentali, în primul rând SUA, că “nu au fost solidari cu Turcia” şi că “nu au venit, de atunci, într-o vizită oficială în ţara sa”
. 

Referitor la extrădarea clericului musulman Fetullah Gülen, pe care Recep Tayyip Erdogan îl consideră principalul responsabil pentru tentativa de lovitură de stat, Joe Biden a afirmat că, deocamdată, autorităţile turce nu au prezentat dovezi care să susţină implicarea acestuia în evenimentele din 15 iulie.  „Atunci când mergi în faţa unui tribunal în SUA nu poţi spune, în general, acesta este un individ rău, ci trebuie să spui: acest bărbat sau această femeie a comis următoarele delicte. De aceasta ne ocupăm acum, să adunăm probe” a precizat vicepreşedintele american. „Nu putem vorbi în numele unui tribunal”, întrucât “avem o separare a puterilor, acesta este sistemul nostru” a adăugat.  

În replică, Recep Tayyip Erdogan a insistat asupra solicitării ca Washingtonul să-l extrădeze pe Fetullah Gülen. Potrivit autorităţilor turce, Gülen şi-a construit o reţea care s-a infiltrat masiv în toate structurile statului turc.  „Dorim să amintim Statelor Unite că în acordul nostru de extrădare sunt incluşi paşi cum este şi detenţia” a menţionat preşedintele turc în cadrul conferinţei de presă comună cu vicepreşedintele american. Joe Biden a afirmat că înţelege „sentimentele intense” ale guvernului şi poporului turc faţă de Fetullah Gülen. „Ce interes am putea avea să adăpostim un terorist? Nu are sens. Un tribunal federal trebuie să decidă” extrădarea, iar pentru acest lucru trebuie să existe dovezi a insistat vicepreşedintele american.  De asemenea, Joe Biden a negat că puciştii turci ar fi primit sprijin din partea Washingtonului - ipoteză avansată de unii responsabili de la Ankara.  „Statele Unite nu au avut cunoştinţă prealabilă despre ceea ce s-a întâmplat în 15 iulie sau vreo complicitate cu cei care au condus acel act laş”
 a precizat vicepreşedintele american.  
Statele Unite studiază documentele transmise de Ankara pentru extrădarea clericului Fethullah Gulen 

Turcia a solicitat oficial Statelor Unite extrădarea clericului musulman Fethullah Gulen, însă nu pentru acuzaţii referitoare la implicarea în tentativa de lovitură de stat, a anunţat Departamentul de Stat american. "Putem confirma că Turcia a solicitat extrădarea lui Fethullah Gulen" a declarat Mark Toner, purtătorul de cuvânt al Departamentului de Stat american. Mark Toner a precizat că solicitarea oficială de extrădare nu conţine acuzaţii privind implicarea lui Fethullah Gulen în tentativa de lovitură de stat militară din Turcia în 15 iulie, clericul fiind „acuzat de autorităţile turce de alte infracţiuni”. 

Mevlut Cavusoglu, ministrul turc de Externe, a menţionat, la rândul său, că Turcia a expediat Statelor Unite documentele necesare extrădării lui Fethullah Gullen şi a primit "semnale pozitive" din partea Washingtonului. "Ne aşteptăm ca Statele Unite să-l extrădeze pe Gulen cât mai curând posibil"
 a precizat Mevlu Cavusoglu.
Oficiali americani au menţionat că “autorităţile din SUA verifică documentaţia de extrădare trimisă de Turcia”
. O delegaţie judiciară americană a avut întrevederi cu reprezentanţi ai autorităţilor turce în perioada 23-24 august, în cadrul anchetei care îl vizează pe clericul musulman Fehtullah Gulen. Patru reprezentanţi ai Departamentului american al Justiţiei şi ai Departamentului de Stat american s-au aflat la Ankara pentru investigaţii, înaintea vizitei vicepreşedintelui Joseph Biden. 

Preşedintele Turciei, Recep Tayyip Erdogan, a cerut Statelor Unite să accelereze procedura de extrădare a clericului musulman Fethullah Gulen. În cadrul unei întâlniri cu reprezentanţi ai societăţii civile islamice, Erdogan a menţionat că Turcia şi Statele Unite sunt parteneri strategici, pe cale de consecinţă. "Washingtonul nu ar trebui să îngreuneze lucrurile pentru partenerul său strategic". "Când Statele Unite au cerut extrădarea de către Turcia a unui terorist, noi nu am solicitat probe. Trebuie să-l judecăm"
 a subliniat Recep Tayyip Erdogan. 

Procurorii turci au solicitat două sentinţe pe viaţă şi 1900 de ani de închisoare, într-o anchetă iniţiată în 2015 privitoare la clericul musulman Fethullah Gulen  acuzat de constituirea şi conducerea unui grup terorist înarmat, finanţarea de acte teroriste, încercarea de a modifica ordinea constituţională, tentativă de lovitură de stat şi fraudă. Treisprezece din cei 111 suspecţi din acest caz, în care Fethullah Gulen este considerat "suspectul principal", au fost arestaţi şi riscă să fie încarceraţi pentru cel puţin doi ani. Ancheta a fost demarată de Biroul Procuraturii din Uşak împotriva "organizaţiei teroriste" OTFG, a lui Fethullah Gulen. 
Potrivit acuzaţiilor, membrii OTFG “au avut acces la arhivele statului turc după ce s-au infiltrat în instituţiile oficiale ale statului şi în unităţiile serviciilor secrete” de-a lungul anilor, “ţintind mai degrabă preluarea controlului instituţiilor decât distrugerea sistemul existent”. Activiştii pro-Gulen “desfăşurau activităţi secrete conforme cu obiectivele lor prin intermediul organismelor media, şcolilor, companiilor de asigurări, cazarmelor militare, instituţiilor financiare şi a altor câtorva companii”. Aceştia “plănuiau crearea unui mediu haotic prin interogări şi avertismente false, interceptări ale comunicaţiilor, prezentarea unor evidenţe falsificate”. Membrii OTFG sunt incriminaţi pentru exercitarea de presiuni sistematice asupra celor care nu-l susţineau pe Fethullah Gulen. Organizaţia “a încasat donaţii din partea oamenilor de afaceri şi a transferat bani în SUA prin intermediul unor companii false, tranzacţiile fiind făcute prin bănci din Emiratele Arabe, Africa de Sud, Tunisia, Maroc, Iordan şi Germania”
. Tribunalul din Istanbul a emis un mandat pentru arestarea clericului musulman Fehtullah Gullen. 
Şeful diplomaţiei ungare, la Ankara

Ministrul ungar de Externe, Peter Szijjarto, şi-a exprimat solidaritatea faţă de Turcia în cursul vizitei sale la Ankara, a declarat premierul turc. Binali Yildirim a afirmat că „demersurile de curăţenie” făcute de Ankara în urma tentativei de puci respectă statul de drept, adăugând că autorităţile ungare sunt dispuse să coopereze. Şeful diplomaţiei ungare a afirmat că Budapesta este alături de Ankara în lupta împotriva terorismului. Peter Szijjarto s-a întâlnit cu preşedintele Parlamentului turc, Ismail Kahraman, care le-a mulţumit, cu această ocazie, autorităţilor de la Budapesta pentru „reacţia lor în legătură cu tentativa de puci”. La rândul său, Peter Szijjarto a afirmat că guvernul ungar a catalogat, de la început,  evenimentele din Turcia drept un „act terorist”
. Uniunea Europeană şi Ungaria au un interes clar în stabilitatea Turciei, a declarat şeful diplomaţiei de la Budapesta, Peter Szijjarto, aflat în 23 august într-o vizită la Ankara. Ministrul ungar de Externe a discutat cu omologul său turc, Mevlut Cavusoglu. De asemenea, a avut întâlniri cu premierul Binali Yildirim.

Turcia trebuie să rămână o ţară stabilă - în caz contrar, presiunea imigraţiei asupra Europei ar putea creşte „în mod dramatic” de-a lungul rutei balcanice, a afirmat şeful diplomaţiei ungare, potrivit căruia tentativele de destabilizare a Turciei trebuie respinse. Ungaria a condamnat tentativa de puci din 15 iulie, a menţionat Peter Szijjarto, sublinind că „oricine atacă stabilitatea Turciei atacă, de fapt, securitatea europeană”. O lovitură de stat militară este „o problemă serioasă, care necesită un răspuns serios” a precizat. „Prietenii care se află în dificultate sunt, totuşi, prieteni şi trebuie să-i susţinem”
 a adăugat, subliniind necesitatea menţinerii bunelor relaţii cu Turcia nu doar prin prisma acordului privind refugiaţii, a obligaţiilor din cadrul NATO şi a luptei împotriva Statului Islamic. Peter Szijjarto a evidenţiat trei motive pentru care Turcia joacă un rol determinant în securitatea Europei: criza imigraţiei, soluţionarea conflictului din Siria şi lupta împotriva terorismului. Potrivit şefului diplomaţiei de la Budapesta, autorităţile ungare investighează dacă în Ungaria funcţionează organizaţii ce reprezintă ameninţări pentru stabilitatea Turciei sau dacă există mişcări care cooperează cu astfel de organizaţii. Într-o astfel de eventualitate, „Ungaria va lua măsurile necesare care să-i garanteze atât securitatea proprie cât şi pe cea a Europei şi a Turciei”
. 
Boiko Borisov, la Istanbul. Avertisment al premierului turc transmis liderilor europeni prin omologul său bulgar
Premierul bulgar, Boiko Borisov, s-a întâlnit la Istanbul cu omologul său turc, Binali Yildirim. În centrul discuţiilor s-a aflat criza imigranţilor. Premierul turc le-a adresat, prin Boiko Borisov, un avertisment liderilor europeni. „Dorim ca prietenii noştri europeni să înţeleagă că a sosit timpul să asume o responsabilitate mult mai mare în criza imigranţilor” a afirmat Binali Yildirim. „De o importanţă vitală este ca la sfârşitul lunii octombrie să devină funcţional acordul pentru liberalizarea regimului de vize. Dacă acordurile de readmisie şi de liberalizare a regimului de vize nu vor fi aplicate, Europa se va trezi în faţa unui risc enorm” a precizat premierul turc, adăugând că “i-am descris în amănunt situaţia prietenului meu Boiko şi sunt convins că el va transmite liderilor europeni opinia mea.”  Boiko Borisov s-a exprimat laudativ la adresa Turciei. „În prezent, colegii turci împiedică un nou val de două milioane de imigranţi din regiunea Alep. Adăugaţi cele trei milioane care se află în Turcia, în mare parte la Istanbul, şi veţi înţelege de ce noi, europenii, trebuie să răspundem la întrebarea: până când Turcia îi va opri pe imigranţi dacă voturile împotriva acordului vizelor în Consiliului Europei se menţin? Angajamentele trebuie respectate”. Boiko Borisov a menţionat că „Bulgaria şi Grecia sunt cele mai vulnerabile state de primă linie. Este vorba, pe de o parte, de solidaritatea europeană şi, pe de altă parte, de solidaritatea UE cu vecinii din sud”. Premierul bulgar a precizat că a primit de la omologul său turc asigurări privind reducerea presiunii imigranţilor la frontiera comună. A adăugat că, de la începutul anului, Turcia a primit înapoi 26000 de imigranţi surprinşi în zona frontierei. Mai lent decurge extrădarea celor arestaţi pe teritoriul Bulgariei.

Premierul bulgar a dezminţit informaţia potrivit căreia Sofia va semna un acord bilateral cu Ankara privind criza imigranţilor. „Dorim o decizie europeană” a afirmat. „Soluţia va trebui căutată pe căi diplomatice. Este foarte comod să transformi criza imigranţilor într-o cauză politică, să declari că îi vei trimite acolo de unde au venit. Însă, nu-mi pot imagina aeroportul din Sofia inundat de zeci de mii de imigranţi din ţările partenere. Nu voi accepta nici varianta ca Bulgaria să devină o zonă-tampon între Turcia şi Europa”
. 
Consolidare energetică ruso-turcă. Interese comune turco-bulgare

Priorităţile privind construcţia unei conducte de gaz din Rusia prin Marea Neagră nu au fost încă stabilite, însă „nu poate fi exclusă o versiune de compromis, în care Turcia şi Bulgaria ar putea să se aleagă cu câte o ramură a conductei” a menţionat Alexei Grivaci, directorul general-adjunct al Fondului pentru Securitatea Energetică Naţională din Rusia. „Ankara şi Sofia demonstrează că au unele interese comune”. Ankara „vrea să restabilească relaţiile cu Rusia şi să-şi asigure securitatea livrărilor de gaze, care, în prezent este supusă unor riscuri legate de procesul de tranzitare”. Sofia „intenţionează să folosească oportunitatea de a-şi păstra statutul de teritoriu de tranzit, care ar putea fi pierdut în cazul construcţiei Turkish Stream”.
Premierul bulgar, Boiko Borisov, a declarat că Bulgaria şi Rusia au convenit asupra formării unui grup de lucru pentru revenirea la proiectele energetice ruseşti, ceea ce include construcţia gazoductului South Stream. „Există o situaţie benefică pentru realizarea proiectului de construcţie a conductelor de gaz din Rusia prin Marea Neagră. Ambele direcţii de ieşire spre ţărm, Turcia şi Bulgaria, sunt elaborate şi vor putea fi construite într-o perioadă scurtă de timp” a precizat Alexei Grivaci. „Cred că priorităţile nu au fost definitivate deocamdată. Turcia este principalul cumpărător al gazului” rusesc „care, în prezent, tranzitează Bulgaria. În această situaţie, Turcia dispune de un avantaj în raport cu Sofia. În sfera tranzitului gazului în UE, cele mai mari şanse le are Bulgaria. Europenii nu sunt entuziasmaţi de ideea livrării gazului rusesc prin Turcia”. Pe de altă parte, a apreciat că ar fi posibilă o versiune de compromis - construcţia unei ramuri a conductei spre Turcia şi alta spre Bulgaria. „Acest lucru va contribui la dezvoltarea infrastructurii pieţei în Balcani, va asigura diversificarea. În acest caz, e nevoie de susţinere din partea UE a proiectului de tranzitare a gazului rusesc prin Bulgaria şi Grecia spre sudul Italiei prin “South Stream” şi “Poseidon””
.

În februarie 2016, Gazprom, Edison SpA şi DEPA SA au semnat un Memorandum privind livrarea gazului natural din Rusia prin Marea Neagră, prin ţări terţe în Grecia şi din Grecia în Italia pentru organizarea unei rute sudice a livrărilor gazului natural rusesc în Europa. Părţile vor să folosească la maximum rezultatele lucrărilor efectuate de Edison şi DEPA în cadrul proiectului Poseidon. La sfârşitul lunii iunie, şeful Gazprom, Alexei Miller, a precizat că Bulgaria, Turcia şi Comisia Europeană nu s-au arătat interesate de proiectul Poseidon. 

TENSIUNI RUSIA-UCRAINA

Rusia a detaşat forţe militare adiţionale la graniţele de nord, est şi sud ale Ucrainei. Activitatea militară a Rusiei în zonă a sporit din mai 2016 când ministrul rus al Apărării, Sergei Shoigu a anunţat înfiinţarea unor noi divizii în zonele militare de nord şi de vest.

Tensiunile au escaladat după 8 august, când Rusia a acuzat forţele speciale ucrainene că au încercat să se infiltreze în Crimeea. Rusia s-a folosit de acest context pentru a-şi consolida prezenta miltară în Peninsula Crimeea şi în regiunile separatiste. În cinci zile de când au fost lansate acuzaţiile - în fapt, până în 12 august - Rusia a detaşat unităţi navale şi aeriene adiţionale, forţe de teren şi echipament militar, precum şi sisteme aeriene defensive S-400. De asemenea, Moscova a coordonat, în perioada 8-9 august, exerciţii în Transnistria, aflată la graniţa de vest a Ucrainei. 

Transnistria este “o verigă vitală” a “încercuirii treptate a Ucrainei”. Potrivit expertului Aaron Korewa, de la Institutului McCain, “pentru a lega regiunea separatistă din stânga Nistrului cu Donbas şi Crimeea”, Moscova are nevoie de sud-estul Ucrainei, „numit, uneori, la Kremlin, Novorossia”. Oficiali din domeniul american al Apărării au identificat opt baze militare de la graniţa cu Ucraina - care în ultimele luni ar fi fost masiv alimentate cu armament. Potrivit Ukrainianjournal, este vorba de oraşul Yelnya, din regiunea Smolensk, Klyntsi, Valuyki, Boguchar, Millerovo, Persianovskiy, bazele Rostov-1 şi Rostov-2. 
Un alt fost oficial american, Phillip Karber, a apreciat că o acţiune militară „pe faţă” a Rusiei împotriva Ucrainei ar putea avea loc sub pretextul invocat de autorităţile de la Moscova - anume că oficialităţile de la Kiev ar întreprinde „acţiuni teroriste” în Crimeea. Scenariul este similar cu cel care a dus la izbucnirea celui de al doilea război cecen, în 1999, care l-a propulsat pe Vladimir Putin în vârful piramidei puterii la Kremlin. “Una dintre zonele care i-ar facilita Rusiei o cale rapidă de atac este regiunea transnistreană a Republicii Moldova”
 a subliniat Philip Karber. Acesta susţine că un eventual atac pe scară largă al Rusiei va lua în ţintă, cel mai probabil, obiectivele vitale ale industriei militare din Ucraina - precum fabrica de tancuri din Kharviv, fabrica de rachete din Dnepropetrovsk, şantierul naval de la Mikoliev şi portul Odesa, considerat de analiştii militari ca fiind „inima” strategică a Mării Negre.

În 11 august, în presa din Rusia apărea ştirea că Serviciul Federal de Securitate (FSB) din Rusia a dejucat un complot care prevedea comiterea unor atacuri în regiunea Crimeea, un ofiţer rus fiind împuşcat mortal în timpul operaţiunilor contra unui grup coordonat de serviciile secrete ucrainene. "Un grup de indivizi care încercau să comită un act de sabotaj a fost observat, în cursul nopţii de 7/8 august, în oraşul Armisanks din Crimeea. Un agent FSB a fost ucis în confruntările care au condus la arestarea teroriştilor. Douăzeci de dispozitive explozive conţinând echivalentul a 40 de kilograme de TNT, muniţie, grenade şi arme speciale ucrainene au fost găsite la locul incidentului" a comunicat Serviciul Federal de Securitate din Rusia. Potrivit FSB, “complotul terorist" a fost organizat de Serviciul de informaţii al Ministerului ucrainean al Apărării. "Au fost arestaţi cetăţeni ucraineni şi ruşi care au oferit asistenţă pentru pregătirea de atacuri teroriste"
 a precizat Serviciul Federal de Securitate din Rusia. Unul dintre organizatorii arestaţi este Evgheni Panov, un angajat în vârstă de 39 de ani al Serviciului de informaţii militare din Ucraina. “Partea ucraineană a încercat să provoace o diversiune la frontiera cu Crimeea, pentru a pătrunde pe teritoriul republicii autonome” a precizat Komsomolskaia Pravda. Publicaţia a afirmat că locuitorii localităţii Armeansk din Crimeea, pe teritoriul căruia se află un punct de control la frontiera cu Ucraina, au auzit focuri de arme. "În oraş circulau TAB-uri şi persoane în veste antiglonţ. Circulă zvonuri că unul din grăniceri a fost omorât"
.

Ministerul rus de Externe a precizat, în 11 august, că moartea unui militar rus şi a unui angajat al Serviciului Federal de Securitate în timpul unor ciocniri armate la frontiera dintre Crimeea şi Ucraina în 7/8 august, nu va rămâne fără consecinţe. Ministerul a menţionat într-un comunicat că tentativele de a destabiliza situaţia din Crimeea vor eşua, făcând apel ca Ucraina să “se reţină de la alţi paşi periculoşi”
. În aceeaşi zi, Ministerul rus al Apărării a anunţat noi exerciţii navale în Marea Neagră. Moartea celor doi ruşi în Peninsula Crimeea a readus spectrul ameninţării conflictului armat în estul Europei. Oficialii de la Moscova au transmis că ar putea urma represalii, în timp ce trupele ucrainene au intrat în stare de alertă. “Tensiunile s-au suprapus cu reluarea conflictelor în estul Ucrainei, unde fragilul armistiţiu semnat între separatişti şi guvernul de la Kiev este încălcat”
. 
La Moscova, preşedintele Vladimir Putin a convocat Consiliul de Securitate pentru a discuta măsurile de consolidare a securităţii în Crimeea, după ce a acuzat serviciile secrete din Ucraina de uciderea celor doi militari ruşi. Au fost discutate măsuri adiţionale de securitate ”ca efect al confruntărilor înregistrate”
 în Crimeea. Rusia a anunţat întărirea securităţii graniţelor cu Ucraina. Reuniunea Consiliului de Securitate a avut loc la o zi după ce Vladimir Putin a acuzat Ucraina că foloseşte ”tactici teroriste” pentru a destabiliza Crimeea. Citând o sursă anonimă din diplomaţia rusă, Izvestia menţiona, în 12 august, că Rusia ar putea întrerupe relaţiile diplomatice cu Ucraina. În replică, oficialii ucraineni au cerut o analiză în Consiliul de Securitate al ONU a declaraţiilor făcute de oficialii ruşi. 

Ministerul de Externe de la Moscova a acuzat Ucraina de a se fi angajat în operaţiuni subversive cu aspect "terorist" în Crimeea. Pe de altă parte, preşedintele ucrainean, Petro Porosenko, a susţinut că “totul este parte a unui scenariu conceput la Kremlin”, menit "a oferi scuza unor noi ameninţări militare"
 din partea Rusiei. 

Ambasadorul SUA în Ucraina, Geoffrey Pyatt, a afirmat că Statele Unite nu au găsit dovezi care să susţină acuzaţiile Rusiei referitoare la ”incursiunile” ucrainene în Crimeea. "Este o perioadă foarte tensionată. Este timpul să se facă un pas înapoi, facem apel la toate părţile să atenueze tensiunile"
 a afirmat Elizabeth Trudeau, purtător de cuvânt al Departamentului de Stat al SUA. 

Putin: “Sunt acţiuni criminale”
Preşedintele Rusiei, Vladimir Putin, a acuzat Ucraina că foloseşte metode "teroriste" pentru declanşarea unui conflict în Crimeea. "Persoanele care au preluat puterea la Kiev au început să recurgă la tactici teroriste în loc să caute modalităţi pentru o soluţionare politică" a declarat Vladimir Putin. "Vreau să le atrag atenţia partenerilor noştri americani şi europeni. Cred că este deja evident că autorităţile de la Kiev nu caută soluţii diplomatice la probleme, ci recurg la terorism. Este o situaţie foarte îngrijorătoare" a adăugat liderul de la Kremlin. "Tentativa de a provoca confruntări militare, de a genera un conflict este o dorinţă de a distrage atenţia de la problemele sociale din Ucraina. Sunt acţiuni criminale"
 a subliniat.

Serviciul rus de securitate a susţinut că Ucraina ar fi planificat mai multe acte de sabotaj în Crimeea înaintea alegerilor parlamentare din Rusia. FSB a precizat că o serie de cetăţeni ruşi şi ucraineni au fost reţinuţi. De asemenea, a informat că a fost descoperit un depozit ilegal de arme, iar ciocnirile cu forţele speciale ucrainene s-au intensificat în 9 august. „Membri ai forţelor speciale ucrainene au mai încercat de două ori să pătrundă cu grupuri de terorişti în Crimeea, dar tentativele au fost dejucate de forţele FSB”
 se precizează într-un comunicat al Serviciului rus de informaţii. 

Administraţia de la Kiev susţine că Moscova caută pretexte pentru intensificarea conflictului militar. "Vladimir Putin vrea amplificarea conflictului militar. Rusia amplifică tensiunile, caută cu disperare un motiv de război cu Ucraina, testând reacţia Occidentului" a replicat Ministerul de Externe de la Kiev. Potrivit purtătorului de cuvânt al Poliţiei de frontieră ucrainene, Oleh Slobodian, Rusia a mobilizat trupe şi a acumulat armament la graniţa dintre regiunea Crimeea şi Ucraina. "Trupe ruse erau de mult timp la frontiera dintre Crimeea şi Ucraina, dar acum sunt suplimentate", a declarat Oleh Slobodian. "Acestor trupe li s-au adus echipamente de ultimă generaţie şi unităţi aeriene. În ultimele zile, am observat suplimentarea unităţilor ruse poziţionate la frontieră"
 a adăugat.
Tentativă de asasinat la Lugansk

Şeful republicii separatiste autoproclamate Lugansk, din estul Ucrainei, a fost rănit într-o explozie care a vizat maşina sa. Igor Plotnitski "a fost rănit (…) ca urmare a unei puternice explozii ce a avut loc în apropiere de maşina sa"
.  Igor Plotnitski a fost internat într-un spital local, împreună cu alte persoane rănite în explozie. 
Igor Plotnitski, fost comandant al unei grupări rebele proruse, a fost ales în noiembrie 2014 la conducerea republicii separatiste în cadrul unui scrutin denunţat de Kiev ca fiind o încălcare a acordului de încetare a focului.  Lugansk este cea mai mică din cele două regiuni proruse est-ucrainene - cealaltă fiind Donetk - care şi-au declarat independenţa şi care luptă împotriva armatei ucrainene.  În decembrie 2015, un comandant al rebelilor, Pavel Dremov, a fost ucis în explozia maşinii sale în Lugansk. Rebelii au acuzat forţele ucrainene pentru comiterea atentatului. Un alt şef al rebelilor din Lugansk, Alexei Mozgovoi, a fost ucis în mai 2015, împreună cu şase membri ai echipei, tot în urma exploziei maşinii sale.
Rusia efectuează exerciţii militare în Marea Neagră şi iniţiază sistemul de rachete S-400 în Crimeea

Rusia va lua măsuri suplimentare de securitate în regiunea Crimeea şi va organiza exerciţii militare în Marea Neagră, în contextul amplificării tensiunilor cu Ucraina. Moscova a îndemnat ţările care susţin Administraţia de la Kiev să înceteze "provocările". Preşedintele Rusiei, Vladimir Putin, s-a întâlnit în 11 august cu principalii comandanţi militari şi cu şefii serviciilor de informaţii. "Au fost revizuite scenariile care prevăd măsuri antiteroriste în zonele de frontieră şi în spaţiul aerian al regiunii Crimeea"
, a transmis Kremlinul. Flota militară rusă din Marea Neagră - staţionată în Crimeea - va începe să efectueze exerciţii militare pentru a simula contracararea actelor de sabotaj, a transmis Ministerul rus al Apărării. 

Ministerul Apărării din Rusia a anunţat  în 12 august lansarea sistemului de rachete aeriene defensive de tip S-400 în peninsula Crimeea. Lansarea sistemului avansat de rachete a survenit la două zile, după ce serviciile secrete ruse au reclamat o incursiune a agenţilor de securitate ucraineni în Crimeea, cu scopul organizării unui atac asupra infrastructurii critice. 

Forţele navale şi terestre din Rusia au efectuat exerciţii de simulare a transferului rapid de armament în Crimeea, în contextul vizitei în regiune a preşedintelui Vladimir Putin, pe fondul tensiunilor cu Ucraina. Potrivit Ministerului rus al Apărării, manevrele militare au avut loc în Portul Novorosisk. La exerciţii au participat şi nave ale Flotei ruse de la Marea Neagră, inclusiv un submarim militar. La exerciţii au luat parte aproximativ 2500 de militari şi 350 de vehicule blindate. Prezent în Crimeea, Vladimir Putin şi-a exprimat speranţa că “aceste provocări din Crimeea nu vor fi ultima opţiune a Ucrainei” şi că “va prevala bunul simţ”
.

Memento

La mijlocul lunii iulie, armata rusă a anunţat că va desfăşura sisteme de apărare antiaeriană şi antirachetă ultramoderne în Crimeea. “Aceste sisteme vor fi instalate în regim permanent, începând din luna august, la Feodosia, în estul Crimeei”
 a declarat Evgheni Oleinikov, responsabil al armatei ruse. 
S-400 este un sistem de apărare antiaeriană şi antirachetă ultramodern, cu o rază de 400 kilometri. În afara celor instalate pe teritoriul său, Rusia a mai desfăşurat sisteme S-400 în special la baza aeriană de la Hmeimim, în Siria. În plus, sisteme S-400 urmează să fie desfăşurate la principalele baze navale ale marinei ruse din Extremul Orient, la Vladivostok şi la Viliucinsk, în Kamceatka. 

După anexarea Crimeii, în martie 2014, Moscova şi-a întărit prezenţa militară în peninsulă, desfăşurând avioane de vânătoare şi intenţionând să redeschidă o staţie de alertă antirachetă. De asemenea, autorităţile ruse vor sa aloce peste 1,75 miliarde de euro până în 2020 pentru dezvoltarea flotei Mării Negre, cu baza la Sevastopol. 
Armata Ucrainei, în stare de alertă

 
Preşedintele Ucrainei, Petro Poroşenko, a ordonat plasarea în stare de alertă a tuturor unităţilor militare din Crimeea şi din regiunile separatiste Doneţk şi Lugansk, de teama izbucnirii unui conflict militar cu Rusia. Petro Poroşenko a transmis ordinul în cursul unei reuniuni cu şefii serviciilor de securitate, inclusiv comandanţii militari. Decizia a fost luată pe fondul amplificării tensiunilor cu Rusia. 

Ucraina ar putea activa legea marţială şi ar putea mobiliza rezervişti suplimentari în cazul intensificării conflictului separatist, a anunţat preşedintele Petro Poroşenko, avertizând că Rusia ar pregăti o invazie militară masivă. “În cazul înrăutăţirii situaţiei în estul ţării sau în Crimeea, nu excludem posibilitatea introducerii legii marţiale şi mobilizărilor suplimentare de rezervişti” a declarat Petro Poroşenko în cursul unei vizite în regiunea Liov. “Riscul escaladării conflictului cu Rusia rămâne semnificativ şi nu este exclusă posibilitatea unei invazii ruse masive”
 a adăugat Petro Poroşenko. Legea marţială ucraineană prevede limitarea circulaţiei cetăţenilor, interzicerea anumitor mişcări politice şi a manifestaţiilor. Preşedintele Rusiei, Vladimir Putin, a acuzat Ucraina că foloseşte metode “teroriste” pentru declanşarea unui conflict în Crimeea, după confruntări soldate cu moartea a doi militari ruşi, în timp ce Administraţia de la Kiev susţine că Moscova caută pretexte pentru intensificarea conflictului militar. Serviciul Federal de Securitate din Rusia a dejucat un complot care prevedea comiterea unor atacuri în regiunea Crimeea, un ofiţer rus fiind împuşcat mortal în timpul operaţiunilor contra unui grup care, potrivit Moscovei, ar fi fost coordonat de serviciile secrete ucrainene. Rusia a anexat regiunea ucraineană Crimeea în anul 2014. Conflictul separatist izbucnit în martie 2014 în estul Ucrainei, între serviciile de securitate ucrainene şi insurgenţi separatişti proruşi, s-a soldat până în prezent cu peste 9500 de morţi. 

Ucraina va reintroduce serviciul militar obligatoriu dacă tensiunile vor creşte în regiunea  de est, potrivit secretarului Consiliului naţional de securitate şi de apărare, Olexandr Turcinov. „În cazul unei deteriorări grave a situaţiei de pe linia frontului, o nouă mobilizare va fi declarată imediat” a declarat Olexandr Turcinov. El a afirmat că armata ucraineană poate, în prezent, “să facă faţă militanţilor”
. Aproximativ 43500 de soldaţi voluntari s-au alăturat armatei pe bază de contract de la începutul acestui an, potrivit datelor Ministerului ucrainean al Apărării. 
În perioada martie 2014 - august 2015, în Ucraina au avut loc şase serii de încorporări, fiind convocaţi aproximativ 210 000 de rezervişti pentru a lupta împotriva rebelilor în regiunile estice Doneţk şi Lugansk. Ostilităţile s-au diminuat din septembrie 2015. Conflictul a reizbucnit în mai 2016 din cauza faptului că trupele guvernamentale şi rebelii nu au reuşit să se înţeleagă în legătură cu alegerile locale. Denis Puşilin, trimisul oficial al autoproclamatei republici Doneţk la Grupul trilateral de contact privind criza ucraineană, a afirmat că există riscul unei reluări a luptelor la scară largă în estul Ucrainei. 

Plasarea în stare de alertă a forţelor armate ucrainene la ordinul preşedintelui Petro Porişenko a provocat nelinişte în regiune. Presa s-a referit chiar la o alertă de război în Europa. “Incidentul din Crimeea, mai exact încercarea serviciilor speciale ucrainene de a organiza în peninsulă acţiuni diversioniste, nu va trece fără urmări. Ucraina este o ţară instabilă, cu probleme grave în mai multe regiuni, inclusiv la Kiev. Această ţară a devenit un focar de instabilitate în regiune” a afirmat analistul politic Valeriu Ostalep. Potrivit expertului, instabilitatea din Ucraina are cauze multiple. ”Toată Ucraina este instabilă. Din păcate, ne aşteptăm ca în următorii doi-trei ani în această ţară să se producă mai multe evenimente de militarizare. Ucraina are mai multe regiuni instabile. Pe lângă situaţia din Doneţk şi Lugansk, există probleme serioase şi la Odesa, la frontiera cu Crimeea. Chiar şi la Kiev situaţia nu este deloc stabilă”
.

Rusia ar putea rupe relaţiile diplomatice cu Ucraina

Premierul rus, Dmitri Medvedev, a estimat că acțiunile Kievului reprezintă "o crimă împotriva Rusiei şi a poporului rus". A adăugat că preşedintele Vladimir Putin ar putea decide ruperea legăturilor diplomatice cu Ucraina dacă nu există alte "mijloace de a influenţa situaţia". Dmitri Mdvedev a menţionat că Rusia a întrerupt, cu câţiva ani în urmă, relaţiile cu Georgia. „Nu aş dori să se ajungă la o asemenea situaţie, dar, dacă nu vor exista alte posibilităţi de a influenţa situaţia creată, preşedintele, probabil, va lua o asemenea decizie”
 a declarat Dmitri Medvedev. Premierul rus a condamnat faptul că autorităţile de la Kiev au aprobat comiterea unui şir de acţiuni diversioniste în Crimeea.  
Relaţiile diplomatice ruso-ucrainene sunt departe de a fi la un nivel optim. Rusia nu are ambasador la Kiev. Ucraina a respins nominalizarea făcută de Rusia pentru postul de ambasador la Kiev, a declarat la începutul lunii august un oficial de rang înalt din cadrul Ministerului ucrainean Externe. Mihail Zurabov, fost ambasador al Rusiei la Kiev în timpul protestelor antiruseşti, a anexării Crimeii şi a declanşării conflictului separatist în estul Ucrainei şi-a încheiat mandatul în luna iulie. 
Kremlinul l-a propus pentru acest post pe Mihail Babici, care a deţinut funcţii de rang înalt în Rusia, inclusiv în cadrul Serviciului de securitate. Olena Zerkal, din cadrul MAE ucrainean, a precizat că Kievul a decis să nu ia în considerare nominalizarea. "Aşa cum a fost propus, aşa a şi fost scos de pe agendă" a menţionat, fără detalii legate de motivul respingerii nominalizării. "Nu cred că acest lucru va avea vreun efect. De fapt, rolul fostului ambasador în dezvoltarea unor relaţii normale a fost complet minimal"
 a adăugat.

Ministrul ucrainean de Externe, Pavlo Klimkin, a menţionat că respingerea nominalizării "nu a fost o chestiune de candidat sau legată de ceva concret", fiind motivată de dorinţa de "a crea o dinamică pozitivă în ceea ce se întâmplă în contextul agresiunii ruse". Ucraina şi-a înlocuit ambasadorul la Moscova cu un reprezentant temporar, în anul 2014, după alterarea relaţiilor dintre cele două ţări. Purtătorul de cuvânt al Kremlinului, Dmitri Peskov, a declarat că Mihail Babici va fi sprijinit, în continuare, pentru postul de ambasador în Ucraina. "Totuşi, dacă partea ucraineană ia decizia de a reduce nivelul relaţiilor noastre diplomatice şi consideră acest tip redus de relaţii diplomatice drept unul adecvat, aceasta este decizia părţii ucrainene"
 a subliniat. 
Reacţii internaţionale

Vicepreşedintele american, Joe Biden, a discutat telefonic, în 12 august, cu preşedintele ucrainean, Petro Poroşenko, cerându-i "să se achite de partea care îi revine"
 în evitarea escaladării tensiunilor cu Rusia, a anunţat Casa Albă. Joe Biden a precizat că SUA au făcut apel la partea rusă să dea dovadă de aceeaşi reţinere, a precizat Casa Albă în comunicat. 

Pentagonul a exprimat preocupare că membri ai unor unităţi ruse ar putea efectua incursiuni pe teritoriul ucrainean, au afirmat oficiali americani. Departamentul american al Apărării a identificat opt zone de unde militari ruşi ar putea efectua incursiuni în estul şi sudul Ucrainei, notând că la frontiera Rusiei cu Ucraina sunt aproximativ 40000 de militari ruşi, tancuri, alte vehicule blindate şi capacităţi aeriene. Căpitanul Danny Hernandez, reprezentant al Comandamentului SUA din Europa, a declarat că manevrele militare ruse sunt monitorizate atent. “Suntem extrem de preocupaţi de intensificarea tensiunilor în zona administrativă dintre Crimeea şi restul Ucrainei. Îndemnăm ambele părţi să evite acţiunile provocatoare şi declaraţiile care riscă să amplifice tensiunile”
 a precizat oficialul militar american. Mike Pompeo, membru în Comisia de Informaţii din Camera Reprezentanţilor, a menţionat că Rusia continuă agresiunile asupra Ucrainei şi după anexarea Crimeei, cerând acţiuni din partea Administraţiei Obama.

Uniunea Europeană a făcut apel la Rusia şi la Ucraina să nu intensifice criza. „Reiterăm condamnarea şi nerecunoaşterea anexării ilegale a Crimeei. Nu există nicio dovadă concretă care să susţină afirmaţiile Rusiei şi nicio confirmare independentă a acuzaţiilor făcute de autorităţile ruse"
 a declarat, la Bruxelles, purtătorul de cuvânt al Comisiei Europene, Alexandre Polack.

Federica Mogherini, Înaltul Reprezentant al Uniunii Europene pentru Afaceri Externe şi Politică de Securitate, a precizat că i-a telefonat ministrului ucrainean de Externe, Pavlo Klimkin, pentru a discuta situaţia. "Uniunea Europeană condamnă şi nu recunoaşte anexarea ilegală a Crimeei (...) Susţinerea noastră este de neclintit în ceea ce priveşte integritatea teritorială şi suveranitatea Ucrainei" a precizat Federica Mogherini într-un comunicat. "Orice acţiune care ar putea duce la o nouă escaladare a conflictului trebuie evitată de toată lumea. O reglementare paşnică a conflictului este singurul rezultat acceptabil"
 a adăugat. Federica Mogherini a subliniat că Uniunea Europeană va continua să monitorizeze situaţia în Ucraina. 
Preşedintele Franţei, François Hollande, a îndemnat părţile implicate în criza ucraineană "să evite escaladarea" situaţiei, în contextul noilor tensiuni dintre Rusia şi Ucraina şi al intensificării conflictului militar separatist. "Aşa cum s-au angajat toate părţile, Acordul Minsk trebuie respectat şi implementat în totalitate cât mai rapid"
 a declarat François Hollande. într-o teleconferinţă cu Angela Merkel şi cu Petro Poroşenko. 

Alianţa Nord-Atlantică este extrem de preocupată de amplificarea tensiunilor între Rusia şi Ucraina, urmărind situaţia cu atenţie, potrivit unui comunicat. "Putem observa că Ucraina a respins vehement acuzaţiile Rusiei şi a clarificat că este interesată de restabilirea integrităţii teritoriale strict prin mijloace politice şi diplomatice. Rusia nu a furnizat nici o dovadă clară în sprijinul acuzaţiilor la adresa Ucrainei" a transmis Alianţa Nord-Atlantică. "Suntem foarte îngrijoraţi de intensificarea confruntărilor în estul Ucrainei prin încălcarea armistiţiului. NATO urmăreşte cu atenţie tensiunile dintre Ucraina şi Rusia. Îndemnăm toate părţile să revină la masa negocierilor"
.

Consiliul de Securitate al Organizaţiei Naţiunilor Unite a discutat, în 11 august, la New York, situaţia din Crimeea. Reuniunea Consiliului de Securitate s-a desfăşurat la cererea Kievului, după acuzaţiile Rusiei potrivit cărora Ucraina ar fi pregătit atentate pe teritoriul peninsulei Crimeea. În cursul reuniunii, desfăşurată cu uşile închise, Ucraina a cerut Rusiei să furnizeze probe pentru a-şi susţine acuzaţiile.  

În 13 august, secretarul Consiliului ucrainean de securitate naţională, Oleksandr Turcinov, a expus o versiune diferită a faptelor, afirmând că Moscova încearcă să "acopere" schimburi de focuri efectuate “în cadrul forţelor ruse” care, "în mod tradiţional, abuzează de alcool"
. 
Organizaţia pentru Securitate şi Cooperare în Europa, care supraveghează evoluţia situaţiei din Ucraina, a anunţat că a sporit numărul observatorilor la frontiera cu Crimeea. Potrivit OSCE, în estul Ucrainei au loc, în continuare, ciocniri între părţile combatante, iar linia de demarcaţie a fost încălcată. Ambele tabere se aprovizionează cu muniţie şi arme şi detaşează cu regularitate trupe de luptă în zona de conflict. Ca atare, o atribuire a ostilităţilor este extrem de dificilă - a declarat Alexander Hug, coordonator-adjunct al misiunii OSCE în regiune. "Observatorii noştri sunt alungaţi sau intimidaţi sub ameninţarea armelor" a precizat Alexander Hug
. 

Întâlnire Steinmeier-Lavrov la Ekaterinburg  
Ministrul german de Externe, Frank-Walter Steinmeier şi omologul său rus, Serghei Lavrov, s-au întâlnit în 15 august, la Ekaterinburg, cu ocazia deschideri Şcolii de vară ruso-germane - având ca subiect “Dezvoltarea Sectorului Energetic; Provocări Moderne” - desfăşurată în cadrul Universităţii de stat din Ural. Şeful diplomaţiei germane a cerut Moscovei şi Kievului să detensioneze urgent situaţia din Crimeea, insistând asupra faptului că Acordul de la Minsk trebuie să se afle în centrul oricăror soluţii în Ucraina.

Germania este îngrijorată de înrăutăţirea securităţii din Crimeea. Părţile “trebuie să se abţină de la orice acţiune care ar putea duce la o deteriorare în continuare a situaţiei” a afirmat ministrul german de Externe. Frank Walter Steinmeier a menţionat că “nu este încă foarte clar ce s-a întâmplat în Ucraina”, fiind “aşteptate rezultatele investigaţiilor efectuate de cele două părţi, rusă şi ucraineană”
.

Rusia a acuzat autorităţile ucrainene că plănuiau atacuri teroriste în Crimeea pentru a provoca un nou conflict. Kievul a respins aceste acuzaţii. Preşedintele Petro Poroşenko a susţinut că ar fi vorba despre înscenări ale Rusiei, care doreşte un pretext pentru viitoare acţiuni militare împotriva Ucrainei. Serghei Lavrov a subliniat că Moscova deţine multiple dovezi privind provocările Ucrainei şi complotul pregătit de Kiev pentru a destabiliza Crimeea. Şeful diplomaţiei de la Moscova a declarat că Rusia îşi îndeplineşte obligaţiile ce îi revin în temeiul Acordului, dar implementarea acestuia depinde de Kiev. Frank Walter Steinmeier a apreciat că Moscova şi Kievul au şanse să soluţioneze conflictul pe cale politică. În acest sens, însă, Ucraina trebuie să adopte o nouă lege electorală şi să acorde autonomie regiunilor separatiste Doneţk şi Lugansk.

Referitor la situaţia din Siria, Frank Walter Steinmeier a cerut încetarea luptelor de la Alep pentru cel puţin 48 de ore pe săptămână, pentru ca ONU să poată aproviziona cetăţenii asediaţi cu alimente şi medicamente. “Siuaţia umanitară din Alep este catastrofală. Acest lucru nu mai poate şi nu trebuie să mai continue. Trei ore pe zi este prea puţin”
 a afirmat şeful diplomaţiei germane. De asemenea, ministrul german de Externe a insistat că este nevoie de un coridor umanitar permanent în Alep.

La rândul său, Serghei Lavrov a fost de acord cu faptul că trei ore pe zi de întrerupere a ostilităţilor nu sunt suficiente pentru acordarea ajutorului umanitar necesar,  dar a apreciat că întreruperea de 48 de ore nu este o soluţie. Ministrul rus de Externe a menţionat că au mai existat, între ruşi şi americani, astfel de înţelegeri, în diferite locuri din Siria, însă, pe parcursul celor două zile de armistiţiu, teroriştii erau aprovizionaţi cu muniţie, cu arme şi li se alăturau noi combatanţi. Potrivit opiniei lui Serghei Lavrov, varianta coridorului aerian pentru ajutor umanitar este nerealistă întrucât ar presupune aprobare din partea regimului de la Damasc.

Frank Walter Steinmeier şi Serghei Lavrov au abordat şi subiectul relaţiei dintre Berlin şi Moscova. Ministrul german de Externe s-a declarat în favoarea unei reapropieri între Uniunea Europeană şi Rusia. La rândul său, ministrul rus de Externe a precizat că relaţia cu Germania continuă să reprezinte o prioritate pentru Rusia. “Relaţiile germano-ruse nu trec prin cel mai bun moment” a afirmat Serghei Lavrov, cu menţiunea că, “în pofida actualelor dificultăţi, relaţia cu Germania reprezintă o prioritate”. “Cred că este cel mai dificil moment” pentru relaţia ruso-germană “de la reunificarea Germaniei, care s-a produs cu un rol activ şi decisiv din partea ţării noastre” a punctat Serghei Lavrov. “Sunt sigur că, mai devreme sau mai târziu, relaţiile vor reveni pe vechea traiectorie”
 a adăugat

Putin: “discuţiile pentru pace au ajuns într-un punct mort”

Preşedintele rus, Vladimir Putin, a declarat la Moscova că acţiunile Kievului au fost „stupide” şi „criminale”
, motiv pentru care nu vede vreun motiv ca Rusia să  participe la o nouă rundă de negocieri privind aplicarea acordurilor de pace pentru estul Ucrainei. Negocierile sunt programate în luna septembrie,, în China, în marja summit-ului G20. Declaraţiile lui Vladimir Putin au survenit pe fundalul intensificării activităţii militare ruse în nordul peninsulei Crimeea. Totodată, în estul Ucrainei s-au înmulţit ciocnirile între armata ucraineană şi miliţiile separatiste pro-ruse.

Preşedintele Ucrainei, Petro Poroşenko, a susţinut, într-o discuţie telefonică purtată cu vicepreşedintele SUA, Joe Biden, că vrea să evite escaladarea tensiunilor în relaţiile cu Rusia, subliniind importanţa respectării înţelegerilor de la Minsk şi continuarea negocierilor în format normand. Totodată, Petro Poroşenko a respins categoric acuzaţiile Rusiei - anume că autorităţile ucrainene au autorizat comiterea de acţiuni diversioniste în Crimeea - cu sublinierea că Kremlinul încearcă să găsească pretexte pentru a spori presiunile militare asupra Ucrainei. "Putin vrea mai mult război. Rusia escaladează, caută cu disperare un casus belli împotriva Ucrainei, testează reacţia Occidentului" a menţionat un oficial din Ministerul ucrainean de Externe. Vladimir Putin a reacţionat, afirmând că "discuţiile pentru pace au ajuns într-un punct mort"
. 
Rusia va invada Ucraina - Rusia nu va invada Ucraina

Preşedintele ucrainean, Petro Poroşenko, a declarat că nu exclude o invazie rusă "pe scară largă" în Ucraina în contextul manevrelor militare ale Moscovei şi ale creşterii în intensitate a violenţelor din estul Ucrainei, unde acţionează separatiştii proruşi. Potrivit Deutsche Welle, “Obiectivul noii runde de escaladare în relaţiile dintre Ucraina şi Rusia ar putea fi o altă încercare a Moscovei de croire a rutei terestre” către Crimeea, întrucât “feribotul Kerci nu este cea mai bună legătură între Crimeea şi Rusia, mai ales toamna şi iarna. Cu un an în urmă, experţii militari ucraineni au prezis ca Putin va încerca să pătrundă prin Mariupol spre Crimeea. Dar, atunci, aceste proiecţii nu s-au materializat”
.
Departamentul American al Apărării consideră că, în acest moment, nu există riscul producerii unei invazii a Rusiei în Ucraina, trupele ruse concentrate la frontierele ucrainene fiind angrenate într-un exerciţiu militar de rutină. Purtătorul de cuvânt al Pentagonului, căpitanul Jeff Davis, a declarat că Statele Unite se arată preocupate de retorica virulentă a celor două părţi implicate în criza din Ucraina. „Suntem îngrijoraţi de ocuparea în continuare a regiunii Crimeea de către Rusia şi suntem preocupaţi de nivelul tot mai intens al violenţelor în estul Ucrainei. Însă nu observăm (…) că ar exista o acumulare de forţe sau o mişcare masivă pe termen scurt care este pe punctul de a se produce“
 a declarat Jeff Davis. 

Discuţii Merke-Putin-Hollande despre situaţia din Ucraina

Preşedintele francez, François Hollande, şi cancelarul german, Angela Merkel, au discutat  telefonic cu preşedintele rus, Vladimir Putin, căruia i-au transmis „îngrijorarea” faţă de „reintensificarea tensiunilor” din Ucraina şi faţă de „numărul tot mai mare de încălcări ale armistiţiului” din estul ţării. "Preşedintele Franţei şi cancelarul german (…) au discutat (…) cu preşedintele Putin (...) în legătură cu situaţia din Ucraina. Preşedintele François Hollande, care a reiterat poziţia constantă a Franţei privind faptul că anexarea Crimeei nu va fi recunoscută, şi-a exprimat îngrijorarea faţă de reintensificarea tensiunilor (…) şi faţă de numărul tot mai mare de încălcări ale armistiţiului înregistrate de observatorii OSCE în estul Ucrainei"
 a precizat, într-un comunicat, Preşedinţia franceză. 

Purtătorul de cuvânt al guvernului german a anunţat că “liderii şi-au exprimat îngrijorarea în legătură cu încălcarea armistiţiului din regiunea ucraineană Donbas”,  Angela Merkel şi François Hollande cerându-i lui Vladimir Putin “să depună toate eforturile pentru a calma situaţia”. Angela Merkel, Vladimir Putin şi François Hollande “au discutat şi despre implementarea acordurilor de la Minsk, încheiate în februarie 2015” pentru oprirea luptelor din estul Ucrainei, fiind “de acord că este nevoie urgentă de progres şi că trebuie obţinută în special o stabilizare a acordului de încetare a focului"
. 


La rândul său, Vladimit Putin a atras atenţia asupra "provocărilor" lansate de Ucraina în Crimeea. Preşedintele rus “şi-a exprimat îngrijorarea în legătură cu instabilitatea de-a lungul liniilor de confruntare din estul Ucrainei”. Kremlinul a anunţat că “liderii Rusiei, Germaniei şi Franţei au convenit să discute în continuare situaţia din Ucraina pe 4 şi 5 septembrie, în China”
 în marja summit-ului G20. 

TURNEU DIPLOMATIC AL CANCELARULUI GERMAN 

PE FUNDALUL TENSIUNILOR DIN UNIUNEA EUROPEANĂ
Cancelarul german, Angela Merkel, a întreprins un turneu diplomatic european în încercarea de a obţine o poziţie comună cu privire la viitorul Uniunii Europene după rezultatul referedumului din Marea Britanie. Angela Merkel a urmărit stabilirea unui cadru de lucru pentru discuţiile desfăşurate în marja summit-ului de la Bratislava - prima reuniune la vârf fără participarea Marii Britanii. „Sunt avute în vedere discuţii ample, cu participarea a cât mai multor actori, care să reprezinte cât mai multe ţări europene”
 a declarat Steffen Seibert purtătorul de cuvânt al guvernului german.
În perioada 22-28 august, cancelarul german s-a întâlnit cu 15 lideri europeni, cu scopul atenuării diferenţelor de opinie dintre diferitele state membre UE. Unele state din sud militează pentru mai multă integrare, în special în domeniul economiei, lucru faţă de care Angela Merkel este reticentă după criza euro. Ţările din zona est-europeană doresc acordarea unei puteri sporite pentru statele membre.
După un mini-summit desfăşurat în Italia - la care au participat Angela Merkel,  François Hollande şi Matteo Renzi, în încercarea de relansare a Europei - cancelarul german a plecat, în 24 august, în Estonia, unde s-a întâlnit cu premierul Taavi Roias şi a vizitat centrul pentru securitate cibernetică al NATO, din Talin. În 25 august, Angela Merkel s-a aflat la Praga pentru o întrevedere cu premierul ceh, Bohuslav Sobotka. De asemenea, a discutat cu preşedintele eurosceptic ceh, Milos Zeman. Următoarea etapă a turneului european al Angelei Merkel a fost Varşovia, unde a purtat discuţii cu  premierii statelor membre ale Grupului de la Vişegrad - Cehia, Ungaria, Polonia şi Slovacia. Grupul de la Vişegrad a manifestat puternice reticenţe privind acceptarea refugiaţilor din statele musulmane şi au solicitat revenirea puterii decizionale la statele membre ale Uniunii Europene. 

În 26 august, Angela Merkel s-a întâlnit la Berlin cu reprezentanţii statelor nordice, şi a avut cine de lucru cu premierii Finlandei, Suediei, Olandei şi Danemarcei. În 28 august a avut discuţii cu reprezentanţii Austriei, Bulgariei, Croaţiei şi Sloveniei. 


Atenţia aparte acordată ţărilor nordice este puternic motivată. Statele din zona Mării Nordului şi Mării Baltice sunt îngrijorate de perspectiva pierderii rolului Marii Britanii în Uniunea Europeană - important pentru securitatea şi cooperarea Nordului european. Pe cale de consecinţă. avansează „propuneri şi eforturi pentru a crea relaţii pragmatice care vor redefini viitorul Europei. În pofida naturii lor cooperante, aceste propuneri favorizează fragmentarea Uniunii Europene”
 se precizează într-o analiză Stratfor. Unele state doresc extinderea cooperării dincolo de graniţele UE. 

Politicianul belgian Geert Bourgeois a avansat proiectul unei uniuni a statelor riverane Mării Nordului, din care să facă parte Marea Britanie, Franţa, Germania, Danemarca şi Belgia. Concomitent, Finlanda a accelerat negocierile pentru încheierea unui acord de cooperare în domeniul militar cu SUA. În regiunea Mării Baltice, la frontiera nordică a Uniunii Europene, Suedia şi Finlanda iau măsuri similare de securitate. Deşi cele două state şi-au păstrat neutralitatea în timpul Războiului Rece, în prezent Helsinki urmează exemplul Stockholmului, prin negocierea unei colaborări militare cu Washingtonul. Asemenea statelor membre UE din estul Europei, Suedia şi Finlanda tind să adopte propriile politici distincte, în baza intereselor lor comune. Într-un plan conex, este de remarcat decizia „Nordea Bank” din Suedia şi „DNB” din Norvegia - două dintre cele mai importante bănci din nordul Europei - care au convenit să-şi combine operaţiunile din ţările baltice, pentru a beneficia de o prezenţă mai puternică în regiune.

După rezultatele referendumului din Regatul Unit, care au evidenţiat victoria taberei faorabile Brexit, cancelarul german, Angela Merkel, şi-a reconsiderat discursul, referindu-se la „o fază de ascultare, de înţelegere şi de învăţare unul de la celălalt, astfel încât să putem cu adevărat înţelege şi dezvolta un nou echilibru cu Uniunea Europeană de 27 de membri care vor rămâne (…). Cele 27 de state care vor rămâne în Uniunea Europeană după ce Marea Britanie va ieşi din blocul comunitar vor trebui să se asculte unul pe celălalt cu atenţie şi să evite adoptarea precipitată a unor decizii” a afirmat, la Talin, Angela Merkel. De asemenea, summit-ul “celor 27” de la Bratislava, “are drept obiectiv stabilirea unei agende pentru viitor, nu adoptarea unor decizii ferme”
 a subliniat cancelarul german.

Potrivit EuroNews, "cel mai probabil, Franţa este ţara care ar putea urma exemplul Marii Britanii de a vota pentru ieşirea din Uniunea Europeană, pe fondul unei lipse complete de idei în privinţa modului de abordare a euroscepticilor săi bine plasaţi. Problemele economice, atacurile teroriste şi revenirea lui Nicolas Sarkozy ar putea constitui un avantaj pentru Marine Le Pen la alegerile prezidenţiale de anul viitor”, generând “condiţiile care ar putea deschide drumul unui referendum similar celui din Marea Britanie”
. Analiştii au apreciat că Olanda, Danemarca, Italia şi Austria sunt, cel mai probabil, următoarele ţări, după Franţa, care ar putea solicita sau obţine o nouă relaţie cu Bruxelles-ul.  

Întâlnire Tusk-Merkel

Preşedintele Consiliului European, Donald Tusk, s-a întâlnit cu cancelarul german, Angela Merkel, în 18 august, ca parte a pregătirilor pentru summit-ul privind ieşirea Marii Britanii din Uniunea Europeană.  Cei doi oficiali au luat o cină informală la Castelul Meseberg, pe fondul planurilor lui Donald Tusk de a vizita unele capitale europene. Preşedintele Consiliului European are în program întrevederi în Luxemburg, Franţa, Irlanda, Malta, Spania, Suedia şi Marea Britanie. În centrul discuţiilor se află întrebarea dacă Uniunea Europeană ar trebui să adâncească integrarea sau dacă ar trebui să ofere mai mult control capitalelor naţionale în gestionarea unor probleme, pentru a evita alimentarea euroscepticismului.
Angela Merkel a declarat că nu există posibilitatea de a schimba rezultatul referendumului britanic, cu menţiunea că decizia este „irevocabilă”. Premierul britanic, Theresa May, nu a activat articolul 50 al Tratatului de la Lisabona care permite declanşarea procesului de negociere pentru părăsirea Uniunii Europene de către Regatul Unit.  Angela Merkel a cerut Marii Britanii să negocieze un acord care să vină în sprijinul intereselor ambelor state. „Întrega responsabilitate a procesului de negociere încă ne aparţine, dar decizia nu poate fi schimbată. Acum trebuie să negociem în lumina intereselor noastre. Şi, când spun să negociem, mă refer, înainte de toate, la consolidarea proiectelor comune” a precizat cancelarul german. Angela Merkel a adăugat că, în pofida faptului că Brexit-ul reprezintă un test pentru Uniunea Europeană, blocul comunitar asigură tuturor membrilor săi „o voce puternică la nivel global pe care un stat care este singur nu va putea să o aibă”
. Afirmaţiile cancelarului german au survenit după întâlnirea cu preşedintele Consiliului European, Donald Tusk. 

Cancelarul german, Angela Merkel, s-a exprimat în favoarea încheierii unor acorduri între UE şi statele din nordul Africii, cu scopul limitării imigraţiei în Europa, după modelul acordului cu Turcia. Potrivit acordului între Uniunea Europeană şi Turcia, Ankara şi-a dat aprobarea pentru primirea înapoi a imigranţilor care au ajuns ilegal în Grecia în schimbul trimiterii unor refugiaţi în Europa, aceştia urmând să fie redistribuiţi către statele membre.

Uniunea Europeană a fost de acord să ofere ajutor financiar consistent Ankarei, liberalizarea regimului vizelor pentru cetăţenii turci şi accelerarea negocierilor pentru aderarea Turciei la blocul comunitar. "Trebuie să ajungem la acorduri similare şi cu alte state, cum ar fi cele din nordul Africii, pentru a putea avea un control mai bun asupra rutei mediteraneene a refugiaţilor" a declarat Angela Merkel. "Astfel de acorduri sunt şi în interesul refugiaţilor" a afirmat cancelarul german,menţionând “riscurile immense” la care se supun imigranţi care încearcă să traverseze Marea Mediterană în ambarcaţiuni improvizate. "Este mai sigur pentru ei şi există motive întemeiate pentru rămânerea lor în Turcia, unde barierele culturale şi lingvistice sunt mai mici, şi sunt în apropiere de ţara natală"
 a subliniat Angela Merkel. Există temeri că acordul UE-Turcia ar putea să eşueze în contextul tensiunilor tot mai accentuate între cele două părţi. Uniunea Europeană a criticat ferm măsurile luate de Turcia în urma loviturii de stat eşuate din luna iulie, ceea ce care a provocat reacţii aspre la Ankara.

Reuniune Merkel-Hollande-Renzi la Ventetone - loc cu puternică încărcătură simbolică

Votul britanic în favoarea  părăsirii blocului comunitar şi consecinţele sale asupra viitorului Uniunii Europene au dus la întâlnirea dintre cancelarul german, Angela Merkel, preşedintele  francez, François Hollande, şi premierul italian, Matteo Renzi, pe insula italiană Ventetone. În cursul unui mini-summit precedent, desfăşurat la Berlin în 27 iunie, cei trei lansaseră un apel pentru o „nouă impulsionare” în favoarea Europei.  Cei trei lideri europeni se confuntă, în ţările lor, cu problema ascensiunii partidelor eurosceptice în contextul în care, anul viitor, în Germania şi în Franţa se vor desfăşura alegeri, iar în Italia se organizează, în această toamnă, un referendum privind reforma constituţională.
La întâlnirea de pe insula Ventetone, Angela Merkel, François Hollande şi Matteo Renzi  au insistat asupra faptului că Brexit nu înseamnă sfârşitul Uniunii Europene. Cei trei lideri au susţinut cauza revitalizării UE prin sporirea securităţii, creştere economică şi un nou viitor pentru continent. „Mulţi au crezut că rezultatului referendumului din Marea Britanie a însemnat începutul sfârşitului Uniunii Europene. Respectăm decizia cetăţenilor britanici, dar vrem să scriem un nou capitol. Europa după Brexit va relansa ideile fundamentale ale unităţii şi păcii, libertăţii şi visurilor”
 a afirmat premierul italian, Matteo Renzi. 

În cadrul întâlnirii, François Hollande, a subliniat necesitatea întăririi securităţii şi împărtăşirii informaţiilor pentru a consolida apărarea Europei în faţa unui nou val de violenţe ale islamiştilor extremişti. Liderul de la Elysée a avertizat că întoarcerea la graniţele naţionale reprezintă o ameninţare, adăugând că Uniunea Europeană se poate bucura de „un viitor al unităţii şi coeziunii” doar dacă, împreună cu liderii naţionali, „veghează împotriva riscurilor majore precum egocentrismul, o gândire individualistă”. „Nu vom lua decizii în numele altor state membre, dar ne vom angaja să asigurăm conducerea Uniunii”
, cu menţiunea că una dintre sarcinile urgente este de a pune capăt incertitudinii economice şi politice urmare a rezultatelor referendumului desfăşurat în 22 iunie din Marea Britanie.  
Cancelarul german, Angela Merkel, a menţionat că Uniunea Europeană s-a născut în urma unor “momente tensionate”, adăugând că „Europa trebuie să colaboreze” având în vedere „provocările actuale”. „Consolidarea graniţelor interne şi externe, stimularea creşterii economice şi asigurarea locurilor de muncă pentru tineri sunt răspunsul”
. 

Pentru Angela Merkel,  ţelul principal al momentului este de a păstra integritatea blocului comunitar cu 27 de membri. Un diplomat european a afirmat că „scopul trebuie să fie, în primul rând, prezervarea statu quo-ului şi prevenirea oricărei viitoare dezintegrări a UE-27”
. Angela Merkel, François Hollande şi Matteo Renzi au viziuni diferite şi în privinţa strategiilor economice. În condiţiile în care creşterea economică a încetinit la nivelul Uniunii Europene, iar Franţa şi Italia stagnează, Parisul sprijină solicitările Romei în favoarea unor măsuri de dezvoltare şi anti-austeritate, în timp ce Berlinul se opune măsurilor care ar putea periclita deficitele naţionale.  

Locul ales de premierul italian, Matteo Renzi, pentru întrunirea celor trei lideri care încearcă să schiţeze portretul viitoarei Europe nu este întâmplător. Simbolistica insulei Ventotene, din Marea Tireniană, este copleşitoare pentru Europa. Odată cu venirea la putere a lui Mussolini, Ventotene a devenit centru de detenţie pentru opozanţii fascismului, grupul deţinuţilor comunişti fiind cel mai numeros. Între zidurile închisorii Santo Stefano a fost redactat, în 1941, de către Altiero Spinelli, Ernesto Rossi şi Eugenio Colorni, „Manifestul de la Ventotene. Pentru o Europă unită”. Textul lansează ideea transformării continentului european într-un stat federal unic. Cei trei autori - între care Altieri Spinelli, membru al Partidului Comunist Italian, a avut contribuţia cea mai importantă în redactarea „Manifestului de la Ventotene” - afirmă că „dreptul egal al tuturor naţiunilor de a se constitui în state independente” alimentează imperialismul capitalist şi, pe cale de consecinţă, statele totalitare. Pentru a combate această tendinţă, autorii au avansat proiectul unei Uniuni Europene. Altiero Spinelli Ernesto Rossi şi Eugenio Colorni considerau că popoarele trebuie conduse de „lideri care ştiu să ghideze şi încotro să meargă, pentru a trece printr-o veritabilă revoluţie politică şi socială”. Autorii „Manifestului de la Ventotene” apreciau că soluţia pentru viitor este „abolirea definitivă a împărţirii Europei în state naţionale suverane” în favoarea unui stat federal unic, în care să se aplice „un drept internaţional” şi care să fie apărat de „o forţă internaţională”
.  
Matteo Renzi i-a întâmpinat pe Angela Merkel şi François Hollande pe aeroportul militar din Napoli. Un elicopter i-a transportat pe insula Ventotene, unde au vizitat mormântul lui Altiero Spinelli şi au depus trei buchete de flori albastre şi galbene - culorile UE. „Aducem tribut astăzi rădăcinilor Uniunii Europene şi afirmăm cu claritate prin aşezarea de flori la mormântul lui Altiero Spinelli că înţelegem de unde vine această UE şi că s-a născut în ceasul cel mai întunecat al Europei”
 a afirmat Angela Merkel. De la cimitirul din Ventotene, elicopterul i-a dus pe cei trei la bordul port-avionului Garibaldi, nava-amiral a marinei militare italiene, pentru o conferinţă de presă. A urmat dineul de lucru. Cu câteva zile înainte de întâlnirea celor trei lideri, atât la Napoli cât şi pe insula Ventotene au fost sporite măsurile de securitate şi au fost ţinute sub observaţie persoanele care au sosit în insulă. Pe parcursul întâlnirii şi a conferinţei de presă au fost interzise traficul aerian şi maritim.     


În faţa atacurilor teroriste fără precedent comise în spaţiul european, securitatea şi apărarea au ocupat un loc central pe agenda mini-summitului, în perspectiva întâlnirii la vârf de la Bratislava. Au fost angajate o serie de măsuri concrete: crearea unui corp european de apărare a frontierelor UE, la iniţiativa Frontex, cu misiunea de a apăra frontierele externe ale Europei; obligativitatea înregistrării prealabile pentru cetăţenii ţărilor scutite de vize - conform  sistemului Etias, după modelul Esta american, şi o mai bună cooperare a serviciilor de informaţii ale ţărilor Uniunii Europene. La capitolul securitate s-a discutat ideea unei „apărări Schengen pentru a răspunde terorismului“. A fost evocată posibilitatea întăririi cooperării, chiar prin forţe speciale, pentru integrarea securităţii şi apărării. De asemenea, a fost menţionată importanţa relaţiilor între serviciile de informaţii din cele trei ţări. Ideea a fost susţinută, anterior, într-un editorial semnat de ministrul italian al Apărării, Roberta Pinotti şi de şeful diplomaţiei italiene, Paolo Gentiloni, care au susţinut crearea unei "forţe multinaţionale europene"
 pentru misiuni speciale, sub comandament unic. Franţa a sugerat, la rândul său, ideea unei finanţări europene pentru susţinerea proiectelor comune în domeniul militar. "Asupra acestui subiect, trebuie ca Europa să dobândească o autonomie strategică"
. Parisul doreşte, astfel, instituirea rapidă a unui corp european de grăniceri pentru a întări frontierele externe ale Uniunii Europene şi a le face mai ermetice.
La capitolul economie, francezii sunt decişi să lupte pentru a obţine dublarea  planului de investiţii Juncker. Iniţial, el a fost calibrat la 315 miliarde de dolari destinaţi finanţării în domeniul informatizării şi tranziţiei energetice. 

Pentru a răspunde fenomenului imigraţiei s-a subliniat relansarea eforturilor pentru un acord cu ţările africane, care vor încerca să lucreze cu un mecanism de finanţare similar cu „planul Juncker“. O atenţie specială a fost acordată extensiei planurilor pentru noile generaţii, „garantarea pentru o tinereţe a Erasmus“
.
După votul la referendumul britanic, europenii trebuie să se organizeze la nivelul a 27 de state membre UE. Calendarul ieşirii Marii Britanii din Uniunea Europeană nu este încă definitivat. Theresa May, premierul britanic, a cerut un răgaz pentru pregătiri în vederea activării articolului 50 din Tratatul de la Lisabona - ceea ce presupune că demersul nu va avea loc înainte de 2017. La summit-ul de la Bratislava, „cei 27” urmează să dezbată explicit condiţiile puse de ţările UE în relaţiile viitoare cu Regatul Unit, „dacă doreşte să aibă acces pe piaţa internă europeană”.   

Tineri din state membre UE şi parlamentari s-au întâlnit pe insula Ventotene 
Premierul italian intenţionează să transforme fosta închisoare de pe insula Ventetone - în prezent, parţial deteriorată – într-un loc de cercetare pentru tinerii europeni. În acest sens, în perioada 27-28 august, tineri din 13 ţări ale Uniunii Europene şi reprezentanţi ai Parlamentului European s-au întâlnit pe insula Ventotene, unde au organizat o manifestare-omagiu pentru Altiero Spinelli. Este ”o inedită alianţă între noile generaţii şi reprezentanţii instituţionali”
, potrivit unui comunicat al Camerei Deputaţilor de la Roma.

Au fost prezenţi Laura Boldrini, preşedinte al Camerei Deputaţilor din Parlamentul italian, alături de Claude Bartolone din Franţa, Mars Di Bartolomeo din Luxemburg, Milan Brglez din Slovenia, Pio Garcia-Escudero Marquez reprezentând Senatul spaniol. Parlamentarii au discutat cu tinerii despre modalităţile de stopare a construirii de ziduri, despre revitalizarea proiectului de integrare europeană şi de realizare a unui cadru instituţional al Uniunii Europene pentru a face faţă provocărilor globale. 
La finalul primei zile a debutat Festivalul literar ”Gita al faro”, la care au participat scriitori - printre care Eraldo Affinati, Helena Janeczek, Nicola Lagioia, Igiaba Scego şi Simona Vinci. Tinerii şi reprezentanţii Parlamentului European au vizitat, în a doua zi a reuniunii, închisoarea Santo Stefano, construită la sfârşitul anilor 1700. Aici au fost deţinuţi, în perioada regimului fascist italian, opozanţii politici, printre care fostul preşedinte Sandro Pertini şi Altiero Spinelli - om politic considerat a fi unul dintre părinţii fondatori ai Uniunii Europene. 
Merkel în Estonia: ”liderii euopeni să se concentreze pe problemele reale”

Brexit nu va fi subiectul dominant al summit-ului de la Bratislava, a menţionat cancelarul german, Angela Merkel în cadrul vizitei efectuate în Estonia.  “Trebuie să ne gândim la priorităţile noastre, cum dorim să ne continuăm munca şi care sunt subiectele care necesită o mai mare atenţie. Acesta este scopul summit-ului” a precizat Angela Merkel la Tallin. „Liderii europeni sunt aşteptaţi să se concentreze pe problemele reale. În Europa, oamenii sunt îngrijoraţi de conflictele militare de la graniţa Uniunii, de creşterea ratei şomajului, de criza refugiaţilor, de stagnarea creşterii economice” a afirmat premierul estonian, Taavi Rõivas. Cancelarul german a menţionat că întâlnirea la vârf de la Bratislava nu este una „a marilor decizii”, dar „stabileşte, mai curând, agenda” liderilor europeni pentru următoarele luni. "Este o fază a ascultării, a înţelegerii, a învăţării unul de la celălalt"
 a declarat Angela Merkel în Estonia.

Angela Merkel a întreprins o vizită oficială în Estonia - în timp ce vicepreşedintele SUA, Joe Biden, s-a aflat în Letonia. Potrivit directorului Institutului European al Academiei Ruse de Ştiinţe, Aleksei Gromîko, vizita cancelarului german, Angela Merkel, în Estonia este „conformă cu creşterea rolului politic al Germaniei în Uniunea Europeană ca lider nedeclarat, economic, iar în multe privinţe şi politic. Mai mult decât atât, acest lucru se pliază pe activismul Germaniei privind exercitarea presiunilor asupra Rusiei în legătură cu evenimentele din Ucraina". Politoligul a afirmat, pe de altă parte, că „este greu de apreciat” în ce măsură „au fost coordonate” între SUA şi Germania „termenele acestor vizite, însă este uşor de explicat atenţia SUA şi a Germaniei (...) faţă de Ţările Baltice care au manifestat, în ultima perioadă, cea mai antirusească atitudine. Aceasta se încadrează în logica actuală a relaţiilor dintre Rusia şi Occident"
. 

Ultima vizită a Angelei Merkel în Estonia a avut loc în 2008, când s-a întâlnit cu şeful statului, Toomas Hendrik Ilves. Tema principală a discuţiei a fost situaţia din Caucaz.  În 8 august 2008 Georgia a declanşat acţiuni militare în Osetia de Sud şi a bombardat Ţhinvali, capitala ţării.  

Merkel, întâmpinată la Praga de o mulţime neprietenoasă

Premierul ceh, Bohuslav Sobotka, şi-a exprimat dezacordul faţă de riscul "constituirii unei puternice comunităţi musulmane" în Cehia, susţinând "dreptul suveran" al fiecărui stat de a decide asupra numărului de imigranţi pe care-i poate primi. La sosirea la Praga, Angela Merkel a fost întâmpinată de o mulţime neprietenoasă, purtând pancarte pe care era scris "Merkel muss weg"
 sau portertul cancelarului german cu o mustaţă ca a lui Hitler. 
 Bohuslav Sobotka a formulat obiecţii la apelurile cancelarului german, Angela Merkel, ca ţara sa să accepte sistemul de cote pentru „împărţirea poverii” în criza refugiaţilor. "Nu putem susţine un sistem care cere cote obligatorii pentru repartiţia refugiaţilor" a afirmat Bohuslav Sobotka într-o conferinţă de presă comună cu Angela Merkel, la Praga.  "Cred că rămânem în discuţii"
 a menţionat, la rândul său, cancelarul german. 

Vizita cancelarului german la Praga a avut loc în contextul în care şefa guvernului de la Berlin şi-a intensificat eforturile vizând aplanarea diferenţele de opinie între statele Uniunii Europene înainte de summit-ul UE de la Bratislava. Angela Merkel a încercat să stabilească o poziţie comună după votul britanicilor privind ieşirea din blocul comunitar. "Putem face faţă cu succes deciziei Marii Britanii, dar trebuie să depunem mari eforturi" a afirmat Angela Merkel, adăugând că „toţi cei 27 de membri ai UE”, în afara Marii Britanii, au intrat într-o "perioadă de reflecţie"
. 

Cancelarul german a declarat la Praga că pe agenda summit-ului extraordinar de la Bratislava se vor afla consolidarea economiei Uniunii Europene după Brexit, securitatea internă şi externă a UE, dar şi politica privind imigraţia. "Accentul. la summit-ul de la Bratislava, va fi pus pe modul în care ne putem spori forţa economică, să creăm mai multe locuri de muncă, să facem ceva pentru tineri şi să întărim securitatea externă şi internă” a afirmat cancelarul german. "Există divergenţe de opinie în domeniul repartiţiei imigranţilor în cadrul Uniunii Europene, dar în multe domenii opiniile noastre sunt aceleaşi, de exemplu în privinţa acordului cu Turcia, a protecţiei frontierelor şi a ajutorului în combaterea cauzelor imigraţiei"
 a adăugat Angela Merkel.  În timpul vizitei la Praga, Angela Merkel s-a întâlnit şi cu preşedintele ceh, Milos Zeman - unul dintre cei mai aspri critici ai deciziei de a deschide frontierele Germaniei pentru primirea refugiaţilor, pe care a caracterizat-o drept "umanism absurd"
.
După referendumul desfăşurat în luna iunie în Regatul Unit, au apărut divergenţe între statele UE în privinţa gradului de integrare politică şi economică pe care ar trebui s-o urmărească blocul comunitar, precum şi în privinţa cedării unor prerogative, de către Bruxelles, către statele membre. Totuşi, cel mai sensibil subiect în cursul turneului Angelei Merkel în capitalele europene a fost criza refugiaţilor, care a revenit în prim-planul agendei Uniunii Europene după o serie de atentate teroriste sângeroase comise de solicitanţii de azil. 

Merkel la Varşovia: „Brexit este o ruptură puternică în istoria de integrare a UE”

În a cincea zi a turneului diplomatic efectuat în Europa, cancelarul german, Angela Merkel, s-a aflat în capitala Polonia pentru a se întâlni cu liderii ţărilor membre ale Grupului de la Vişegrad - premierul polonez, Beata Szydlo; premierul slovac, Robert Fico; premierul ungar, Viktor Orban şi premierul ceh, Bohuslav Sobotka. Liderii ţărilor din grupul de la Vişegrad sunt  cei mai fermi critici ai politicii Angelei Merkel în cadrul Uniunii Europene. Pe agenda discuţiilor de la Varşovia au figurat două subiecte sensibile - primirea de refugiaţi în baza unor cote obligatorii şi viitorul UE după ieşirea Marii Britanii din blocul comunitar. 

Ministrul polonez de Externe, Witold Waszczykowski, a anunţat, în ajunul întâlnirii, că, în context,  intenţionează să pună accent pe securitatea propriei ţări şi pe dimensiunea socială a problemei, inclusiv pe aspecte ce ţin de ocuparea forţei de muncă. A subliniat diferenţele existente între poziţia poloneză şi cea germană. "Multe ţări, între care se numără şi Polonia, dispun de capacităţi şi posibilităţi foarte limitate" a declarat şeful diplomaţiei poloneze. Witold Waszczykowski a dat, astfel, un răspuns solicitării Angelei Merke de stabilire a unor contingente de refugiaţi pentru fiecare stat membru al Uniunii Europene, reiterând un refuz categoric. "Ceea ce este denumit, eufemistic, "redistribuire" poartă la noi denumirea de "strămutare forţată". La noi aşa ceva este inacceptabil" a afirmat ministrul polonez de Externe. „Polonia a acumulat experienţe negative cu ceea ce se înţelege prin termenul de "strămutare"”, a adăugat. "Noi nu putem să cadorisim alte naţiuni, care au venit în Europa fugind din calea războiului cu o strămutare forţată în Polonia" a subliniat, cu menţiunea că „nu toate ţarile europene îşi pot permite o politică imigraţionistă de anvergura celei practicate de Germania”
. Legat de acest subiect, Polonia este sprijinită de Slovacia şi Ungaria, ţări care se opun vehement cotelor obligatorii. „Întrebarea este dacă Angela Merkel va fi de acord să schimbe, alături de noi, această decizie eronată a Bruxelles-ului, dacă este doritoare să lupte alături de noi sau nu”
 a afirmat premierul ungar, Viktor Orban,  înainte de a pleca spre Varşovia.
Oficialul polonez a afirmat, de asemenea, că Germania acţionează de multe ori, în politica externă, în mod egoist. "Adesea, vedem intenţia de a se urmări exclusiv ţelul propriu" a punctat. „Desigur, este dreptul oricărei ţări să facă asta”, dar, „câteodată, în anumite chestiuni, aşteptăm şi voinţă pentru compromis" a afirmat, exemplificând prin planificata conductă de gaz din Rusia spre Germania via Marea Baltică, un proiect contestat de ţările Europei de Est, membre UE. Proiectul în cauză "dăunează solidarităţii europene"
 a avertizat şeful diplomaţiei de la Varşovia. 

Un discurs edificator a venit şi din partea Slovaciei, care deţine preşedinţia semestrială a Consiliului UE. Potrivit propunerii Bruxelles-ului, Slovacia ar trebui să primească 1502 de refugiaţi. Slovacia a considerat decizia un "diktat" şi a contestat-o la Curtea europeană de justiţie, invocând riscul propagării terorismului pe teritoriul  ţării. "Aşteptările la summit-ul de la Bratislava sunt mari, dar există şi diferenţe mari de opinie"
 între state, a declarat Robert Fico, premierul slovac.  
În privinţa Ungariei, relevant este faptul că, după întâlnirea cu Angela Merkel, premierul Viktor Orban a anunţat construirea unui al doilea gard - de această dată, la frontiera cu Serbia - pentru a opri valul de imigranţi în situaţia în care acordul UE-Turcia ar înceta să funcţioneze. De altfel, Viktor Orban consideră "imposibilă" liberalizarea vizelor de liberă circulaţie a cetăţenilor turci în spaţiul Uniunii Europene. În plus, Viktor Orban a decis organizarea unui referendum, în 2 octombrie, având ca temă primirea de imigranţi în Ungaria. 

Discuţiile purtate de Angela Merkel, la Varşovia, cu liderii ţărilor membre ale Grupului de la Vişegrad au fost centrate şi pe probleme economice şi de securitate. Această ultimă temă preocupă, în mod deosebit, guvernele polonez şi ungar. Şeful Executivului de la Budapesta, Viktor Orban, a cerut crearea cât mai grabnică a unei armate comune europene. Premierul ungar s-a referit şi la modul în care vede reforma Uniunii Europene, apreciind că blocul comunitar se confruntă cu o "pierdere a capacităţii de adaptare la toate capitolele, inclusiv depăşirea crizei economice, imigraţia şi problemele privind securitatea europeană". Potrivit opiniei lui Viktor Orban, "Consiliul European este cel care trebuie să ghideze Uniunea Europeană, în timp ce Comisia Europeană trebuie să înceteze să se amestece în politică"
. 

 
La rândul său, gazda reuniunii, premierul polonez Beata Szydlo, a împărtăşit abordarea colegilor din Grupul de la Vişegrad şi a cerut reforme pentru „o Europă mai puternică şi care să aprofundeze ceea ce îi uneşte pe membrii ei, nu ceea ce îi divizează". Şefa guvernului de la Varşovia a subliniat necesitatea "de a se aborda printr-o discuţie serioasă problema securităţii, atât externe cât şi interne, pentru a se da un răspuns eficient provocării terorismului şi crizei imigraţiei"
. De asemenea, a susţinut necesitatea consolidării frontierelor externe ale Uniunii Europene, cooperării internaţionale şi acordării de ajutoare umanitare ţărilor de origine ale imigranţilor.   
Un alt subiect aflat sub semnul divergenţelor de opinie la Varşovia a fost modelul european post-Brexit. Partener economic major, critic al politicii cotelor obligatorii de imigranţi şi principala ţară de destinaţie pentru diaspora ţărilor membre ale Grupului de la Vişegrad, Marea Britanie a fost, pentru aceste state, un aliat cu greutate în cadrul Uniunii Europene. 
Brexit pune ţările din estul Europei în situaţia de a regândi modelul european. Potrivit poziţiei lor, acest model este orientat, mai degrabă, spre un sistem suveranist, opus celui pentru care militează Berlinul. "Trebuie să ne punem întrebarea  ce model european doresc cele 27 de state care rămân în Uniunea Europeană. Există forţa necesară pentru a avansa cu succes spre o Europă mai bună în condiţiile unui climat de euroscepticism în creştere?” a întrebat Angela Merkel. Cancelarul german a oferit şi un răspuns, în sensul că "poate fi depăşită ieşirea Marii Britanii din Uniunea Europeană, dar pentru asta va trebuie lucrat din greu"
. 

"Brexit nu este un eveniment oarecare. Este o ruptură puternică în istoria de integrare a Uniunii Europene şi, prin urmare, este important să găsim un răspuns prudent" a afirmat Angela Merkel la Varşovia. "Trebuie să facem faţă consecinţelor şi să luăm în considerare viitorul Uniunii Europene. Cetăţenii vor accepta UE doar în cazul în care aceasta va face posibil ca ei să prospere"
 a  subliniat cancelarul german. 

După votul britanic favorabil părăsi Uniunii Europene, Bruxelles-ul s-a confruntat cu o serie de învinuiri din partea mai multor state din estul Europei privind gestionarea crizei imigraţiei pe continent. În timp ce state precum Franţa şi Italia au făcut apel la Uniunea Europeană să continue eforturile de integrare în urma votului pro-Brexit, state membre UE din Est, precum Polonia şi Ungaria, au încercat să învinuiască Bruxelles-ul pentru rezultatul referendumului şi au cerut să se acorde mai multă putere capitalelor naţionale. 
"Trebuie să tragem învăţăminte din ceea ce s-a întâmplat în Marea Britanie" a afirmat premierul polonez, Beata Szydlo, în cadrul discuţiei cu Angela Merkel. "Trebuie să facem schimbările necesare cerute de europenii de astăzi astfel încât blocul comunitar să poată funcţiona mai bine"
 a adăugat. Beata Szydlo - al cărei guvern a fost unul dintre cei mai vocali critici ai gestionării crizei imigraţiei şi a modului de abordare a referendumului britanic de către Comisia Europeană - a avertizat că dacă Uniunea Europeană va continua să procedeze la fel, alte state vor fi tentate, la rândul lor, să părăsească blocul comunitar. Liderii Grupului de la Vişegrad au cerut reforme profunde pentru ca Uniunea Europeană să se adapteze situaţiei rezultate în urma Brexit.  

„Uniunea Europeană nu poate găzdui toţi imigranţii”

În cadrul discuţiilor purtate la sfârşitul lunii august în oraşul italian Maranello între Angela Merkel şi Matteo Renzi,, cancelarul german a avertizat că solicitanţii de azil care nu îndeplinesc criteriile necesare trebuie să părăsească ţara. „Nu pot rămâne toţi” a precizat Angela Merkel. 
Premierul italian a menţionat că „există limite”
 în politica imigraţionistă a Uniunii Europene. „Ştim că există limite. Este greu de imaginat că putem să-i găzduim pe toţi” a afirmat premierul italian. Germania şi Italia au probleme similare privind gestionarea numărului de noi imigranţi ajunşi pe teritoriile lor. 
La un an după ce anunţase că Germania va adopta politica uşilor deschise, Angela Merkel şi-a exprimat speranţa că vor avea lor repatrieri ale solicitanţilor de azil care nu îndeplinesc criteriile necesare, în condiţiile în care sunt încheiate acorduri de readmisie cu statele de origine. Cancelarul german a menţionat că acestor state trebuie să li se acorde ajutor suplimentar. „În opinia mea, nu există alternativă viabilă a acestor politici”
 a subliniat Angela Merkel în cadrul unei conferinţe de presă comună cu premierul italian, Matteo Renzi.
Anterior, Angela Merkel a admis că Germania şi Uniunea Europeană au eşuat în efortul de a oferi un răspuns valid în problema imigraţiei. „Germania a ignorat criza refugiaţilor prea mulţi ani, iar acum suportă consecinţele” a afirmat cancelarul german.  Mulţi refugiaţi au ajuns în Europa încă din anii 2004 şi 2005, dar „Germania a lăsat Spania şi statele vecine să gestioneze problema”. Angela Merkel şi-a exprimat convingerea că imigranţii care au ajuns anul trecut în Germania vor reuşi să fie integraţi cu succes. „Germania va rămâne Germania, păstrând ceea ce ne este nouă drag” a subliniat cancelarul german, adăugând că „principiile” pe care se fundamentează statul pe care îl reprezintă „nu se vor schimba”
.

Angela Merkel a admis că Germania nu şi-a manifestat mereu solidaritatea faţă de planurile care implicau protejarea graniţelor Uniunii Europene de afluxul de refugiaţi. A precizat că, în trecut, Germania a fost împotriva planului de redistribuire a refugiaţilor. „Nu pot nega acest lucru” a afirmat Angela Merkel. 

SIRIA: VIOLENŢELE CONTINUĂ PE FUNDALUL DEZASTRULUI UMANITAR

Potrivit analizelor Vision of Humanity pentru anul 2016, Siria se află pe primul loc al statelor în care s-au înregistrat violenţe extreme soldate cu sute de mii de victime şi milioane de refugiaţi, având economia în colaps şi pagube de zeci de miliarde de dolari. De asemenea, potrivit analizelor International SOS, Siria ocupă primul loc în clasamentul celor mai periculoase ţări din lume din punct de vedere al securităţii călătoriei. Nu în ultimul rând, potrivit unui raport al United Nations High Commission for Refugees (UNHCR) Siria se clasează pe primul loc în clasamentul statelor din care s-au refugiat cele mai multe persoane.

Un spital a fost bombardat. Lovitura aeriană a ucis zece persoane, printre care şi copii, a precizat Observatorul Sirian pentru Drepturile Omului, fără a putea preciza cui a aparţinut avionul care a lovit spitalul. Organizaţiile umanitare au cerut, în mod repetat, încetarea atacurilor asupra unor astfel de ţinte. Conflictul din Siria a făcut peste 240000 de morţi, dintre care 12000 de copii, şi a determinat jumătate din populaţia ţării să aleagă calea exilului, a subliniat Observatorul Sirian pentru Drepturile Omului. Au murit oameni şi mulţi alţii suferă de dificultăţi respiratorii într-un cartier din Alep unde au fost lansate bombe cu un gaz care ar putea fi clor, au declarat surse spitaliceşti şi din apărarea civilă. Au fost prelevate probe pentru analize din hainele victimelor şi fragmente de bombe. Atât regimul preşedintelui al-Assad cât şi forţele rebele au negat permanent, pe parcursul conflictului din Siria, că ar utiliza arme chimice. 
Presa a făcut publică fotografia unui băieţel în vârstă de patru ani care scăpase cu viaţă dintr-un raid, în oraşul Alep. Aşezat într-o ambulanţă, plin de sânge şi de praf, micul Omran privea fix în obiectivul fotoreporterului. Jurnalistul a precizat că imaginea copilului l-a impresionat în mod deosebit. "Am făcut multe poze cu copii morţi sau răniţi în raiduri cotidiene. De obicei, sunt leşinaţi sau plâng. Însă, Omran stătea fără glas, cu privirea goală, era ca şi cum nu înţelegea foarte bine ceea ce tocmai i se întâmplase. Omran "rezumă suferinţa copiilor din Alep, supuşi unor bombardamente"
. Într-o înregistrare realizată de activiştii din cadrul Aleppo Media Center, băieţelul este surprins ştergându-şi fruntea însângerată cu mâna. Copilul îşi priveşte apoi mâna şi, parcă nevenindu-i să creadă ce vede, o şterge de scaun.  


Ultimii medici rămaşi în oraşul Alep i-au scris preşedintelui american, Barack Obama, cerându-i să impună oprirea bombardamentelor. În caz contrar, oraşul riscă să fie lipsit total de servicii medicale pentru civili.  Medicii semnatari ai scrisorii afirmă că, în cei cinci ani de conflict, au asistat neputincioşi la "morţile chinuite" a nenumăraţi pacienţi, prieteni şi colegi. "Lumea întreagă a stat deoparte, observând cât de „complicată” este situaţia din Siria şi nefacând mai nimic să ne protejeze. Au fost (...) oferte de evacuare făcute de guvern şi de Rusia, ca nişte ameninţări prea puţin mascate - fugiţi acum sau vă aşteaptă, ce?". "Patru nou-născuţi care se chinuiau să respire au murit sufocaţi după ce o explozie a tăiat rezerva de oxigen de la incubatoarele lor. În timp ce se luptau pentru fiecare gură de aer, vieţile le-au fost curmate înainte să înceapă" au scris doctorii. Amintind că au jurat să-i ajute pe cei care au nevoie, i-au cerut lui Barack Obama să-şi facă, la rândul său, datoria. "Nu avem nevoie de lacrimi, compasiune sau rugăciuni. Avem nevoie disperată de o zonă liberă de bombardamente"
 au subliniat medicii.  

Pentru a permite intrarea ajutoarelor în Alep, Rusia a fost de acord să oprească focul timp de trei ore pe zi, între orele 10,00-13.00. Pe de altă parte, Moscova şi-a exprimat temerea că pauza ar putea permite rebelilor să se aprovizioneze cu arme. Organizaţia Naţiunilor Unite a atras atenţia că trei ore nu sunt suficiente şi a cerut pauze de 48 de ore. Potrivit ONU, deşi mulţi civili din Alep au fost ucişi sau răniţi, atacurile asupra spitalelor au continuat.  Distrugerea infrastructurii civile a lăsat peste două milioane de oameni fără curent şi apă timp de mai multe zile. ONU a transmis ca este gata să trimită ajutoare în Alep, dar a cerut încetarea focului timp de 48 de ore pentru a putea reface stocurile de hrană şi medicamente ale oraşului, care "scad periculos"
.  
UE condamnă escaladarea violenţelor în Siria

Înaltul reprezentant al Uniuniii Europene pentru Afaceri Externe, Federica Mogherini, a declarat că „UE condamnă cu fermitate escaladarea violenţelor în Alep, bombardamentele şi asediile care pun în pericol vieţile a sute de mii de sirieni şi care împiedică eforturile depuse de comunitatea internaţională atât pentru a oferi ajutor umanitar, cât şi pentru a sprijini identificarea unei soluţii politice la acest conflict”. Reamintind faptul că responsabilitatea principală pentru protejarea populaţiei revine autorităţilor siriene, „UE condamnă în mod ferm toate atacurile împotriva civililor şi a infrastructurii civile, precum şi atacurile excesive şi disproporţionate ale regimului sirian”. 

Uniunea Europeană consideră că „o tranziţie politică sub conducere siriană” - sprijinită de Grupul Internaţional de Sprijin pentru Siria, aprobată în unanimitate de Consiliul de Securitate al ONU şi asupra căreia s-a convenit în cadrul negocierilor organizate la iniţiativa Organizaţiei Naţiunilor Unite - „este unica modalitate de a pune capăt unui conflict care durează de peste cinci ani în Siria”. UE va depune toate eforturile necesare pentru „a asigura punerea pe deplin în aplicare a Comunicatului de la Geneva şi rezoluţiilor relevante ale CSONU”. Războiul nu poate fi soluţionat pe cale militară, iar „actuala escaladare a violenţei pune grav în pericol succesul acestui proces”. 

De asemenea, „UE sprijină eforturile copreşedinţilor ISSG şi ale reprezentatului special al ONU de a crea condiţiile necesare pentru ca negocierile intra-siriene să fie reluate la Geneva cât mai curând posibil”. Uniunea Europeană „este pregătită să sprijine pe deplin şi activ aceste negocieri, în strânsă coordonare cu Staffan de Mistura şi cu cei doi copreşedinţi ai ISSG”. 

În declaraţie se precizează că Uniunea Europeană şi statele membre solicită  „încetarea imediată a luptelor din Alep pentru a permite evacuări medicale, acordarea de ajutor şi repararea infrastructurii esenţiale pentru furnizarea de apă şi energie electrică şi respectarea angajamentelor asumate în cadrul reuniunii ISSG din mai 2016”. Operaţiunile din Alep trebuie să aibă un scop umanitar, cu deplina respectare a principiilor şi standardelor internaţionale în materie de ajutor umanitar. Acestea nu pot face parte dintr-o strategie militară; 

Nu va exista pace în Siria fără o tranziţie politică reală, care să implice şi să fie reprezentativă pentru toţi sirienii. După începerea acestei tranziţii, „Uniunea Europeană şi statele membre vor fi în măsură să ofere sprijin imediat pentru reconstrucţia Siriei şi să ajute refugiaţii şi persoanele strămutate în interiorul ţării să se întoarcă în comunităţile lor”
 a precizat Federica Mogherini.
Atacuri violente, desfăşurate de Statul Islamic

Gruparea jihadistă Statulul Islamic a desfăşurat atacuri violente împotriva rebelilor din provincia siriană Alep. Declanşată în 6 august, ofensiva desfăşurată de Statul Islamic a avut ca principal obiectiv tăierea căii de aprovizionare a rebelilor între Azaz, situat la frontiera turcă, şi Alep.  Statul Islamic a reuşit să preia controlul doar asupra unuia dintre cele patru sate pe care voia să le cucerească din mâinile rebelilor în nordul provinciei Alep. În timpul luptelor, gruparea jihadistă a comis două atacuri sinucigaşe - unul cu o maşină capcană, altul cu centură încărcată cu explozibili, a precizat Observatorul Sirian pentru Drepturile Omului.  

Un elicopter rusesc de transport Mi-8 a fost doborât în timp ce se întorcea la bază după livrarea de ajutoare umanitare în Alep, potrivit Ministerului rus al Apărării. Elicopterul a fost doborât în provincia nord-vestică Idlib. Aeronava transporta un echipaj format din trei membri şi doi ofiţeri ai centrului rusesc pentru reconcilierea conflictului sirian. Dmitri Peskov, purtătorul de cuvânt al Kremlinului, a declarat că întregul personal militar aflat la bordul elicopterului a murit. “Din câte ştim, din informaţiile primite de la Ministerul Apărării, cei aflaţi în elicopter au murit. Ei au murit în mod eroic, deoarece au încercat să îndepărteze aeronava, pentru a micşora numărul de victime la sol”
.
În regiunea Sahl Ghab, din centrul Siriei, coaliţia rebelilor islamişti şi jihadişti ai Frontului al-Nosra, ramura siriană a Al-Qaida, au cucerit în 7 august mai multe sate aflate în mâinile armatei siriene şi s-a apropiat de Jourine, cartierul general al forţelor regimului în această regiune.  În Damasc, potrivit unui bilanţ al agenţiei oficiale Sana, 11 oameni au fost ucişi în 6 august, dintre care trei copii, iar 46 au fost răniţi în urma tirurior cu rachete lansate de rebeli. Zece victime au murit în urma căderii unei rachete lansate din cartierul Jobar, un sector aflat încă majoritar în mâinile rebelilor.
Moscova şi Washington, aproape de un acord privind Siria

Rusia şi SUA sunt aproape de un acord asupra cooperării lor militare cu privire la Alep, oraş-cheie în conflictul sirian, a precizat în 15 august ministrul rus al Apărării, Serghei Şoigu. "Suntem într-o fază foarte activă a negocierilor cu partenerii noştri americani (...) şi în contact aproape permanent cu Washingtonul" a afirmat Serghei Şoigu. "Avansăm pas cu pas spre o configuraţie, şi mă refer acum doar la Alep, ceea ce ne va permite să identificăm obiective comune şi să începem să luptăm împreună pentru ca pacea să se instaureze pe acest pământ care suferă de mult timp"
 a adăugat.
Bătălia pentru Alep, cea mai importantă de la începutul conflictului sirian, este crucială atât pentru regimul de la Damasc cât şi pentru rebeli. Cele două tabere adverse au comasat aici trupe şi încearcă să preia controlul asupra acestui al doilea oraş ca mărime din Siria, divizat din anul 2012 între cartiere ocupate de rebeli, în partea de est, şi cartiere proregim, în vest. 
Rusia a propus instituirea unei "pauze umanitare" de trei ore zilnic la Alep pentru a se permite furnizarea de ajutor umanitar. Moscova se teme, totodată, că această pauză ar putea permite rebelilor să primească arme şi combatanţi. Şeful diplomaţiei ruse, Serghei Lavrov, a admis că această fereastră de trei ore nu este "suficientă" pentru a ajuta la îmbunătăţirea situaţiei umanitare din Alep. Moscova şi Washingtonul au convenit, în luna iulie, după o vizită a secretarului de stat american, John Kerry, în capitala Rusiei, asupra unei cooperarii sporite în Siria pentru a salva armisţitiul şi a-i combate pe jihadişti, dar modalităţile concrete ale acestei cooperări nu au fost date publicităţii.
Secretarul de stat american, John Kerry, s-a întâlnit în 26 august, la Geneva, cu ministrul rus de Externe, Serghei Lavrov, pentru a finaliza un acord privind conflictul din Siria. Rusia şi Statele Unite speră să ajungă la un acord care să pună capăt confruntărilor din Siria între serviciile de securitate şi grupurile rebele nonteroriste care luptă împotriva Administraţiei de la Damasc Un astfel de acord ar putea deschide calea unei tranziţii politice pentru a pune capăt conflictului care durează de cinci ani din Siria. La discuţii au participat şi oficiali de la Departamentul de Stat şi de la Casa Albă, inclusiv din cadrul Consiliului prezidenţial american pentru Siguranţa naţională. "Rămân unele probleme care trebuie soluţionate"
 a declarat un oficial al Departamentului de Stat american. La discuţiile care au durat patru ore nu au fost prezenţi reprezentanţi ai Organizaţiei Naţiunilor Unite. În paralel, în Siria, armata siriană şi rebelii au ajuns la un acord care permite evacuarea a 4000 de civili din Daraya, o suburbie a Damascului aflată sub asediu din anul 2012. În cadrul acordului s-a permis şi plecarea a aproximativ 700 de civili din localitate.
Rusia a mediat un armistiţiu între armata siriană şi forţele kurde

Forţele siriene şi luptătorii kurzi au ajuns, în 21 august, cu medierea Rusiei, la un armistiţiu la Hasaka, în nord-estul Siriei.  Acordul a inclus încetarea luptelor, evacuarea răniţilor, reîntoarcerea la poziţiile iniţiale ocupate de ambele părţi, dar şi începerea de negocieri. Încetarea focului a fost programată să intre în vigoare în cursul după-amiezii de 21 august odată cu transportarea răniţilor la spitale din oraşul Qamishli, în Hasaka. Negocierile între cele două părţi au fost programate să înceapă în 22 august, la aeroportul Qamishli, cu mediere iraniană şi rusă.  
Anterior, o sursă a afirmat că „ruşii au început eforturile de mediere pentru a dezamorsa tensiunea şi luptele între forţele kurde de poliţie, Assayish, şi Forţele Siriene de Apărare Naţională”
 (NDF) - forţe paramilitare care susţin armata. Tensiunile au început când Assayish şi NDF şi-au arestat reciproc membrii şi s-au amplificat când miliţiile kurde au cerut dizolvarea NDF în Hasaka. Solicitarea a fost respinsă de armata siriană. Ulterior, Assayish a început bombardarea poziţiilor NDF din Hasaka, armata siriană răspunzând prompt cu lovituri aeriene. 

În cea mai mare parte a conflictului din Siria, kurzii şi guvernul sirian au reuşit să încheie acorduri tacite şi să evite confruntările directe. Forţele regimului au abandonat multe zone kurde din nordul ţării în primele etape ale conflictului.  Kurzii, care formau aproximativ 10% din cele 22,4 milioane de locuitori ai Siriei înainte de războiul civil, au denunţat discriminarea la care au fost supuşi în perioada în care Partidul Baas s-a aflat la conducerea Siriei. Din anul 2011, kurzii şi-au intensificat acţiunile pentru autonomie. 
Operaţiunea „Scutul Eufratului” - trupele Turciei au pătruns în Siria

Armata turcă şi coaliţia internaţională împotriva Statului Islamic au lansat în zorii zilei de 24 august operaţiunea „Scutul Eufratului“. Armata Siriană Liberă (FSA) a ajuns, cu ajutorul forţelor turce, la cinci kilometri de Jarabulus. Aproximativ 1500 de luotători ai FSA au intrat în localitatea Kekija, la trei kilometri de graniţa turco-siriană, fără a întâmpina rezistenţă.
Scopul declarat al acţiunii a fost înlăturarea Statului Islamic din Jarabulus - ultimul punct de trecere controlat de aceasta la frontiera dintre Turcia şi Siria, a anunţat Cabinetul premierului turc într-un comunicat.  Forţe ale armatei turce şi ale coaliţiei internaţionale „au lansat o operaţiune militară în scopul de a curăţa districtul Jarabulus din provincia Alep de organizaţia teroristă Statul Islamic“  se precizează în comunicat. De asemenea, operaţiunea a fost destinată „întăririi securităţii la frontieră şi păstrării integrităţii teritoriale a Siriei“. Binali Yildirim a afirmat, de asemenea, că statul turc nu va susţine crearea unei entităţi kurde în Siria şi că trebuie menţinută o integritate teritorială a statului sirian.  

Preşedintele turc, Recep Tayyip Erdogan, a declarat că „în Siria au fost lansate operaţiuni împotriva Statului Islamic” şi a forţelor formaţiunii kurde Partidul Uniunii Democratice (PYD). În luna martie, PYD şi mai multe grupuri aliate au declarat instituirea unui sistem federal de administrare în nordul Siriei. Liderul de la Ankara a afirmat că „atacurile din Siria trebuie oprite”
. Turcia se opune sprijinului Washingtonului pentru rebelii kurzi sirieni. Ankara se teme că un avans al kurzilor sirieni în lupta împotriva jihadiştilor le va da un imbold kurzilor de pe teritoriul său. 
„Jarablus va fi curăţat rapid de elemente ale Statului Islamic“
 a dat asigurări ministrul de Interne de la Ankara, Efkan Ala - primul oficial turc care a reacţionat cu privire la această operaţiune. Ofensiva a survenut după ce tiruri de mortiere şi rachete au vizat teritoriul turc la Karkamiş şi oraşul de frontieră turc Kilis, situat spre vest. Avioane F16 turce au bombardat poziţii ale jihadiştilor la Jarabulus. 
În ziua precedentă, Turcia s-a declarat pregătită să sprijine o operaţiune pentru înlăturarea Statului Islamic din Jarabulus. În acelaşi timp, sute de rebeli sirieni susţinuţi de Ankara se pregăteau, în partea turcă a frontierei, pentru o ofensivă vizând preluarea controlului asupra Jarabulus.
Pentru Turcia, operaţiunea a fost motivată de voinţa de a împiedica preluarea controlului asupra acestei localităţi de către miliţiile kurde şi de a „deschide un coridor pentru rebelii moderaţi“
, potrivit unui oficial turc. Intervenţia a avut loc după ce preşedintele Turciei, Recep Tayyip Erdogan, s-a întâlnit în 23 august cu liderul regional al kurzilor irakieni, Massoud Barzani, cu care a discutat despre Statul Islamic şi Partidul Muncitorilor din Kurdistan. Potrivit unor surse, Recep Tayyip Erdogan şi Massoud Barzani s-au consultat şi asupra paşilor necesari pentru închiderea şcolilor şi instituţiilor din Kurdistanul irakian, afiliate clericului Fetullah Gulen.  

Vicepreşedintele american, Joe Biden, era aşteptat în 24 august la Ankara, pentru o vizită în scopul remedierii relaţiilor dintre Turcia şi Statele Unite, puternic afectate de puciul eşuat, şi abordării problemei siriene. Statele Unite sprijină miliţiile kurde, care au obţinut victorii importante împotriva Statului Islamic. Pe de altă parte, Turcia asociază miliţiile kurde cu „teroriştii“ din PKK şi urmăreşte cu îngrijorare  tentativa kurzilor din Siria de a crea o unitate teritorială autonomă la graniţa sa.
Damascul a condamnat intervenţia Turciei în Siria

Guvernul de la Damasc a condamnat incursiunea în Siria a trupelor turce. Ministrul sirian de Externe a precizat că "denunţă trecerea frontierei dintre Turcia şi Siria a tancurilor şi vehiculelor blindate turce, care se îndreaptă spre oraşul Jarablos". Oficialul sirian a afirmat că această acţiune reprezintă "o încălcare flagrantă a suveranităţii siriene", iar "Siria cere încetarea acestei agresiuni". "Orice entitate care intreprinde actiuni antiteroriste pe teritoriul sirian trebuie sa o faca doar în coordonare cu guvernul şi armata siriană, care sunt angrenate în acest război de cinci ani" a precizat Damascul. "Înfrângerea Statului Islamic şi înlocuirea cu grupuri teroriste susţinute de Turcia nu reprezintă o acţiune antiteroristă". Autorităţile siriene s-au adresat de urgenţă Organizaţiei Naţiunilor Unite, cerând adoptarea de măsuri împotriva acţiunilor militare ale Turciei. Siria a cerut ONU „să pună capăt” acestei agresiuni şi „să întreprindă acţiuni conforme cu legislaţia” internaţională  „respectând independenţa şi integritatea statului”
. 
Reprezentanţii autonomiei kurde din Siria au anunţat că 30 de persoane au decedat în urma bombardamentelor aviaţiei turce asupra oraşului Jarablus. Pe de altă parte, 3000 de persoane au fost nevoite să se refugieze în Manbij, regiune eliberată anterior de sub ocupaţia Statului Islamic.

Saleh Muslim, liderul PYD, a afirmat că Turcia a intrat într-o "situaţie încurcată" în Siria şi riscă să fie înfrântă, la fel ca Statul Islamic. „Intervenţia Turciei la Jarabulus este o încălcare a suveranităţii Siriei şi o declaraţie de război lansată administraţiei autonome şi sistemului federal kurd“ a declarat Aldar Khalil, membru al Partidului kurd Uniunea Democratică. Redur Xelil, purtător de cuvânt al miliţiei kurde YPG, a caracterizat intervenţia drept "o agresiune făţiţă ce priveşte treburile interne ale Siriei"
. 

Kurzii din Siria au cerut retragerea imediată a trupelor turceşti precizând că, în caz contrar, „îi vor forța să se retragă” a declarat reprezentantul Partidului Kurd al Uniunii Democratice din Franţa, Halid Isa. Kurzii din Siria califică operaţiunea militară a Turciei drept o ocupaţie militară. "Turcia încearcă să transforme ocupaţia indirectă a Siriei în una directă. Cerem Turciei să-şi retragă imediat trupele de pe teritoriul sirian şi să înceteze susţinerea grupărilor teroriste din Siria. În caz contrar, îi vom alunga de pe teritoriul nostru"
 a declarat Halid Isa. Nu a exclus izbucnirea unor ciocniri militare între armata turcă şi kurzii din Siria. 
Pe de altă parte reprezentatul Ministerului de Externe al Turciei, Mevlüt Çavuşoğlu, le-a cerut kurzilor să se retragă de pe malul de vest al râului Eufrat. În caz contrar, împotriva lor "vor fi luate toate măsurile necesare". Reprezentantul kurzilor sirieni de la Moscova, Abd Salam Ali, a declarat că grupările kurde nu se vor retrage de pe malul vestic al Eufratului, în pofida cererii Turciei. “Acestea sunt regiuni kurde, eliberate de kurzi prin lupte sângeroase cu teroriştii. De ce ar trebui să plecăm de aici la cererea Turciei? Turcia a pătruns ilegal în nordul Siriei şi acum îşi impune condiţiile”
 a declarat Abd Salam Ali. 

Turcia a intensificat operaţiunea militară în Siria

Rebeli sirieni, susţinuţi de armata turcă cu tancuri şi avioane, au cucerit în 24 august oraşul Jarablos. Jihadiştii Statului Islamic s-au retras în direcţia oraşului Al-Bab, la sud-vest de Jarablos. Anunţul a fost făcut de comandantul unei grupări rebele siriene. Informaţia a fost confirmată, ulterior, de preşedintele Turciei, Recep Tayyip Erdogan. Rapiditatea cuceririi acestei localităţi a uimit experţii, în condiţiile în care capturarea de către kurzi a localităţilor controlate de Statul Islamic în nordul Siriei, precum Kobane sau Manbej, a necesitat lupte îndelungate. Jarablos s-a aflat sub controlul Statului Islamic timp de trei ani. 

Turcia a trimis în 25 august un nou convoi de blindate în Siria, la o zi după  înlăturarea Statului Islamic din localitatea Jarablos. „Prin această operaţiune, Turcia urmăreşte, de asemenea, să oprească expansiunea kurdă la frontiera sa cu Siria, în timp ce Partidul Uniunii Democratice (PYD), principala miliţie kurdă din Siria, care beneficiază de susţinerea militară americană, îşi extinde teritoriul”
. 

Forţele turce au deschis focul, în 25 august, asupra combatanţilor PYD, după ce serviciile de informaţii au remarcat faptul că aceştia avansează pe teren. „Surse din cadrul serviciilor de informaţii au precizat că intervenţia turcă asupra combatanţilor PYD va continua până când aceştia vor începe să se retragă”
. Potrivit agenţiei Anadolu, PYD a ocupat şapte sate începând din 24 august, profitând de retragerea Statului Islamic. Turcia a suplimentat, în 26 august, numărul tancuri trimise în oraşul Jarablos. 

Turcia şi-a reluat ofensiva din nordul Siriei în 27 august, Ankara declanşând atacuri aeriene asupra forţelor kurde şi Statului Islamic. Ofensiva declanşată de Turcia este îndreptată „nu atât împotriva Statului Islamic, cât împotriva insurgenţei kurde, pentru ca aceasta să nu umple vidul lăsat în urmă de islamiştii în retragere”
. Ankara doreşte, în acest fel, să oprească forţele kurde să preia controlul asupra unei părţi a teritoriului câştigat la frontiera siriană, temându-se că avantajul ar putea fi folosit pentru a sprijini PKK, care are treizeci de ani de insurgenţă pe teritoriul turc. 
Surse din serviciile de securitate turceşti au afirmat că două avioane F-16 au bombardat o zonă controlată de miliţia kurdă YPG - parte a coaliţiei extinse a SUA, din care mai fac parte şi Forţele Democratice Siriene (SDF). Sursele au declarat că avioanele au lovit şi şase ţinte al Statului Islamic. Folosirea avioanelor de luptă împotriva miliţiilor kurde YPG subliniază hotărârea Turciei de a preveni orice extindere teritorială kurdă în nordul Siriei. Situaţia relevă complexitatea conflictului sirian care a început în urmă cu cinci ani cu o revoltă împotriva preşedintelui sirian Bashar al-Assad, şi care, ulterior, avea să implice atât statele regionale cât şi puterile mondiale. 

Consiliul Militar din Jarablus, parte a SDF, a declarat că în 27 august avioanele turceşti au lovit satul al-Amarna situat la sud de Jarablos, provocând victime civile. Acţiunea a fost apreciată drept "o escaladare periculoasă". Administraţia condusă de kurzi, care controlează părţi din nordul Siriei, a declarat că „tancurile turceşti au avansat către al-Amarna şi s-au ciocnit cu forţele Consiliului Militar din Jarablos”.

Forţele turceşti de securitate au afirmat că „şi-au extins controlul în cinci sate dincolo de Jarablos”. Un film lansat de armata turcă a arătat cum Semiluna Roşie din Turcia distribuia produse alimentare şi ajutoare oamenilor din Jarablos, cu ajutorul trupelor turceşti. De asemenea,în film au apărut rebelii turci arătând semnul „V” al victoriei în oraş.

Situaţia a rămas incertă în zonă. Batalionul Soarelui de Nord, o facţiune a Frontului Democratic Sirian, a declarat că se îndreaptă spre "Fronturile Jarablus" pentru a ajuta Consiliul împotriva "ameninţărilor lansate de facţiuni care aparţin Turciei"
. Ofensiva Ankarei împotriva miliţiilor kurde creşte gradul de insecuritate în Turcia, membrii grupării Partidului Muncitoresc Kurd ameninţând cu noi atacuri teroriste în interiorul ţării. Tensiunea a fost în creştere în ultimul an în regiunea Alep din Siria între miliţiile kurde YPG sprijinite de SUA şi aliaţii săi, pe de o parte şi, pe de altă parte, grupările rebele sprijinite de Turcia. Cele două părţi s-au ciocnit în repetate rânduri.   

Erdogan: Turcia va lupta cu determinare atât împotriva Statului Islamic cât şi împotriva combatanţilor kurzi

Turcia va lupta cu "aceeaşi determinare" împotriva combatanţilor kurzi şi a grupării jihadiste Statul Islamic, a declarat preşedintele Recep Tayyip Erdogan într-un discurs rostit la Gaziantep, în sud-estul ţării. "Avem aceeaşi determinare" în a combate Partidul Uniunii Democratice şi Statul Islamic, a afirmat preşedintele, în faţa unei mulţimi, la o săptămână după un atentat care a ucis 55 de persoane la Gaziantep, în apropierea graniţei siriene. "Nu vom accepta nici o activitate teroristă la sau aproape de frontierele noastre" a subliniat preşedintele Turciei.  
În 20 august, în timpul unei nunţi, la Gaziantep a fost comis un atac soldat cu 51 de morţi şi zeci de răniţi. Autorul era un kamikaze în vârstă de 12-14 ani, a menţionat Recep Tayyip Erdogan. "El fie s-a detonat, fie purta explozibil detonat de la distanţă". Preşedintele turc a mai afirmat că este "cel mai sângeros atac comis anul acesta în Turcia" care poartă "probabil" semnătura grupării Statul Islamic. "Este clar că Statul islamic a avut o organizaţie la Gaziantep sau a încercat să-şi facă loc în ultima perioadă" a declarat Recep Tayyip Erdogan. "Numeroase operaţiuni intensive au loc. Bineînţeles că forţele noastre de securitate vor efectua aceste operaţiuni cu şi mai multă intensitate"
 a adăugat. 

Reacţii externe

Şeful diplomaţiei franceze, Jean-Marc Ayrault, a salutat implicarea Turciei în lupta împotriva grupării Statul Islamic în Siria, dar a atenţionat împotriva unei "eventuale tentaţii" a Ankarei de a "trata" problema kurdă în această ţară. "Este un lucru bun că Turcia se implică deschis în lupta împotriva Statului Islamic, care îl loveşte dur" a declarat Jean-Marc Ayrault. "Este, de asemenea, legitim ca Turcia să asigure securitatea frontierei sale. Însă, atenţie la angrenajul violenţei şi la o eventuală tentaţie de a dori să trateze în Siria o parte din problema kurdă" a avertizat. "Condamnăm PKK şi atentatele pe care le comite în Turcia, însă, în Siria, forţele militare kurde combat Statul Islamic în mod eficient"
 a subliniat ministrul francez de Externe.
Turcia este pregătită să continue operaţiunile în Siria atât timp cât va fi necesar pentru a distruge organizaţia teroristă Statul Islamic, a declarat vicepreşedintele Statelor Unite, Joseph Biden, după întrevederea pe care a avut-o cu preşedintele turc, Recep Tayyip Erdogan. "Cred că turcii sunt pregătiţi să menţină operaţiunile cât va fi necesar pentru distrugerea organizaţiei teroriste Statul Islamic" a afirmat Joseph Biden la Ankara. "Cred că în Turcia asistăm la o schimbare de atitudine, conştientizându-se faptul că reţeaua teroristă Statul Islamic este o ameninţare existenţială pentru Turcia"
 a subliniat oficialul american. 
Kurzii sirieni, somaţi să se retragă la est de Eufrat

Forţele de autoapărare ale kurzilor sirieni vor deveni ţinta operaţiunilor forţelor armate ale Turiciei dacă nu se vor retrage la est de râul Eufrat, a declarat  ministrul de Externe al Turciei, Mevlut Cavuşoglu. "Scopul operaţiunii în Jarablus constă în eliberarea regiunii de Statul Islamic” care „nu poate fi înfrânt cu ajutorul loviturilor aeriene, ci doar prin operaţiuni militare terestre. În operaţiunea demarată de Turcia sunt implicaţi şi localnicii. Pe aceste pământuri trebuie să revină cei care au locuit aici. Cu toate acestea, scopul forţelor kurzilor sirieni este altul, aceştia forţând localnicii să-şi părăsească locuinţele, efectuând purificări etnice. Iată de ce, aşa cum au declarat SUA, kurzii sirieni trebuie să se retragă la est de Eufrat. În caz contrar, vor deveni ţinta operaţiunilor noastre"
 a subliniat şeful diplomaţiei turce.


La presiunea Turciei, kurzii sirieni s-au retras la est de râul Eufrat, însă o  parte a contingentului continuă să se afle în această regiune, a declarat ministrul turc pentru relaţiile cu Uniunea Europeană, Ömer Celik. "Majoritatea trupelor kurzilor s-au retras la est de Eufrat, însă o parte mai continuă să se afle pe malul vestic, ceea ce este inacceptabil"
 a precizat oficialul turc. 


Afirmaţiile ministrului turc au fost contrazise de preşedintele Recep Tayyip Erdogan, care a afirmat că luptătorii kurzi sirieni nu s-au retras la est de Eufrat în nordul Siriei. ''Se spune că ei s-au îndreptat spre est, dar este fals. N-au traversat fluviul''
 a precizat liderul de la Ankara, referindu-se la YPG.
Rusia şi SUA afirmă că nu s-au implicat în intervenţia militară a Turciei

Preşedintele Academiei pentru Probleme geopolitice, general-locotenent Leoniv Ivaşov, a calificat drept „minciună” informaţiile referitoare la existenţa unei coordonări între Moscova şi Ankara în privinţa declanşării unor acţiuni militare pe teritoriul Siriei de către forţele armate turce. „Recep Tayyip Erdogan nu a coordonat cu Vladimir Putin desfăşurarea unei operaţiuni militare pe teritoriul Siriei, iar Moscova nu a exprimat un acord în acest sens” a declarat  Leoniv Ivaşov. "În politică există întotdeauna un deficit de adevăr, iar în această problemă turcii nu sunt de partea adevărului. Iată de ce referirea (...) la existenţa unei presupuse coordonări între Erdogan şi Putin e o minciună".

Generalul rus a precizat că, în cadrul întrevederii de la Sankt Petersburg desfăşurată la începutul lunii august, preşedinţii Rusiei şi Turciei "au discutat aspectele de principiu în privinţa acţiunilor împotriva organizaţiilor teroriste" - cu precădere,  împotriva Statului Islamic. "Cu toate acestea, Rusia nu şi-a dat acceptul pentru astfel de operaţiuni şi nici nu putea să o facă, pentru că Rusia respectă normele dreptului internaţional şi statutul Organizaţiei Naţiunilor Unite. Prin acţiunile sale, Turcia contribuie la compromiterea sistemului de drept internaţional în regiune, indiferent de motivele evocate"
 a subliniat Leoniv Ivaşov. 

Statele Unite nu susţin nici una dintre părţi în conflictul dintre forţele armate ale Turciei şi ale opoziţiei kurde din Siria. SUA consideră inacceptabile confruntările între trupele turceşti şi unităţile opoziţiei în nordul Siriei şi nu susţine părţile implicate în conflict, se precizează într-o declaraţie a Pentagonului. "Precizăm că aceste ciocniri, în regiunile în care nu mai este prezent Statul Islamic, sunt inacceptabile şi trezesc mari îngrijorări. SUA nu sunt implicate în aceste acţiuni, care nu sunt coordonate cu SUA şi pe care nu le susţinem"
 se menţionează în declaraţia dată publicităţii de Brett McGurk, ataşatul Statelor Unite pe lângă coaliţia internaţională anti-Statul Islamic. Ministerul Apărării din SUA a făcut un apel către părţile implicate în conflict în sensul încetării ostilităţilor şi stabilirii unor canale de comunicare. 
Statul Islamic, răspunzător pentru un sfert din morţile cauzate de terorism

În perioada 2002-2015, Statul Islamic a fost - direct sau indirect - răspunzător pentru atacuri teroriste care au ucis peste 33000 de oameni şi au rănit 41000, potrivit unei analize a Consorţiului Naţional pentru Studiul Terorismului şi Ripostei la Terorism. „Dacă sunt excluse atacurile cu autori necunoscuţi, înseamnă că Statul Islamic este răspunzător pentru 13% din atentatele comise în întreaga lume în perioada respectivă. De asemenea, Statului Islamic este răspunzător pentru 26% din decesele cauzate de terorism, 28% din numarul total al răniţilor şi se află în spatele a 24% din totalul răpirilor”
. Datele cuprind şi acţiuni ale precursorilor Statului Islamic, precum al Qaida, grupări afiliate şi atentatori inspiraţi de Statul Islamic.

Erin Miller, de la Universitatea din Maryland, care a realizat raportul, menţionează că multe dintre atentatele comise de Statul Islamic se suprapun, în primii ani ai grupării, cu cele ale al Qaida, fost aliat al Statului Islamic - în prezent, cel mai important rival al său. Acţiunile "lupurilor singuratici" reprezintă sub 1% din totalul atentatelor. În general, aceste atacuri s-au produs în zone unde Statul Islamic nu putea opera cu uşurinţă. De exemplu, opt dintre aceste atacuri au avut loc în Statele Unite şi şase în Franţa. 
În cadrul unui studiu privind gropile comune, au fost identificate 72 de gropi comunei în care organizaţia teroristă Statul Islamic a îngropat victimele atrocităţilor din Siria şi Irak. Aproximativ 15000 de victime ale genocidului ar putea fi îngropate în zonele în care au acţionat militanţii Stat Islamic, potrivit unei analize a Associated Press. Informaţiile se bazează pe documentaţia şi cartografierea celor 72 de gropi comune, pe săpăturile dispuse de oficialităţile irakiene şi pe mărturiile supravieţuitorilor. Sunt luate în considerare, de asemenea, campaniile de propagandă ale Statului Islamic.  „Cea mai mare groapă comună conţine mii de cadavre”
.
Cifrele conturează o imagine a dimensiunii crimelor comise de adepţii organizaţiej teroriste pentru obţinerea controlului în regiune, prin violenţă, începând cu anul 2014 Cercetătorii se aşteaptă să descopere şi alte gropi comune în zonele Mosul şi Raqqa. În cadrul studiului, 17 gropi comune au fost identificate doar în Siria, incluzând un mormânt în care au fost îngropaţi membrii unui trib exterminat în totalitate când gruparea Statul Islamic a intrat în regiune. De asemenea, pe muntele Sinjar, în Irak, există şase astfel de gropi comune unde se găsesc trupurile neînsufleţite a peste 100 de persoane.  
Statul Islamic a făcut publice atrocităţile comise prin filme de propagandă care prezentau execuţii ale celor capturaţi. Una dintre cele mai grave crime s-a produs în anul 2014, la Camp Speicher, în Irak, unde au fost ucişi peste 1500 de cadeţi din Tikrit, locul de naştere al lui Saddam Hussein şi peste 700 de membri ai tribului Shaitat pentru a se fi opus regulilor impuse de Statul Islamic.   

VARIA
PUTERNICE SEMNALE ECONOMICO-FINANCIARE NEGATIVE

Producţia industrială a zonei euro a scăzut accentuat 

„Italia este mama tuturor pericolelor sistemice“
 a afirmat George Friedman, într-o analiză. Guvernul de la Roma şi-a redus proiecţia de creştere economică pentru acest an de la 1,2% la 0,8-0,9%. O creştere mai slabă ar îngreuna eforturile Italiei de a reduce datoria publică a ţării. 
George Friedman atrage atenţia că Italia este în criză de cel puţin opt luni, “deşi presa mainstream a recunoscut acest lucru abia în luna iulie”. Criza nu are legătură cu Brexit, apreciază analistul. “Dacă britanicii ar fi votat să rămână în UE, criza din Italia s-ar fi acutizat oricum”. Nivelul ridicat al creditelor neperformante a devenit o problemă înainte de referendumul din Regatul Unit. Doar o îmbunătăţire substanţială a stării economiei ar face posibilă rambursarea acestor împrumuturi. Dar, “economia europeană nu se poate redresa suficient de mult şi de rapid pentru a-i ajuta pe italieni”. 

Băncile au ascuns realitatea, preferând “să contabilizeze creditele ca fiind neperformante când acestea sunt în default”. Până la 17% din creditele din Italia nu vor fi plătite. Aceasta va zdrobi finanţele băncilor, iar şocurile nu se vor simţi doar în Italia. “Creditele italiene sunt împachetate şi revândute, iar băncile italiene iau credite de la alte bănci europene. La rândul lor, băncile europene s-au împrumutat punând garanţie activele băncilor italiene”. Deoarece Italia este a patra economie ca mărime din Uniunea European, acest lanţ reprezintă „mama tuturor pericolelor sistemice din Europa“ a subliniat George Friedman. Sistemul bancar poate fi ajutat doar printr-un bailout guvernamental. “Problema este că Italia este şi membră a zonei euro, nu doar a Uniunii Europene, iar aceasta înseamnă că îi este limitată puterea de a ieşi din criză tipărind bani. Apoi, legislaţia UE face dificil pentru guverne să salveze bănci”.

Uniunea Europeană “are un concept numit „bail-in“”, care presupune că “deponenţii şi creditorii băncii îşi vor pierde banii, aşa cum s-a întâmplat în Grecia şi Cipru”. Bail-in-urile “duc la retragerea depozitelor din bănci. iar Roma vrea să se asigure că deponenţii nu-şi pierd banii”. O hemoragie bancară ar echivala cu un colaps care ar da partidului eurosceptic Mişcării Cinci Stele “o şansă enormă de a ajunge la guvernare”. Regulile de bail-in există “doar pentru că Berlinul nu vrea să salveze sisteme bancare folosind banii nemţilor”. Sentimentul antieuropean în Germania este în creştere, dovadă fiind ascensiunea partidului Alternativa pentru Germania. “Nemţii nu vor să plătească pentru iresponsabilitatea altora, astfel că mâinile guvernului german sunt legate. Nu poate accepta un sistem paneuropean de asigurare a depozitelor deoarece ar pune în pericol bani nemţeşti. Şi nici nu poate permite tipărirea de euro în exces. Aceasta ar însemna pentru nemţi tot o cheltuială suplimentară. Italienii nu pot decât să încerce să rezolve problema ignorând regulile Uniunii Europene”
. 

Încrederea analiştilor şi investitorilor germani se află la un nivel scăzut, arată indicatorul institutului de cercetare ZEW, ceea ce sugerează că perspectiva celei mai mari economii europene rămâne umbrită de incertitudini, “deşi îngrijorările privind impactul Brexit-ului s-au mai domolit”. Indicatorul ZEW privind aşteptările pentru următoarele şase luni a stagnat la 0,5 puncte, în timp ce “analiştii se aşteptau să crească la 2,5 puncte”. 

Potrivit analistului Jennifer McKeown, de la Capital Economics, este îngrijorător că încrederea nu îşi revine. „Faptul că indicele are o valoare pozitivă atât de mică demonstrează că doar o majoritate îngustă a investitorilor crede că, în următoarele şase luni, condiţiile economice din Germania se vor îmbunătăţi“ a afirmat Jennifer McKeown. Datele Eurostat indică motivul pentru care investitorii nu au motive de optimism. Producţia industrială a zonei euro a scăzut accentuat - “un semn că revenirea economică a ţărilor din uniunea monetară nu va prinde prea curând forţe noi”
.   

O altă criză economică europeană se află în germene. Germania realizează aproape jumătate din PIB din exporturi. Prosperitatea germanilor depinde de capacitatea de a exporta. Pe de altă parte, această capacitate depinde de cerere. Germania exportă masiv în UE, iar criza italiană poate cauza o criză bancară paneuropeană. În această situaţie exporturile germane s-ar reduce drastic, afectând economia şi ducând la creşterea şomajului. Logic ar fi ca Germania să încerce să evite un default italian. Acest lucru ar presupune, însă, ca nemţiilor să li se spună că  economia Germaniei depinde de bunăstarea italienilor.

Producţia germană de bunuri capitale pentru alte procese industriale a scăzut cu 4% în luna august. Producţia de bunuri de larg consum a crescut cu doar 0,5%. Consumul german nu poate acoperi un gol echivalând o jumătate din PIB. În plus, FMI a anunţat că Deutsche Bank, cea mai mare bancă germană, este cel mai mare contributor individual la riscurile sistemice din lume. Un val de default-uri în Europa ar lovi dur Deutsche Bank.

Pericolul real pentru economia germană este o recesiune în SUA. Recesiunile sunt evenimente ciclice necesare pentru menţinerea eficienţei economice prin înlăturarea afacerilor ineficiente. SUA intră în recesiune o dată la 6-7 ani. Indicatorii de piaţă sugerează că recesiunea nu va apărea în 2016, dar se poate instala în 2017. Având în vedere stagnarea din Europa, Germania şi-a orientat exporturile către alte zone, cu precădere spre Statele Unite. Dacă SUA întră în recesiune, cererea pentru produsele germane, printre altele, se va reduce. În cazul Germaniei, o scădere de 1% a exporturilor înseamnă o diminuare cu aproape jumătate de procent a PIB-ului. Întrucât creşterea economică a Germaniei este modestă procentual, o astfel de reducere ar putea însemna recesiune şi şomaj ridicat. O recesiune în SUA ar lovi nu doar Germania, dar şi restul Europei. Multe ţări exportă în SUA - fie direct, fie producând componente pentru produse germane sau britanice. 

JP Morgan are în vedere să “cureţe” sistemul bancar Italian şi să plece din Marea Britanie 

Bailout-urile băncilor au ajuns o afacere profitabilă pentru mulţi investitori. Un consorţiu de bănci, condus de JPMorgan, încearcă să strângă 5 miliarde de euro şi să participle, astfel, la majorarea capitalului instituţiei italiene de credit Monte dei Paschi di Siena. “Grupul vrea, de asemenea, să vândă 9,2 miliarde de euro în credite neperformante la un discount masiv, pentru a scoate aceste active toxice din bilanţ şi pentru a curăţa banca. Afacerea presupune şi crearea unei instituţii speciale, al cărei rol va fi achiziţia creditelor neperformante ale Monte dei Paschi”
. Această bancă a avut cele mai slabe rezultate la testele de stres efectuate de Autoritatea Bancară Europeană. Monte dei Paschi, atacată violent pe bursele de acţiuni, a fost salvată de două ori de investitori în ultimii doi ani. În prezent, trebuie să primească mai mulţi bani - în caz contrar, va ajunge din nou în pragul colapsului.  

Marile bănci avertizează că “se va porni un exod din City, în cazul în care Marea Britanie va pierde drepturile de paşaport pentru sectorul financiar - unul dintre atuurile principale ale Angliei pentru alegerea Londrei ca sediu central al multor bănci. Jamie Dimon, CEO al băncii americane JPMorgan Chase & Co., şi-a manifestat neîncrederea legat de faptul că Uniunea Europeană va accepta ca Anglia să păstreze drepturile de paşaport. În cazul pierderii drepturilor de paşaport vor fi impuse mai multe condiţii sectorului financiar, care  va fi forţat de împrejurări să plece din Regatul Unit. JPMorgan este una dintre cele mai mari bănci din SUA, cu ramificaţii în toată lumea. Activităţile desfăşurate în Londra generează un venit anual de aproximativ 8 miliarde de dolari. Jamie Dimon a declarat că ia în considerare “mutarea unei bune părţi din cei 16000 de angajaţi din Anglia, în cazul în care Londra va pierde drepturile de paşaport”
. Numărul angajaţilor din sectorul financiar în Marea Britanie este de aproximativ 2,2 milioane. Important este că 78% dintre activităţile de pe piaţa de capital ale celorlalte 27 de ţari membre ale UE se desfăşoară în Anglia. 

În Marea Britanie, nu toate locurile de muncă din domeniul financiar fac subiectul mutării din cauza legislaţiei. Joburile din back office si middle office, care reprezintă coloana vertebrală din spatele structurilor financiare, pot rămâne în Anglia. Pe de altă parte, însă, şi din această perspectivă poziţia Londrei este ameninţată deoarece există o tendinţă veche de mutare a acestor funcţii către oraşe mai puţin costisitoare precum Birmingham, Bournemouth şi Manchester. Până acum, majoritatea băncilor de nivel global au operat în Uniunea Europeană prin stabilirea unui centru în Anglia - folosindu-se, ulterior, de drepturile de paşaport pentru a accesa celelalte 27 de state membre UE prin notificarea Băncile centrale ale ţărilor respective.

Londra este, de asemenea, un punct de interes pentru casele de clearing care se ocupă de comerţul cu valute din UE. Banca Centrală Europeană a ridicat, în trecut, problema localizării acestor case de clearing, argumentând că acestea ar trebui să funcţioneze în zona euro, deoarece se ocupă de tranzacţii în moneda unică. S-ar putea ridica din nou această problem, cu atât mai mult cu cât votul în favoarea Brexit a generat numeroase incertitudini privind direcţia Angliei în relaţia cu Uniunea Europeană.

Uniunea Europeană a anunţat în 26 iunie - la trei zile după referendumul britanic - că se pregăteşte să mute din Londra European Banking Authority, entitatea de supraveghere financiară a băncilor din UE. Anunţul a declanşat o cursă între centre financiare europene - precum Paris, Frankfurt, Milano - pentru a găzdui finanţele europene.

Integritatea zonei euro va fi în pericol după ce Marea Britanie va părăsi Uniunea Europeană, a afirmat Jamie Dimon. “Poate vor trece mai mult de cinci ani până când acest lucru se va întâmpla, dar s-ar putea întâmpla mai repede”. Referitor la faptul că divizarea zonei euro ar putea fi luată în considerare pentru regândirea poziţiei în Europa, Jamie Dimon a declarat că un astfel de scenariu „s-ar putea număra, din păcate, printre efectele negative ale Brexit”. A precizat că noii lideri din Marea Britanie şi posibilele referendumuri importante din alte ţări generează „un nivel ridicat de nesiguranţă”. “Trebuie să ne pregătim pentru orice efecte vor apărea. Indiferent care vor fi legile, trebuie să le urmăm. Acest lucru ar putea necesita o schimbare a modului în care operăm”
, a adăugat directorul general al JPMorgan Chase.   
Actualul mediu macroeconomic, similar cu cel al anilor 1930

“La fel ca în anii 1930, creşterea economiei mondiale este limitată de companii care nu vor să cheltuiască, de scăderea aşteptărilor privind inflaţia şi de guvernele care îşi retrag stimulentele”. Actualele probleme au fost generate de o criză financiară “care a lăsat lumea mahmură după o supradoză de datorie şi a amplificat presiunile deflaţioniste”. Situaţia este similară cu şocurile anterioare colapsului din anii 1930, potrivit unei analize a băncii americane Morgan Stanley.

„Credem că actualul mediu macroeconomic are un număr de similitudini cu anii 1930, iar experienţele de atunci sunt de actualitate“ au afirmat analiştii. „Cea mai importantă similitudine între anii 1930 şi ciclul din 2008 este că şocul financiar şi nivelurile relativ ridicate de îndatorare au schimbat atitudinea sectorului privat faţă de risc, determinând companiile să-şi repare balanţa contabilă“. Ca şi în anii 1930, rezultatul ar putea fi o perioadă prelungită de slăbiciune şi de aşteptări mici privind inflaţia, Riscul este ca aşteptările să nu fie stabile. Pericolul este ca Băncile centrale să se grăbească să majoreze dobânzile sau ca guvernele să diminueze cheltuielile, accentuând încetinirea. „În 1936-1937, înăsprirea prematură şi accentuată a politicilor a dus la o nouă recesiune şi la revenirea deflaţiei în SUA în 1938“ menţionează analiştii. „La fel, în actualul ciclu, când creşterea îşi revine, factorii de decizie înăspresc politicile fiscale, efectul fiind încetinirea creşterii“. Pentru a evita o nouă spirală descendentă, guvernele trebuie să acţioneze în consecinţă. „Activarea politicilor fiscale, în special când politicile monetare sunt încă acomodative, ar putea crea un ciclu puternic în care sectorul corporate investeşte şi susţine crearea de locuri de muncă şi creşterea veniturilor“
 au apreciat analiştii de la Morgan Stanley.     
Sistemul financiar european, ameninţat de creşterea lentă a economiei portugheze

Pericolelor care ameninţă stabilitatea sistemului financiar european li se poate adăuga creşterea lentă a economiei Portugaliei. Temerile că economia fragilă a acestei ţări va aduce o retrogradare a ratingului s-au accentuat. Reducerea ratingului ar însemna că obligaţiunile portugheze nu mai sunt eligibile pentru programul de relaxare cantitativă al Băncii Centrale Europene. Astfel de temeri au împins în sus yield-urile titlurilor guvernamentale portugheze, randamentul titlurilor cu maturitate de 10 ani urcând peste 3% , de la aproximativ 2,3% cu mai puţin de un an în urmă. „Creşterea abruptă a randamentelor obligaţiunilor portugheze” în luna august “reflectă temeri îndreptăţite privitoare la ratingul de credit al guvernului ţării” a afirmat Jack Allen, economist la Capital Economics. „Deşi guvernul intenţionează să respecte regulile fiscale ale UE, ritmul lent de creştere economică va pune sub semnul îndoielii ratingul de credit pentru o perioadă. Drept rezultat, temerile investitorilor că Portugalia ar putea fi, în cele din urmă, exclusă din programul BCE nu se vor domoli, probabil”. 

Îngrijorările privitoare la economia portugheză au apărut la începutul lunii august, când agenţia DBRS a sugerat că Portugalia şi-ar putea pierde ratingul de credit investment grade în luna octombrie. Fergus McCormick, şeful pe rating-uri suverane al DBRS, a afirmat că „presiunile par să crească“ în Portugalia după ce PIB-ul pe trimestrul doi a avansat cu doar 0,2%. Poziţia DBRS este importantă pentru că este singura din patru mari agenţii recunoscute de BCE care încă ataşează un rating investment grade datoriei Portugaliei. Celelalte trei - Fitch, Moody’s şi S&P - au acordat ratinguri junk. Pentru a fi eligibilă pentru programul BCE de achiziţii de obligaţiuni, o ţară trebuie să aibă un rating investment grade cel puţin din partea uneia dintre cele patru agenţii de rating.

„Încă ne aşteptăm ca Portugalia să nu aibă această soartă, însă riscurile sunt serioase“ a declarat Holger Schmieding, economist-şef al Berenberg. „O vânzare masivă de obligaţiuni în urma unei retrogradări ar forţa Lisabona să ceară ajutor din nou, iar condiţiile ataşate unui astfel de ajutor ar împinge probabil Portugalia înapoi pe calea reformelor” a adăugat. Portugalia a primit un pachet de susţinere financiară de 78 miliarde de euro în anul 2011, cu condiţii dure ataşate. Când ţara a ieşit din programul de bailout în iunie 2014, aceasta se redresa într-un ritm mai rapid decât cel anticipat. “Atunci, ce nu a mers bine pentru Portugalia? Parte a problemei este ghinion pur, iar parte sunt probleme locale” a afirmat Holger Schmieding. Prăbuşirea preţurilor petrolului a afectat puternic Angola, care devenise al patrulea mare partener la export al Portugaliei până la sfârşitul anului 2014. În prima jumătate a acestui an,  exporturile portugheze către Angola s-au prăbuşit cu 42%. 
Există modalităţi prin care Portugalia poate evita pierderea ratingului investment, apreciază analiştii. Decizia DBRS din 21 octombrie va surveni la numai şase zile după deadline-ul pentru depunerea de către guvernul portughez a proiectului de buget la Comisia Europeană. Portugalia trebuie să-şi aducă deficitul bugetar la 2,5% până la sfârşitul acestui an, în caz contrar riscând o amendă din partea UE. Deficitul său se situa la 4,4% în 2015, peste nivelul acceptat de 3%, însă o potenţială penalizare a fost anulată în baza “circumstanţelor excepţionale”. „Pentru a evita conflictul cu CE şi a minimiza riscul unei retrogradeări, guvernul trebuie să anunţe noi măsuri de austeritate” a precizat Jack Allen. „Comisia Europeană a cerut guvernului să anunţe reduceri suplimentare echivalând cu 0,25% din PIB în acest an. Dacă acestea s-ar realiza, DBRS şi-ar putea menţine ratingul”
.
EUROBAROMETRU: IMIGRAŢIA ŞI TERORISMUL, PROVOCĂRILE MAJORE CU CARE SE CONFRUNTĂ UE

Europenii consideră “imigraţia şi terorismul ca fiind provocările majore cu care se confruntă Uniunea Europeană în prezent şi sprijină priorităţile politice ale Comisiei Europene”
. Sunt cele două rezultate principale ale ultimului sondaj Eurobarometru Standard, dat publicităţii la începutul lunii august. Sondajul a fost efectuat în 34 de ţări - state membre UE şi state candidate - prin interviuri directe. Au fost intervievate 31946 de persoane.

Respondenţii au apreciat - 48%, că imigraţia este principala problemă cu care se confruntă Uniunea Europeană. Terorismul se situează pe al doilea loc în ordinea provocărilor cu care se confruntă UE - 39%, în acest sens înregistrându-se o creştere semnificativă faţă de precedentul sondaj, efectuat în toamna anului 2015. Pe următoarele trei locuri se situează situaţia economică - 19%,, starea finanţelor publice a statelor din blocul comunitar - 16%, şi şomajul - 15%. 

Defalcat pe ţări, imigraţia este considerată principala provocare pentru UE în 20 de state membre. De asemenea, se situează printre primele două preocupări în toate ţările în care s-a desfăşurat sondajul, cu excepţia Portugaliei. Terorismul este principala preocupare în opt state membre UE, situându-se printre primele două preocupări în toate ţările, cu excepţia Greciei.

Sprijin pentru priorităţile politice ale Comisiei Europene
Ca şi în sondajul precedent, efectuat în noiembrie 2015, se înregistrează un sprijin masiv pentru temele prioritare stabilite de Comisia Europeană.

– Potrivit sondajului, 67% dintre respondenţi au declarat că se pronunţă în favoarea unei politici europene comune în domeniul imigraţiei. De asemenea, 58% dintre intervievaţi “sunt pozitivi în legătură cu imigraţia persoanelor din alte state membre UE”. Pe de altă parte, aceaşi proporţie este negativă în legătură cu imigraţia persoanelor din afara UE.

– Rezultatele au relevat că 79% dintre participanţii la sondaj sunt în favoarea liberei circulaţii a cetăţenilor din blocul comunitar, care trebuie să poată “trăi, munci, studia şi face afaceri oriunde în UE”
. Majoritatea respondenţilor - 63%, susţin libera circulaţie în toate ţările. De asemenea, cei mai mulţi europeni apreciază că libera circulaţie a persoanelor, a bunurilor şi a serviciilor în cadrul blocului comunitar reprezintă realizarea cea mai remarcabilă a Uniunii Europene - 56%, alături de pacea între statele membre - 55%.

– Majoritatea respondenţilor - 68%, consideră că Uniunea Europeană este un actor global şi că “vocea UE contează în lume”
.

– Legat de investiţiile în cadrul UE, 56% dintre respondenţi sunt de accord cu faptul că banii publici ar trebui utilizaţi pentru a “stimula investiţiile din sectorul privat la nivelul UE”.

– În favoarea unei pieţe unice digitale în cadrul Uniunii Europene s-au pronunţat. 56% dintre cei intervievaţi.

– Dintre participanţii la sondaj,, 70% s-au declarat în favoarea unei politici energetice comune a statelor membre UE.
– Sprijinul pentru moneda euro este majoritar - 55% pe ansamblul statelor UE şi 68% în zona euro. La nivelul ţărilor, moneda unică este sprijinită majoritar în 22 de state membre UE - incluzând toate ţările din zona euro.

– În 24 de state membre UE se înregistrează un sprijin majoritar pentru un acord de schimb liber şi de investiţii între Uniunea Europeană şi Statele Unite. În ansamblu, 51% dintre respondeţii sunt în favoarea respectivului acord UE-SUA.

Încrederea în UE surclasează încrederea în guvernele naţionale

Potrivit sondajului, 33% dintre respondenţi au încredere în Uniunea Europeană. Nivelul mediu al încrederii în guvernele naţionale, este de 27%.

Procentajul europenilor care afirmă că au “o imagine neutră a Uniunii Europene” se menţine neschimbat faţă de sondajul precedent - 38%. Pe de altă parte, 34% dintre respondenţi afirmă că au “o imagine pozitivă a Uniunii Europene”, în timp ce 27% au “o imagine negativă”.

Participanţii la sondaj au afirmat - 38%, că “vocea lor contează în Uniunea Europeană”, menţinându-se “acelaşi impuls pozitiv observat de la alegerile europene din 2014”. Două treimi dintre respondenţi - 66%, se consideră “cetăţeni ai Uniunii Europene”
. Opinia este împărtăşită de majoritatea respondenţilor din 26 de state membre UE. 

La nivel general, în ţările membre UE încrederea în Parlamentele naţionale este, în medie, de 28%. De asemenea, în medie, încrederea în guvernele naţionale este de 28%. 

BAKU: TRILATERALA RUSIA - IRAN - AZERBAIDJAN 


În 8 august, la Baku s-a desfăşurat întâlnirea la vârf Rusia - Azerbaidjan - Iran, între, respectiv, preşedinţii Vladimir Putin, Ilham Aliev şi Hassan Rohani. În centrul atenţiei „troicii caspice” s-au aflat probleme legate de combaterea terorismului, realizarea unor ample proiecte economice comune, în special proiectul coridorului de transport „Nord-Sud” şi discutarea statutului juridic al Mării Caspice. Consilierul preşedintelui rus, Iuri Uşakov, a declarat că „Necesitatea unui astfel de format este evidentă. Cele trei state vecine se confruntă cu numeroase probleme, inclusiv criza economică globală, situaţia din imediata apropiere a graniţelor - din Afganistan şi Orientul Mijlociu, şi terorismul”
.A fost prima întâlnire în acest format, cei trei preşedinţi având în vedere, însă, permanentizarea sa printr-un summit anual. Preşedintele Iranului, Hassan Rouhani. s-a oferit ca Teheranul să găzduiască următoarea reuniune.


Potrivit comunicatului transmis de preşedintele Azerbaidjanului, noul format trilateral de cooperare are dimensiune strategică, un potenţial enorm, fiind „o iniţiativă geopolitică foarte importantă, care va contribui la pacea, stabilitatea şi securitatea din regiune”. La nivelul cooperării economice, vizează componenta energetică şi de transport, respectiv proiecte energetice la Marea Caspică - rămasă, în continuare, nedelimitată între statele riverane. De asemenea, o legătură feroviară de perspectivă între Iran şi Azerbaidjan este aşteptată să devină parte a unui coridor de transport - din India spre Sankt Petersburg, în Rusia - oferind alternativa mai rapidă şi mai ieftină a rutelor maritime existente. “Coridorul de transport ”Nord-Sud” este un proiect transnaţional de importanţă strategică. În viitor, acest coridor va fi un beneficiu pentru mai multe ţări. Coridorul are o viabilitate economică ridicată. Ruta este foarte favorabilă pentru transportul de tranzit al mărfurilor din punct de vedere al timpului. Sper că împreună vom reuşi realizarea acestui proiect în viitorul apropiat' a precizat preşedintele Azerbaidjanului, adăugând că, în prezent, construcţia este deja în măsură să conexeze căile ferate din Azerbaidjan şi Iran. Legat de relaţiile economice, Ilham Aliev a menţionat că “Formatul trilateral va crea o bună oportunitate pentru sporirea cooperării economice la un nivel superior. Rusia şi Iranul sunt partenerii noştri comerciali importanţi. Sunt convins că acest format trilateral va fi benefic pentru domeniile economice ale ţărilor noastre. Intensificarea schimburilor comerciale, a investiţiilor reciproce şi extinderea oportunităţilor de export reciproce sunt de o mare importanţă pentru cooperarea economică. Există perspective bune pentru cooperare în sectoarele financiar, bancar şi în cel al asigurărilor. Având în vedere capacităţile financiare generale ale ţărilor noastre, putem participa la proiecte comune de investiţii în alte ţări”
. 

Declaraţie comună

Rusia, Azerbaidjan şi Iran s-au pronunţat în favoarea unei rezistenţe "exhaustive" în faţa terorismului, într-o declaraţie comună adoptată la finalul  reuniunii trilaterale la vârf, deşfăşurată la Baku.  "Părţile sunt hotărâte să opună o rezistenţă exhaustivă terorismului şi extremismului (...) şi fac apel la comunitatea internaţională să-şi unească eforturile pentru a lupta de o manieră eficientă împotriva acestor provocări şi ameninţări pentru stabilitatea şi securitatea internaţionale" au subliniat Vladimir Putin, Ilham Aliev şi Hassan Rohani într-o declaraţie comună.  

"Ameninţările şi riscurile în regiune nu încetează să crească. În aceste condiţii, legăturile noastre sunt o condiţie principală pentru pace şi stabilitate" a declarat preşedintele azer, Ilham Aliyev. La rândul său, preşedintele Iranian,Hassan Rohani, a cerut "mai multă cooperare" între cele trei ţări pentru a rezista terorismului “de manieră eficientă". Apelul a fost susţinut de preşedintele rus, Vladimir Putin. "Zone de instabilitate, conflicte calde şi o ameninţare teroristă crescândă, înainte de toate din partea grupării teroriste Statul Islamic şi a Frontului Al-Nosra, reprezintă un pericol real pentru noi toţi"
. 
Alternativa terestră la Canalul Suez

În urma întâlnirii trilaterale de la Baku se prefigurează alternativa la o arteră vitală de transport - Canalul Suez - prin  proiectarea Coridorului Internaţional Nord-Sud, care poate lega terestru zone strategice ale globului, pe malul apusean al Mării Caspice. Proiectul Nord-Sud a fost iniţiat în septembrie 2000, când Rusia, Iranul şi India au semnat un acord privind conectarea oraşelor Sankt Petersburg şi Mumbai. Această cale de transport a fost numită de ambasadorul Iranului la Baku, Moshen Pakayin, "proiectul secolului". Azerbaidjanul şi Iranul au decis să împartă în mod egal costurile de 1 miliard de dolari necesari completării planurilor care presupun, printre altele, construcţia unei linii de cale ferată între oraşele Rasht, din Iran, şi Astara, în Azerbaidjan. Iranienii construiesc legătura feroviară internă Qazvin-Rasht, care e terminată în proporţie de 93%. Planul prevede ca trenurile să poată circula între Astara şi Qazvin cel târziu la sfârşitul anului 2019, asigurând artera completă pe malul vestic al Mării Caspice. Coridorul Nord-Sud va asigura o legătură directă, pe calea ferată, între Golful Persic şi Europa, furnizând o arteră pe care se apreciază că vor circula 10 milioane tone de mărfuri anual. Ambasadorul iranian la Baku a menţionat că “Republica Cehă şi Ungaria şi-au arătat interesul de a participa la construcţia noi căi ferate Rasht-Astara”
.  

Preşedintele Centrului pentru Comunicaţii Strategice din Rusia, Dmitri Abzaloi, a declarat că "Foarte probabil, China va deveni, mai degrabă chiar decât Iranul sau Rusia, beneficiarul principal al proiectului. În cazul în care China vede această rută de transport drept cea mai rapidă şi convenabilă cale spre piaţa europeană, exportatorii chinezi vor transforma Coridorul Nord-Sud într-un segment al noului “Drum al mătăsii'"
. Este cunoscut faptul că Beijingul şi-a propus oficial să traseze pe harta globului rute comerciale denumite generic "noi drumuri ale mătăsii", care să lege a doua economie a lumii de Europa, cu importanta sa piaţă de desfacere. O ramură a acestui traseu strategic al chinezilor traversează acum Kazahstanul, Marea Caspică, pentru a ajunge în Turcia. Dar, varianta prin Rusia este foarte profitabilă.

Rusia, poziţionată strategic în relaţiile cu Azerbaidjan şi Iran

Moscova intenţionează să intervină decisiv într-un punct nevralgic - conflictul din Nagorno-Karabach, care opune Azerbaidjanul musulman, Armeniei creştine. În luna iunie, Vladimir Putin s-a întâlnit la Sankt Petersburg cu omologii săi armean şi azer. Pe 10 august, liderul de la Kremlin s-a întâlnit din nou cu preşedintele Serj Sargsyan al Armeniei. Se prefigurează decizia Moscovei de a stinge conflictul din Nagorno-Karabach, după ce eforturile internaţionale - cu precădere, ale OSCE - au eşuat. 

Dialogul Moscova-Teheran are dimensiuni multiple. Una dintre ele vizează probleme de securitate. În noaptea de 15/16 august “bombardiere strategice Tu-22M3, cu rază lungă, au bombardat poziţii-cheie ale Statului Islamic în Siria, decolând de la baza aeriană Hamadan, din Iran”
. După ce a ieşit din izolare, Iranul este un partener important al Rusiei, cu care a semnat un acord ce permite aviaţiei grele a forţelor aerospaţiale ruseşti să folosească facilităţile de la Hamadan cel puţin până când baza rusească permanentă din Siria, de la Hmeimim, va fi dotată cu o pistă de decolare-aterizare suficient de lungă şi rezistentă pentru a fi folosită de aparatele militare. Astfel, se scurtează distanţa de zbor de 2000 de kilometri - între baza de la Mozdok, din Rusia, şi ţintele din Siria - la 700 de kilometri. 

Pe un alt plan al cooperării se află finalizarea negocierilor ruso-iraniene privitoare la construcţia, începând din acest an, a două noi unităţi la centrala atomoelectrică de la Bushehr, care va folosi combustibil nuclear rusesc şi va trimite în Rusia deşeurile radioactive - cu respectarea acordurilor nucleare semnate de Iran. În prezent, 92% din electricitatea produsă în Iran provine din turbine alimentate cu hidrocarburi, dezvoltarea centralelor nucleare fiind o prioritate pentru Teheran. 

În domeniul energetic, Rusia este pe cale să obţină un profit considerabil din “trocul cu gaze”. În timp ce Gazprom poate alimenta regiunile nordice ale Iranului, unde nu există rezerve, iranienii pot furniza gaze lichefiate, LNG, în sud, pentru giganţii Rosneft, Lukoil, Gazprom Neft şi Zarubejneft - care le pot exporta pe pieţele asiatice, India fiind prima interesată. 

Eurasia - conturată ca posibilă realitate

Summit-ul de la Baku deschide importante perspective. Proiectul Nord-Sud poate deveni concurentul pe uscat al Canalului Suez, în cazul în care transportul de mărfuri va începe să funcţioneze pe ambele sensuri. Nu în ultimul rând, cooperarea pe teme de securitate, liberalizarea comerţului şi a serviciilor, armonizarea regimurilor de taxe vamale şi comerciale, reglemetări şi standardizări, lărgesc perspectivele. Eurasia, des invocată de Vladimir Putin - zona de dincolo de Urali, Caucaz, Marea Caspică şi Strâmtoarea Hormuz, până la ţărmurile Oceanului Indian şi Oceanului Pacific, cu marea sa varietate de pieţe şi parteneri comerciali - se conturează ca posibilă realitate.  

FLASH. OPINII DE PRESĂ

„Erdogan pivotează spre Putin” pe fundalul creşterii tensiunilor cu Occidentul

În ajunul summit-ului ruso-turc din 9 august, în condiţiile unei tot mai acute confruntări între Turcia şi Occident, liderul de la Ankara “încearcă să joace pe cartea rusă”, pentru a scădea presiunile din partea Statelor Unite şi a Uniunii Europene, şi pentru a evita izolarea externă, afirmă Kommersant. De asemenea, “Moscova îşi joacă propria carte: restabilind legăturile cu Ankara, obţinând o nouă pârghie de influenţă asupra situaţiei din Orientul Mijlociu şi în alte regiuni de importanţă strategică, “prioritatea Rusiei este revenirea la nivelul relaţiilor dinaintea crizei”  menţionează publicaţia. Din motive pragmatice, “Ankara este necesară şi pentru Moscova, şi pentru Siria, şi în Transcaucazia, şi, nu în ultimul rând, în sfera energetică”. Relansarea proiectului Turkish Stream poate deveni pentru Rusia “o eficientă pârghie de presiune asupra conducerii Uniunii Europene, care nu se grăbeşte să dea undă verde unui alt gazoduct de importanţă strategică pentru ea, North Stream-2”
.  

Preşedintele turc, Recep Tayyip Erdogan, “merge la Sankt Petersburg pentru a sparge gheaţa cu omologul său rus, Vladimir Putin”
, menţionează Libération. Reconcilierea Turciei cu Rusia va fi parafată la întâlnirea a celor doi lideri, deşi “relaţiile dintre cele două ţări, care îşi dispută influenţa în regiunile strategice de la Marea Neagră şi din Orientul Mijlociu nu au fost niciodată simple”
 precizează Newsweek. 

The New York Times afirmă că „preşedintele turc Recep Tayyip Erdogan şi omologul său rus, Vladimir Putin, sunt interesaţi să arate Occidentului că relaţiile tensionate nu i-au lăsat fără prieteni”. Publicaţia apreciază că „orice înţelegeri viitoare între cele două state ar putea avea urmări serioase pentru Orientul Mijlociu şi Europa”. „Erdogan speră, probabil, să se folosească de situaţia îmbunătăţirii relaţiilor cu Rusia pentru a încheia cu Europa un acord mult mai avantajos în problema crizei imigraţiei”
 adaugă ziarul, cu sublinierea că apropierea Turciei şi Rusiei constituie o surpriză pentru Occident.  

The Washington Post afirmă că preşedintele Turciei „pivotează spre Putin pe fondul creşterii tensiunilor în relaţiile cu Occidentul”
. Ziarul Le Figaro menţionează că „după un an de criză între Ankara şi Moscova, ţarul şi sultanul s-au întâlnit la Sankt Petersburg”
. 

La Stampa creionează miza întâlnirii între Vladimir Putin şi Recep Tayyip Erdogan - „Gazele naturale, Siria şi visul foarte ambiţios al unei “Mari Eurasii” conduse de Moscova, un spaţiu regional integrat de la Iran la Turcia, care să rupă axa ţărilor din regiune cu NATO şi Uniunea Europeană”. Căci „este suficient să privim agenda lui Putin (…) pentru a înţelege că întâlnirea de la Sankt Petersburg cu Erdogan nu este necesară doar pentru a restabili relaţiile diplomatice şi economice dintre Rusia şi Turcia, după luni de neînţelegeri, ci este un semnal transmis Occidentului, care vrea să arate încotro bate vântul. Adică, faptul că politica de a izola Rusia nu funcţionează”
. 

Politica europeană în relaţiile cu Turcia nu funcţionează, apreciază EUobserver  sub titlul „Turcia nu îşi va reforma legile terorismului pentru a se conforma acordului convenit cu Bruxelles-ul”
. Acest lucru reprezintă o „lovitură pentru acordul privind imigranţii”
 punctează The Financial Times.

 Der Spiegel atenţionează că „Europa nu trebuie să se lase şantajată de Turcia”. Pentru că, „după ce şi-a dat acordul pentru a ajuta Uniunea Europeană să controleze fluxul de imigranţi care se îndreaptă spre nord, guvernul turc se simte acum îndreptăţit să se folosească de această înţelegere” iar „Europa trebuie să identifice o alternativă la acordul cu Ankara pentru a nu fi supusă şantajului”
. 

„Noua prietenie a Rusiei şi Turciei este o veste proastă pentru Occident”
, titrează The Telegraph. În primul interviu acordat presei occidentale după puciul eşuat în luna iulie, Recep Tayyip Erdogan replică virulent criticilor Occidentului, şi le reproşează partenerilor europeni şi americani lipsa de “empatie” şi de “susţinere”, exprimându-şi regretul că “nimeni nu şi-a manifestat solidaritatea cu el”
.  

În presă există şi aprecieri pozitive. „Întâlnirea Erdogan-Putin ar putea asigura stabilitate în regiune”
 este de părere purtătorul de cuvânt al Comisiei Europene. citat de Haberturk. La rândul său, Diario de Noticias precizează că, “după întâlnirea cu Putin, Erdogan a anunţat că Ankara va dezgheţa proiectul energetic comun TurkishStream”
 şi va avea în vedere construirea de către ruşi a primei centrale nucleare turceşti. Potrivit Russia Today, „Turcia a renunţat la speranţa de a deveni membră a UE şi caută alţi parteneri”
.

Reuters clarifică poziţia Ankarei. „UE a făcut greşeli grave. Prin răspunsul dat după tentativa de lovitură de stat, a pierdut testul şi sprijinul turcilor pentru aderare la comunitate” a declarat ministrul turc de Externe. Pe de altă parte, purtătorul de cuvânt al preşedintelui Erdogan susţine că “Turcia a fost nevoită să caute alte opţiuni în ce priveşte cooperarea în domeniul apărării şi a convenit să colaboreze cu Rusia în lupta împotriva terorismului, inclusiv împotriva militanţilor kurzi şi a Statului Islamic”
. 

Într-o amplă analiză, Stratfor precizează că “Rusia îşi ţine prietenii aproape şi pe Turcia şi mai aproape”. Îm analiză se afirmă că „Rusia va continua să utilizeze conflictul din Siria împotriva Turciei, chiar în timp ce Putin cooperează cu Erdogan. Rusia vrea să se asigure că Turcia se va menţine neutră faţă de Rusia. Cum priorităţile Turciei se concentrează pe Siria, Moscova poate ţine Turcia în şah continuându-şi susţinerea pentru separatiştii kurzi şi complicând planurile militare turceşti privind Siria prin propria ei prezenţă pe câmpul de luptă. În urma puciului eşuat din Turcia, Putin, un maestru în sfera securităţii interne, poate păstra concomitent şi beneficiile schimbului de informaţii şi-i poate oferi guvernului turc tehnici utile pentru a se pune la adăpost de alte puciuri, ca metodă de a-şi păstra Ankara aproape”
. 

SUA şi Rusia deschid calea unui armistiţiu în Siria

The Washington Times afirmă că “SUA au criticat decizia Rusiei de a utiliza o bază iraniană pentru efectuarea de raiduri în Siria, denunţând încălcarea unei rezoluţii ONU”
. Pe de altă parte, Russia Today  este de părere că “reacţia SUA faţă de folosirea bazei militare aeriene Hamedan din Iran de către Rusia confirmă că America percepe Orientul Mijlociu şi Orientul Apopiat ca pe un spaţiu de realizare a propriilor interese în regiune”
. Folosirea bazei iraniene de către Rusia pentru bombardamente în Siria “transmite un mesaj de avertisment Washingtonului, într-un moment în care părţile analizează un parteneriat militar în zonă”
 precizează Stars and Stripes. Folosind baza iraniană, “Moscova nu obţine doar un avantaj militar, dar, mai ales, amplifică percepţia privind influenţa sa în Orientul Mijlociu”
 apreciază Stratfor. 

Pentru prima dată după 1979, “Iranul a acordat unui alt stat dreptul de a efectua operaţiuni militare de pe teritoriul său” subliniază The National Interest. Intensificarea colaborării militare ruso-iraniene ar putea fi “preludiul unui mai important pivot strategic, atrăgând după sine consecinţe importante pentru politica externă a Iranului şi a Rusiei şi având impact asupra intereselor americane, în general, în Orientul Mijlociu”
.

Le Monde afirmă că “Turcia lansează cea mai amplă şi mai ambiţioasă operaţiune militară în Siria de la începutul conflictului sirian, în urmă cu cinci ani şi jumătate”
. Ziarul precizează că acţiunea este susţinută de coaliţia internaţională antijihadistă. 

Habertürk preia delaraţia ministrului turc de Externe, potrivit căruia “operaţiunea intitulată “Scutul Eufratului” a fost planificată împreună cu Statele Unite”. Scopul este de a “curăţa partea siriană a frontierei turceşti de elemente ale Statului Islamic şi de a lupta cu toate organizaţiile teroriste, incluzând miliţia kurdă din Siria pe care Ankara o avertizează să oprească avansarea spre graniţele sale”
. 

The Washington Post subliniază că operaţiunea militară Scutul Eufratului “coincide cu vizita la Ankara a vicepreşedintelui american, Joe Biden, în încercarea de a demonstra că Turcia şi SUA rămân aliaţi apropiaţi, în pofida tensiunilor din ultimul timp”. Publicaţia menţionează că, luptând împotriva Statului Islamic, “SUA au susţinut forţele militare kurde din Siria, ceea ce a stârnit nemulţumirea Turciei care vede în luptele de decenii ale kurzilor pentru autonomie un pericol pentru integritatea sa teritorială”
.

Le Figaro apreciază că “administraţia Obama a decis că este mult mai important să domolească sensibilităţile turceşti şi le-a cerut kurzilor să-şi oprească expansiunea teritorială în Siria”, cu menţiunea „Turcia este un aliat nesigur, dar necesar pentru NATO”. Ziarul afirmă că „Biden vizitează o Turcie zgâlţâită de convulsiile de după tentativa de lovitură de stat, în care peste 20000 de persoane au fost arestate pentru presupusa lor implicare în acţiune şi peste 80000 de funcţionari au fost suspendaţi din funcţie pentru presupusele lor legături cu predicatorul Fethullah Gülen. Imamul turc, care a emigrat în SUA în anul 1999, este acuzat că se află la originea loviturii de stat prin intermediul numeroşilor săi fideli din armată şi din aparatul de stat”
.  

Hürriyet menţionează că, prin operaţiunea Scutul Eufratului, “autorităţile de la Ankara au urmărit să obţină o zonă de securitate în sudul frontierei cu Siria, în care să nu existe elemente ale Statului Islamic sau kurde”. Operaţiunea derulată la sol de tancuri turceşti şi susţinută aerian de avioane americane “va asigura greutatea necesară la masa negocierilor Armatei Libere Siriene, sprijinită de Ankara”.  Publicaţia mai precizează că “militanţi ai Partidul Muncitoresc din Kurdistan au organizat un atac împotriva coloanei oficiale în care se deplasa preşedintele principalului partid de opoziţie din ţară”
. Liderul formaţiunii CHP a scăpat din atac şi a fost transportat într-un loc sigur. Un jandarm a fost ucis şi doi poliţişti au fost răniţi. 

Turcia continuă ofensiva în Siria împotriva Statului Islamic şi a forţelor kurde, “producând victime în rândul populaţiei civile”
 precizează The Guardian. Riscă, însă, “să intre într-un război total cu kurzii”
, avertizează The Telegraph. 

În plan diplomatic, “Moscova şi Washington deschid calea unui armistiţiu în Siria” menţionează Le Soir comentând întâlnirea dintre şeful diplomaţiei americane, John Kerry, şi omologul său rus, Serghei Lavrov. Publicaţia precizează că nu au fost înregistrate rezultate notabile la celelalte reuniuni desfăşurate la Geneva cu scopul de a pune capăt conflictului sirian. Moscova şi Washingtonul “au ca inamic comun Statul Islamic, dar Rusia susţine regimul de la Damasc, în timp ce Statele Unite susţin opoziţia siriană şi solicită plecarea preşedintelui Bachar al-Assad”
. 

„Încrezători într-o Europă mai mică”

“Mini-summit-ul dintre Matteo Renzi, François Hollande şi Angela Merkel, iniţiat de premierul italian pe o insulă din apropiere de Napoli, are loc pentru o discuţie privind evoluţiile post-Brexit”
 menţionează The European Magazine. Matteo Renzi a vrut să sublinieze rolul simbolic al Insulei Ventotene, ca „leagăn al Europei”, într-un moment în care “Italia doreşte sprijin european pentru a face faţă afluxului de refugiaţi”
 afirmă Stars and Stripes. Simbolică este şi alegerea navei care a găzduit reuniunea la vârf - “portavionul Garibaldi, angajat de mai multe luni în operaţiunile UE de căutare şi salvare, pe rutele imigranţilor” precizează RaiNews. Italia “are multe de câştigat de pe urma unei revigorări a UE, pe fundalul crizei imigraţiei şi a incertitudinii politice având ca miză supravieţuirea actualului guvern”
 apreciază The Washington Post. Referindu-se la reuniunea de pe insula italiană Ventotene - numită de cotidianul spaniol ABC „insula-simbol al europenismului” - ziarul Il Messagero titrează „Europa merge mai departe”
. 

„Un vapor - trei căpitani” titrează Berliner Zeitung, lansând întrebarea „A fost o reuniune a celor slabi sau o nouă alianţă a celor puternici din Europa?” Publicaţia punctează diferenţele de opinie dintre cei trei lideri europeni. “Până acum Merkel, Hollande şi Renzi nu par să aibă o viziune comună asupra unei noi Uniuni, chiar dacă s-au întâlnit şi la sfârşitul lunii iunie. Fiecare dintre cei trei are propria sa agendă, stabilită pe criterii de politică internă”
. 

El Pais apreciază că „în principiu este un fapt pozitiv să se întâlnească diverşi lideri europeni pentru a schimba idei şi a iniţia proiecte, mai ales în circumstanţe de crize multiple ca cele actuale”. Însă, „ar fi mai util să se încorporeze în acest grup ţări ca Spania sau Polonia, pentru că i-ar da o mai mare profunzime geostrategică, un mai mare echilibru istoric şi o mai mare capacitate de iniţiativă, fără riscul de a se interpreta ca o încercare de formare a unei noi puteri exclusiviste”
. 

Süddeutsche Zeitung abordează subiectul într-un registru grav. „Dacă era nevoie de încă o dovadă despre cât de gravă este situaţia în Uniunii Europene, aceasta se poate vedea din programul Angelei Merkel”
.  

Mini-summit-ul de la Ventotene a marcat începutul unui turneu european pentru cancelarul german, care, în patru zile, a vizitat patru ţări şi s-a întâlnit cu 13 lideri ai Uniunii Europene. Programul turneului a fost detaliat de Frankfurter Allgemeine Zeitung. “Angela Merkel a plecat miercuri 24 august la Talin, joi 25 august după-amiază s-a deplasat la Praga, iar vineri 26 august dimineaţă, la Varşovia, având apoi reuniuni de grup cu lideri ai ţărilor membre ale grupului Vişegrad sau din nordul Europei”. Sub titlul „Încrezători într-o Europă mai mică”
, publicaţia descrie reuniunea de la Varşovia a liderilor Grupului de la Visegrad cu cancelarul Angela Merkel, unde cuvintele-cheie au fost „securitatea” şi „imigraţia”. 

La 25 de ani de la crearea sa şi în contextul Brexit, Grupul de la Visegrad dobândeşte o altă pondere în ansamblul intereselor Germaniei, menţionează Süddeutsche Zeitung. Publicaţia subliniază “diferenţele de opinie dintre cancelarul german şi interlocutorii săi polonez, ungur, ceh şi slovac în privinţa politicii referitoare la imigraţie şi la cotele de refugiaţi”
. 

Agenţia poloneză de ştiri PAP afirmă că “discuţiile s-au concentrat asupra pregătirii summit-ului de la Bratislava - primul fără Marea Britanie”. Pe de altă parte, remarcă lipsa de pe agenda dezbaterilor a “situaţiei securitare” din regiunea estică, “un eufemism pentru conflictul Rusia-Ucraina ce afectează în egală măsură Polonia şi Germania”
. 

The Washington Post menţionează că Viktor Orban - care a afirmat anterior că imigranţii reprezintă „o otravă” care afectează securitatea Europei - a susţinut acum că “este nevoie de noi bariere pentru a-i ţine departe de frontiere”. Premierul ungar şi-a argumentat opinia afirmând că “este posibil ca Turcia să le permită milioanelor de refugiaţi de pe teritoriul său să pornească spre Occident”
. 

Periodico îl citează pe Viktor Orban, care, înainte de a pleca spre Varşovia, a declarat, referitor la imigranţi, că „dacă nu îi putem opri cu blândeţea, atunci să îi trimitem înapoi cu forţa”. Anunţând că Ungaria va construi un nou gard mai robust la frontiera sa de sud, premierul ungar a precizat că este vorba despre o „măsură de prevenţie”
 în cazul în care eşuează acordul dintre Uniunea Europeană şi Turcia.

Le Monde subliniază că problema imigraţiei şi a refugiaţilor, care continuă să fie mărul discordiei în Europa, a fost evitată de Angela Merkel în turneul său european. Publicaţia precizează că “în cadrul întâlnirilor cu liderii grupului de la Vişegrad - Polonia, Ungaria, Cehia şi Slovacia - cancelarul german s-a limitat la reafirmarea de principiu a necesităţii controlului frontierelor externe ale Uniunii Europene”
.  

Potrivit Ruhr Nachrichten, Angela Merkel doreşte ca Uniunea Europeană să încheie cu ţările nord-africane acorduri de readmisie a imigranţilor similare cu acordul cu Turcia. „Va trebui să încheiem acorduri şi cu ţări din Africa de Nord, pentru a putea controla mai bine căile migraţioniste din centrul Mediteranei”
 a declarat cancelarul german.  

Cancelarul german anunţase că nu va schimba politica uşilor deschise în privinţa imigranţilor, “următorul pas fiind de a obţine susţinerea ţărilor Grupului de la Vişegrad pentru noile sale propuneri referitoare la problema imigraţiei”
 afirmă Nepszava. Însă, potrivit AFP, preşedintele ceh, Milos Zeman, a calificat  această atitudine a Angelei Merkel drept „lipsită de sens”, deoarece „Germania s-a dovedit incapabilă să absoarbă atât de mulţi refugiaţi, mai ales că printre ei sunt şi jihadişti. Soluţia este deportarea celor care nu obţin azil”
. 

“Politica uşilor deschise faţă de refugiaţi i-a adus Angelei Merkel un val de critici şi pe plan intern, afectându-i popularitatea”
 menţionează The Wall Street Journal. Potrivit sondajelor, “jumătate dintre germani se opun unui al patrulea mandat al Angelei Merkel în fruntea guvernului” afirmă Der Spiegel. În aceste condiţii, „Merkel îşi amână anunţarea candidaturii pentru începutul anului viitor”
.  

În Germania, popularitatea cancelarului Angela Merkel a scăzut cu 12% în august, de la 59% la 47%, potrivit unui sondaj comandat de postul tv ARD, “în urma seriei de atacuri teroriste care au răvăşit ţara”
 precizează Bild.  La rândul său,  Hurriyet Daily News afirmă că “sprijinul pentru cancelarul Merkel s-a prăbuşit după atacurile din Germania din cauza politicii sale privind refugiaţii”
.  

The Telegraph apreciază că „Angela Merkel este amăgită”. „Cancelarul german şi-a apărat politica pentru refugiaţi, insistând că nu există nici o legătură între noii veniţi în Germania şi terorism. Dar, experienţa dă alegătorilor germani motive de îndoială. Mai multe atacuri recente din Europa au fost legate de refugiaţi. Imaginea crizei imigraţiei s-ar putea să fi influenţat votul pentru Brexit şi, cu siguranţă, a sprijinit avansul dreptei la urne. O politică a uşilor deschise privind imigraţia este, deci, politic, autodistructivă. Angela Merkel este indusă în eroare dacă îşi închipuie că Germania poate susţine acest ritm de schimbare”
 menţionează ziarul britanic.

„Turcia ne face un plan B în problema refugiaţilor”

După o scurtă perioadă de relativă acalmie în care numărul refugiaţilor care au ajuns în Europa a cunoscut o scădere, o declaraţie a ministrului turc de Externe readuce în actualitate pericolul apariţiei unui flux masiv de solicitanţi de azil. Într-un interviu acordat pentru Bild, şeful diplomaţiei de la Ankara avertizează că “dacă până în luna octombrie cetăţenii turci nu vor călători fără vize în Europa, Turcia ar putea renunţa la acordul cu Uniunea Europeană pe tema imigraţiei”
. 

Ziarul Akşam preia fragmente din interviul şefului diplomaţiei de la Ankara.  Ministrul turc de Externe a subliniat că „fie aplicăm simultan prevederile acordului, fie îl lăsăm deoparte”. Mevlut Cavusoglu s-a declarat dezamăgit de faptul că Turcia a fost criticată când a “cerut alocarea celor trei miliarde de euro pe care le-a promis Europa”, menţionând că “aceşti bani nu sunt pentru noi, sunt pentru refugiaţi”
. 

Mediapool menţionează că “Turcia a propus Bulgariei un mecanism bilateral de cooperare privind problema imigraţiei”. Premierii turc şi bulgar au precizat că “mecanismul nu implică renunţarea la acordurile existente cu Uniunea Europeană”
. 

Habertürk îl citează pe fostul ambasador american la Ankara, James Jeffrey, care a afirmat că Statele Unite şi Occidentul nu îl agreează pe preşedintele turc Recep Tayyip Erdogan pentru că “acesta le reproşează prea deschis dezacordurile” pe care le au. „Erdogan nu este duplicitar ca alţi lideri, care nu împărtăşesc aceleaşi valori cu noi dar nu spun deschis acest lucru. Erdogan se ceartă cu noi, ne aruncă în faţă neînţelegerile care apar. Din acest motiv, el nu este agreeat la Washington. Nu este agreat nici în Europa”
 a afirmat diplomatul american.  

Proto Thema titrează „Turcia ne face un plan B în problema refugiaţilor”. Publicaţia precizează că, în cazul prăbuşirii acordului cu Recep Tayyip Erdogan, Europa ar avea un plan de rezervă ce prevede “transformarea Greciei în Turcia, adică într-o zonă în care vor fi create structuri permanente pentru refugiaţi similare celor de la graniţele Turciei cu Siria, inclusiv cu transferarea unor sume mai mari de bani către Atena pentru ca celelalte ţări europene să fie scutite de „stresul” Erdogan”
.

Securitatea frontierelor externe ale Uniunii Europene se află în atenţia Frontex. Potrivit Die Welt, agenţia intenţionează să înceapă, în luna octombrie, o analiză a punctelor slabe existente la frontierele unor ţări ale Uniunii Europene. „Vrem să constatăm cât de pregătite sunt ţările membre pentru a înfrunta o criză la graniţele externe ale Uniunii Europene. Trebuie să ne pregătim mai bine pentru o situaţie de criză”
 a afirmat directorul Frontex.
“Turcia a fost zguduită de un nou atentat sângeros la Gaziantep, în sudul ţării, în apropiere de graniţa cu Siria”
, precizează The New York Times. Statul Islamic a folosit în acest atac “un kamikaze adolescent”
, menţionează Haberturk. Uniunea Europeană şi Statele Unite “condamnă ferm atacul”
 punctează Hurryiet. Potrivit The European Magazine, este vorba despre “cel mai grav atentat terorist din Turcia după 2015”
. Gaziantep, oraş comercial cu peste două milioane de locuitori, între care numeroşi refugiaţi sirieni, “este cunoscut pentru faptul că găzduieşte celule jihadiste”
, menţionează Le Monde. 

“Lupta devine tot mai crudă pe măsură ce Statul Islamic pierde teritorii şi luptători”
 afirmă The Washington Post  într-un articol referitor la predilecţia recentă a Statului Islamic pentru atentatori sinucigaşi adolescenţi.  “Atentatorul de 14 ani de la nunta din Gazantiep, în Turcia, sau cel de 12 ani de la Kirkuk, în Irak sunt cele mai recente exemple ale aşa-numiţilor „copii ai Califatului”, care învaţă după manuale ce au probleme de matematică ilustrate cu mitraliere sau care află că a ucide poate fi necesar din motive religioase”
 precizează, pe aceeaşi temă, Diario de Noticias.

“După ofensiva lansată împotriva forţelor Statului Islamic din Siria, Turcia este lovită de un nou atentat”
 precizează Le Figaro. A fost vorba de “o maşină-capcană care a explodat în apropierea frontierei siriene, provocând moartea a cel puţin 11 ofiţeri turci de poliţie”
 menţionează The Guardian. Agenţia de ştiri Anadolu atribuie atacul rebelilor kurzi. 

Hurriyet Daily News preia declaraţia premierului turc, Binali Yildirim, care promite “război total” împotriva oricărei organizaţii teroriste care ameninţă securitatea ţării. „Independenţa sau moartea”, a ameninţat şeful guvernului de la Ankara, folosind “un motto celebru al lui Kemal Ataturk, promiţând duşmanilor ţării un răspuns pe măsura cruzimii lor”
.

Ministrul iranian al Apărării a precizat că, în viitor, pentru raiduri în Siria,  Teheranul poate permite bombardierelor ruseşti să decoleze de la mai multe baze aeriene existente pe teritoriul Iranului, menţionează The Tehran Times. Oficialul iranian a salutat cooperarea strategică a Teheranului cu Moscova, subliniind că “aceasta poate contribui la securitatea regiunii”
. 
Escaladare a tensiunilor ruso-ucrainene

Rusia a acuzat Ucraina de a fi încercat o acţiune armată în Crimeea, însă Kievul neagă, menţionează The Guardian. Potrivit Ministerului ucrainean al Apărării, “unităţile din serviciul de informaţii ale Kievului nu sunt implicate în activităţi subversive în Crimeea”
. Pe de altă parte, Vladimir Putin acuză Ucraina că „alege teroarea în locul păcii şi o face periculos”
 precizează Reuters. 

“Disputa dintre Rusia şi Ucraina pentru Crimeea ia amploare”
, titrează The Wall Street Journal. NATO “a exprimat profunda îngrijorare legată de escaladarea tensiunilor dintre cele două părţi”
 cu precizarea şi urmăreşte atent situaţia, menţionează Strafor. Ucraina şi-a plasat trupele în stare de alertă “de-a lungul liniei de demarcaţie cu Crimeea, după ce Rusia a susţinut că ar fi dejucat atentate planificate de către Kiev în peninsulă”
 afirmă Le Figaro. Principala problem, acum, este “viitorul procesului de la Minsk”
, subliniază Vedomosti, întrebându-se dacă Rusia va cere sau nu noi concesii. Consiliului de Securitate al ONU s-a reunit de urgenţă pentru a discuta situaţia din Crimeea şi “a exprimat susţinerea pentru integritatea teritorială şi independenţa statului ucrainean”
 precizează Podrobnosti. 

OSCE este pregătită să monitorizeze graniţa ucraineano-rusă şi să amplaseze nouă puncte de control în sectorul necontrolat al frontierei Ucrainei cu Federaţia Rusă, menţionează Korrespondent. “Ucraina vizează restabilirea integrităţii teritoriale şi a suveranităţii sale, inclusiv încetarea ocupaţiei din Crimeea, doar prin mijloace politice şi diplomatice” a dat asigurări preşedintele Petro Poroşenko. Vladimir Putin a vizitat Crimeea, unde a organizat un Consiliu de Securitate, la  câteva zile după ce Moscova a susţinut că a dejucat o serie de atentate ale armatei ucrainene pe teritoriul peninsulei, menţionează Korrespondent. “În Ucraina va fi introdusă legea marţială şi va fi organizat un nou val de mobilizare militară, în cazul în care situaţia din estul şi sudul ţării se va înrăutăţi” a precizat preşedintele ucrainean. Liderul de la Kiev a afirmat că nu exclude “posibilitatea unei invazii ruseşti de mari proporţii”
 

“Moscova a sugerat că ar putea întrerupe relaţiile diplomatice cu Ucraina”
 afirmă Stars and Stripes. Potrivit Interfax, ministrul ucrainean de Externe, Pavlo Klimkin, a declarat că, “dacă va fi necesar, Ucraina ar putea lua în considerare introducerea unui regim de vize cu Rusia”
. În acelaşi timp, “Rusia şi-a desfăşurat sistemul avansat de apărare aeriană S-400 în Crimeea”
 precizează Tass. Rachetele sol-aer “pot lovi ţinte la distanţă de 400 de kilometri şi o altitudine de 30 de kilometri”
 menţionează The European Magazine.  Potrivit The Moscow Times, escaladarea tensiunilor în Ucraina “ar purtea forţa mâna preşedintelui Erdogan pentru a decide de care parte se poziţionează”
.

 “Ce ar dori Vladimir Putin să obţină cu un nou război?” întreabă Rzeczpospolita. Potrivit publicaţiei, răspunsul este “realizarea unui coridor terestru spre Crimeea”. “Este posibil ca aruncarea tancurilor şi a avioanelor în luptă să fie mai ieftină decât construirea unui pod peste Strâmtoarea Kerson, într-o ţară în care resursele financiare se vor epuiza spre sfârşitul anului 2017” apreciază ziarul. Kremlinul “îşi imaginează, totodată”, că “va determina Occidentul” să-i convingă pe ucraineni “să înlăture echipa lui Poroşenko şi locul ei să-l ocupe un guvern populat cu oameni ai lui Ianukovici”
.

Gazeta Wyborcza afirmă, sub titlul „Ruşii reaprind Donbasul”, că “Moscova ştie că versiunea sa asupra incidentului nu este acceptată de comunitatea internaţională”. Din acest motiv, „se gândeşte cum să pedepsească Ucraina pentru presupusul atac diversionist din Crimeea”
. 

The Times apreciază că, deşi tensiunile escaladează în estul Ucrainei - unde un conflict militar ruso-ucrainean pe scară largă nu este exclus - “situaţia este convenabilă atât pentru Putin cât şi pentru Porişenko”. Ziarul îşi argumentează opinia. “Fiecare dă vina pe celălalt pentru a fi sabotat negocierile de pace (…) fiecare foloseşte tensiunile reînnoite pentru a-şi susţine poziţia la el acasă, pe fondul nemulţumirii în creştere pentru scăderea nivelul de trai, stagnarea economic şi generalizarea corupţiei”
.
Pornind de la tensiunile ruso-ucrainene, Deutsche Welle afirmă că “Asemenea conflicte sunt numai bune de încălzit şi dezgheţat ori de câte ori Rusia simte nevoia să adune puncte politice interne sau externe, ori să-şi destabilizeze vecinii de la soare-apune, ca să fie controlaţi mai lesne şi să nu se apropie prea mult de structurile euro-atlantice. Au gustat din mătrugana aceloraşi tactici şi gruzinii şi azerii în conflict cu armenii susţinuţi de ruşi, precum şi, mai nou şi, din nou, ucrainenii”
.

